
			Parahatlygyň gözbaşy bolan Rebbiň Özi size hemişe, her ýagdaýda parahatlyk bersin! Reb baryňyza ýar bolsun! 

			2 Salonikliler 3:16

		


		
			Giriş

			Wagtal-wagtal biziň hemmämizem goldanylma we ruhlandyrylma mätäç bolýarys. Halypa bolan ýyllarymyň – ýagny kyrk ýylyň dowamynda men ürç edip saýlanylan, Mukaddes Kitaba esaslanýan ruhlandyryjy sözlere položitel seredip bilen adamlaryň diňe birnäçesine gabat geldim. Haýsydyr bir kynçylyk bilen başagaý bolup ýören wagtymda kimdir biriniň ýanyma gelip, Hudaýyň Özüniň sowgat beren ruhlandyryjy sözleri we goldawy bilen berkiden pursatlary durmuşymda iň ýatda galyjy pursatlary boldy. 

			Biz her gün lapykeçlik duýýarys: bizi wakalar hem ýagdaýlar, kimdir biriniň mekirligi, tankydy sözleri, meýilnamalaryň başa barmazlygy, ýekelik, betbagtlyk, şowsuzlyk, şübheler we ş.m. gaýgylandyrýar. Ýöne ruhlandyrma – bu düýbünden başga zatdyr. „Ruhlandyrmak“ – diýmek, biriniň göwnüni götermek, ony berkitmek, onda umyt döretmek hem kömek etmekdir. Bir gezek bir mesihi maňa: „Men bütin bir aýlap, diňe ýekeje ruhlandyryjy söz bilen ýaşap bilýärin“ – diýdi. 

			Ruhdan düşüp, hemme zatdan ellerimiz sowanda, özümizi ruhlandyrmaga hem köşeşdirmäge ukyply dostuň bolsa nähili gowy! Ýöne onuň ýaly dostuň bolmasa näme etmeli? 

			Mukaddes Kitapdaky meşhur şahsyýet bolan Dawut bir gezek şonuň ýaly ýagdaýa düşýär. Bu ýagdaý 1 Şamuwel 27, 29 we 30-njy baplarynda suratlandyrylan. Şawuldan gaçyp ýören Dawut piliştli Akyş hana özüniň we özüne wepaly bolan 600 adamyň hyzmatyny teklip edýär. Patyşa munuň ýaly teklibi kabul edýär-de, Dawuda we onuň adamlaryna ilki Geti, soň hem Ziklagy berýär. Dawut bilen onuň adamlary maşgalalary bilen ol ýerlerde mesgen tutýarlar. 

			Bir gezek Akyş han beýleki piliştliler bilen bileYsraýylyň üstüne çozuş etjek bolup, goşun ýygnaýar. Hemmeleri haýran galdyryp, Dawut öz halkyna garşy göreşmek üçin öz adamlary bilen olara goşulýar. Emma Akyşyň egindeşleri Dawuda ynanmaga töwekgelçilik etmeýärler: ol öz halkyna garşy aýaga galýardy ahyry, şonuň üçin ony yzyna Ziklaga goýberme kararyna gelýärler. Olar ýörişden gaýdyp gelenlerinde, amalekleriň şähere çozup, ony ýakyp kül edendiklerini, ol ýerdäki adamlaryň hemmesini ýesir alyp gidendiklerini gördüler. Biz „Dawut we onuň ýanyndakylaryň tä ysgyndan gaçýançalar möňňürip aglandyklaryny“ okaýarys (1 Şamuwel 30:4). 

			Hemmesinden beterem, betbagtçylyklarynyň hemmesinde Dawudy günäkärläp başladylar. Hatda olar ony daşlap öldürmäge-de dil düwüşdiler, „sebäbi ogul-gyzlarynyň ýesir alnanyna adamlaryň jany ýanýardy“ (6-njy aýat). Öz goşunynyň Dawuda garşy aýaga galmagyndan başga-da, onuň bütin maşgalasy ýesir düşüpdi. Ol şeýle bir ruhdan düşüpdi welin, onuň abraýy şol wagt tamamlanyp biljekdi. Edil şu pursatda biz beýik Mukaddes Kitap „ýönesine“ duş gelýäris. „Ýöne Dawut öz Hudaýy Rebden güýç aldy“ (6-njy aýat). 

			Ol muny nädip edip bildikä? Elbetde, ol Hudaýa doga edendir, bu bolsa, biz ruhdan düşenimizde etmesi gerek bolan wajyp zatdyr. Ýöne meniň pikirimçe, ol ondan başga-da bir zat edendir: ol Ýahudanyň depelerinde çopançylyk eden wagty Hudaý hakynda bilýän zatlarynyň hemmesini, Gudratygüýçli barada bilen zatlarynyň hemmesini ýada salandyr. 

			Meşhur ylahyýetçi Jim Peker: „Ruhy taýdan berkemäniň syry kiçijik «pikirlenmek» diýen sözde jemlenendir“ – diýýär. Dawudyň hut şundan başlanyna şübhelenemok. Ol Hudaý hakda bilen zatlarynyň hemmesini ýatlamaga özüni mejbur edendir we şol bilimleriň hemmesini öz ýagdaýynda ulanandyr. Puritanlar muny „öz-özüňe wagyz etmek“ diýip atlandyrypdyrlar. Her gezek ruhdan düşenimizde, agyr duýgular bizi basmarlanda, ýürek nalasyndan ýaňa gygyrmak islänimizde, öz imanymyzy duýgularymyzdan üstün çykar ýaly edip berkitmelidiris. Biz ýakymsyz, howsalaly duýgularyň öz-özünden geçip giderine garaşyp bilmeris: biz Hudaý hakda bilýän zatlarymyza daýanyp, öz ygtyýarymyzyň pikirlerini tabyn etmelidiris. 

			Hudaý hemme zada emr edýär, Hudaý – bu söýgüdir, Hudaý bagyşlaýar, Hudaý ygrarlydyr, Hudaý durnuklydyr, Hudaý rehimdardyr we ş.m. diýen ýaly faktlary Dawut özüne ýatladandyr diýip pikir edýärin. Şunuň ýaly pikirleriň Dawudy ruhlandyrany şübhesizdir. Netijede ol ýagdaýy doly üýtgetmegi başardy. (1Şamuweliň 30-njy babynyň galan aýatlaryny özbaşdak okaň). 

			Her bir mesihi Dawudyň edişi ýaly etmelidir, bu kitap bize şony öwrenmäge kömek eder. Eger dostlaryňyz bar bolsa, onda bu gowudyr (olar üçin Hudaýa minnetdarlyk bildiriň), ýöne Mukaddes Kitaba daýanyp, durmuş kynçylyklary hakda özümiz pikirlenmegi başarmalydyrys. Öz imanymyzyň esaslanýan faktlarynyň hemmesini özbaşdak sanap çykmagy başarmagymyz we öz kynçylyklarymyza dahylly bolup, oňa gabat gelýän aýatlary Mukaddes Ýazgydan tapmagymyz aňry ýany bilen wajypdyr.

			Synaga düşende kömegi Mukaddes Kitabyň niresinden gözlemelidigini we ynamly hem imanly bolmaga nädip özümizi gönükdirmelidigini bilmegimiz juda zerurdyr. Biziň özümize aýdýan zatlarymyz öz duýgularymyza gönüden-göni täsir edýär – ine, näme üçin biz öz pikirlerimizi Hudaýyň ebedi hem üýtgewsiz Sözüniň hakykatlaryndan doldurmaly ekenik. 

			Özümize aýdýan erbet zatlarymyzyň öz duýgularymyza nähili güýçli täsir edýändigini söz bilen aýtmak kyndyr. Faktlara perwaýsyz bolup ýa-da olary çişirip, öz keýpimizi özümiz bozýarys. Ýöne öz gaýratymyz bilen özümiziň keýpimizi gaçyryp bilýän bolsak, edil şonuň ýaly edip, ony göteribem bilýäris. Mesihi halypasy bolan ýyllarymyň dowamynda men: „Bizi näme gynandyrýar?“ – diýen soragy köp bermeli boldum. Men alan ýüzlerçe jogaplarymy umumylaşdyryp, olary gaýtalanyp durýan kyrkdan gowrak temada birikdirdim. Eger meniň sanap geçen temalarym siziň anyk bir meseläňize gabat gelmeýän bolsa, onda oňa köpräk gabat gelýän tema seredäýiň. Özüňiz üçin ruhuňyzy janlandyrjak we täzelejek bir zady tapjagyňyza men ynanýaryn. 

			Bu „Şahsy kömekçini“ iki usulda ulanyp bolýar. Birinjiden, eger siz ruhdan düşen bolsaňyz, özüňiz üçin Mukaddes Ýazgydan gerek aýatlary we seretmegiňiz gerek bolan pikirleriňizi tapmagyňyz üçin. Ikinjiden, başgalar ruhlandyrylma mätäç bolanlarynda, olara etjek gullugyňyzy guranyňyzda ol esas bolup hyzmat edip biler. 

			Bu kitabyň güýjüniň Mukaddes Ýazgydan alnyp saýlanylan we bellenilen sözlerinde gizlenýändigi öz-özünden düşnüklidir. Şeýle-de bolsa, bu kitabyň kyrk bölüminiň her biriniň ahyrynda men özümiň käbir pikirlerimi hem düşündirişlerimi dilegler bilen bile getirdim, olary gabat gelýän ýagdaýlarda ulanmagam bolar. Eger meniň Hudaýa eden dogalarym siziň duýgularyňyzy aňlatmaýan bolsa, onda siz özüňiziňkini düzüň. Meniň belliklerimiň we düşündirişlerimiň Mukaddes Kitabyň hakykatlary ýaly gymmatynyň ýokdugyna özüňiz düşünýänsiňiz diýip pikir edýärin. Ýöne olar Mukaddes Kitaba esaslanýarlar we Hudaýyň beýik ygtyýary, Onuň güýji, duýgudaşlygy, bagyşlamasy ýaly iň wajyp temalara degip geçýär, bu bolsa, Dawudyň Ziklagdaky agyr pursatlarynda ýada salan hakykatlarydyr. Bu ýerde getirilen pikirler hem düşünjeler meniň halypalyk gullugymda köp ulanyldy. Köpleriň pikirlerine görä, olar örän peýdaly bolup çykdy. Olar size-de kömek eder diýip pikir edýärin. 

			Mundan başga-da, „ruhlandyrma“ ýüregiýukalygy görkezmegiň ýönekeý usuly hökmünde garamak gerek däl. Mukaddes Ýazgynyň bizi paş edip we köşeşdirip, birmeňzeş ruhlandyrýandygyna biz düşünmelidiris. Ejir çekýän wagtymyzda paş edilmäni eşitmegi islemeýän bolmagymyz mümkin bolsa-da, şol pursatda hut şoňa mätäç bolýan bolmagymyz diýseň mümkindir. Bir afrikan taýpasy tagamy boýunça ýakymsyz, ýöne peýdaly derman hakda: „Şeýle agyrsa gowy“ diýýär. Hudaýyň bizi diňe Özüne bil baglamagymyz üçin paş edýändigini ýatda saklaň. Hudaý tagtajygy diňe bir has ýokary galdyrman, eýsem, oňa elimizi ýetirmäge-de güýç berýär. 

			Özümiň Hudaý üçin şeýle wajypdygyma, meniň güýjümi weýran etjek we Özüne netijeli gulluk etmegime päsgel berjek zady etmegime Onuň ýol bermeýändigi özüm üçin-ä örän ýakymly. Ol meni öz bolşum ýaly söýýär, ýöne şol bolşuma galmagyna ýol bererden meni juda güýçli söýýär. Mukaddes Ýazgy bizi paş edende-de, bize nesihat berende-de, onuň şol bir ruhlandyrma bolýandygyny ýatda saklaň. Muňa „ýumşak käýinç“ hökmünde serediň. 

			Sizem Dawudyň Ziklagda siziň Hudaýyňyz Rebbe bil baglap, özüni ruhlandyrşy ýaly özüňizi ruhlandyryp bilersiňiz! 

			Selwin Hýuz, Ueýwerli Abbeý Haus, Farnham, Surreý, Angliýa. 

			01.

			Dostuňyz size dönüklik edende

		


		
			Pikirlenmek üçin Mukaddes Ýazgydan alnan aýatlar.

			1 Dost näçe ýakyn bolsa, agyry şonça-da güýçli bolýar.

			Zebur 54:13–15. Çünki meni ýaňsylaýan duşman bolsady – muňa çydardym, meni ýigrenýän özüni menden ýokary tutsady – ondan gizlenerdim. Emma muny edýän sen, ýagny özüm bilen des-deň tutanym: meniň dostum hem-de ýaranym. Seniň bilen ýürekden söhbet ederdik, jemagat bilen Hudaý öýüne bile giderdik. 

			2 Biziň Rebbimizem dönükligi çekip gördi.

			Luka 22:47–48. Ol entek gepläp durka, … Onkileriň biri … Isany ogşajak bolup, Onuň golaýyna geldi. Isa oňa: „Eý, Ýudas! Sen bir ogşuk bilen Ynsan Ogluna haýynlyk edýärsiňmi?“ diýip sorady.

			3 Dönüklik – bu dünýädäki ebedi meseledir. 

			Mika 7:6. Çünki ogly atasyny äsgermeýär, gyz enesine garşy gidýär, gelin gaýynenesiniň ýüzüni alýar, öz içeriňiz size duşmandyr.

			4 Ar alma meýliňizi Hudaýa tabşyryň.

			Rimliler 12:19. Eý, ezizlerim, özüňiz ar aljak bolmaň, muny Hudaýa tabşyryň. Sebäbi Reb: „Öç Meniňkidir, jezalandyrjak Mendirin“ diýýär. 

			5 Siziň kalbyňyza, goý, Hudaý şypa bersin.

			Zebur 22:2–3. Reb meni ýaşyl örülerde ýatyrýar, siňňin akýan suwlaryň ýakasyna äkidýär. Meniň janymy Ol täzeleýär hem-de Öz adynyň hatyrasyna dogrulyk ýollaryndan meni äkidýär. 

			6 Ýamanlyga ýamanlyk bilen jogap bermäň.

			1Petrus 3:9. Ýamanlyga ýamanlyk, sögünje sögünç bilen gaýtargy bermän, tersine, alkyş bilen jogap beriň, sebäbi siz şunuň ýaly ýaşamaga çagyrylansyňyz.

			7 Özüňiziň näçe köp bagyşlanandygyňyzy ýada salyň.

			Kolosiýalylar 3:13. Biri-biriňize sabyrlylyk bilen çydaň. Araňyzda öýke-kine bar bolsa, biri-biriňizi bagyşlaň. Rebbiň sizi bagyşlaýşy ýaly, siz hem bagyşlaň.

			8 Isa bagyşlady, Ol size-de bagyşlamaga kömek eder. 

			Luka 23:34. Isa: „Atam! Olary bagyşla, sebäbi olar näme edýänlerini bilenoklar“ diýdi. 

			Dostuňyz size dönüklik edende.

			„Dönüklik“ sözi gaty erbet eşidilýär. Kimdir birine dönüklik etmeklik – diýmek, ähtiýalanlyk bilen hereket etmekdir. Dönüklik – bu wepalylyga garşydaşdyr, şoňa görä-de, wepalylygy näçe köp gymmat hasaplaýan bolsak, şonça-da dönükligi ýigrenýäris. Biziň dünýämiz ýaly zalym dünýäde duşmanlarymyz zyýan ýetirse, biz haýran galmaýarys, ýöne dostlarymyz tarapyndan dönüklik edilmegine hiç birimizem garaşmaýarys. Öz şägirtleriniň biriniň dönüklik etmeginden başga hiç zadam Rebbimiziň kalbynda şeýle güýçli agyry döreden däldir diýip pikir edýärin. Biz dönüklige nädip döz gelmeli? Dostuň saňa dönüklik edeninden soň nädip ýaşamaly? 

			Hemme zatdan öňürti öz agyryňy Rebbe aýtmaly we Ondan ýaralanan ýüregiňize şypa bermegini soramaly. Isadan başga kim biziň agyrymyzy duýup biler? Şonuň ýaly pusatlarda başga teselli çeşmelerine – alkogola, göwün açmalara, edebiýata we ş.m. – ýüz urmak hemme zatdan aňsat bolýar. Käbir adamlar bolan zatlar hakda pikir etmezlige çalyşýarlar. Ýöne ýakymsyz ýagdaýlarda ünsi jemläniňe degmeýän bolsa-da, olara ýüzbe-ýüz garamak gerek. Biz Hudaýyň öz ýüregimize galtaşmagyna ýol bermelidiris. Ol, diňe Ol, biziň kalbymyza şypa berip bilýär. 

			Öýke daşlaşma basym öwrülip bilýän bolsa-da, biz Hudaýyň kömegi bilen ýüreklerimizi kineden arassalamalydyrys. Bagyşlamanyň beýleki adamy mydama üýtgetmeýändigine (we onuň şypa almak islejegine kepil geçmeýändigine) düşünmek wajypdyr, ýöne ol biziň ýüreklerimizi azat edýär. 

			Dönüklige uçranlaryň hemmesini Rebbimiz Isa Mesihiň haçy öz gujagyna çagyrýar. Ol: „Isa Öz duşmanlaryna we Özüne dönüklik eden dostuna şeýle etdi“ – diýýär. Mundan soň bize bagyşlamakdan başga näme galýar?

			Atam, özümde dönüklik agyrysyny başdan geçirenim sebäpli, Seniň göreldäňe eýerip bilerim ýaly, maňa merhemet peşgeş ber. Hiç zadyň, hatda dostumyň dönükliginiň hem, meniň ýüregimi Seniň goldawyňdan mahrum edip bilmejekdigini maňa görkez. Seniň şol beýik söýgiňe we güýjüňe şatlanmaga maňa kömek et. Omyn. 

		


		
			02.

			Hudaý uzakda ýaly bolup görnende

		


		
			Pikirlenmek üçin Mukaddes Ýazgydan alnan aýatlar.

			1 Biz Hudaýdan ýöne bir gidip bilmeýäris.

			Zebur 138:7–10. Seniň Ruhuňdan nirä gideýin?! Seniň huzuryňdan nirä gaçaýyn?! Göklere galsam, ol ýerde Sen bar! Ölüler dünýäsine insem, ol ýerde Sen bar! Säheriň ganatlaryna münüp, deňziň iň uzak ýerinde çadyr gurunsam, hatda ol ýerde-de eliň ýol görkezer maňa. Seniň goluň meni söýgetlär. 

			2 Hudaý uzakda ýaly bolup görner, ýöne bu beýle däldir.

			Resullaryň işleri 17:27–28. Ol bulary Özüni agtarsynlar, gözläp tapsynlar diýip etdi. Hakykatdanam, Hudaý biziň hiç birimizden uzakda däldir. Biz Onuň bilen ýaşaýandyrys, hereket edýändiris we bardyrys. Käbir şahyrlaryňyzyň aýdyşy ýaly: „Biz Onuň zürýadydyrys“.

			3 Ol Öz Sözünden çykýan däldir.

			2 Timoteos 2:13. Emma biz Oňa sadyk galmasak-da, Ol bize sadykdyr, sebäbi Ol Özüni ret edip bilmeýär. 

			4 Hiç haçan – diýmek, hiç haçan.

			Ýewreýler 13:5. Sebäbi Hudaý: „Men sizi hiç wagt ýeke taşlamaryn, terk etmerin“ diýdi. 

			5 Biz akyl ýetirmeýän wagtymyzda hem, Ol bize goltgy berýär.

			Zebur 72:26. Tenim, ýüregim ysgyndan düşýär, ýöne Hudaý ýürek kuwwatym, baky nesibäm. 

			6 Kim Hudaýy gözlese, şol hem Ony hökman tapar.

			Ýermeýa 29:13–14. Meni agtararsyňyz; bütin ýüregiňiz bilen agtaran mahalyňyz Meni taparsyňyz. Şonda siz Meni taparsyňyz, muny Men – Reb aýdýandyryn…

			7 Biz hiç haçan Hudaýsyz ýeke bolmaýarys.

			Zebur 45:2. Hudaý biziň penamyz hem-de güýjümiz, Ol muşakgat wagty dadymyza ýetişýär. 

			8 Ol hiç zada garamazdan Öz maksadyna eýerýändir.

			Kolosiýalylar 1:21–22. Siz birwagtlar eden pis işleriňiz sebäpli pikiriňizde Hudaýdan üzňediňiz, Oňa duşmandyňyz. Indi bolsa Hudaý sizi Öz huzurynda mukaddes, müýnsüz hem aýypsyz etmek üçin, Mesihiň bedeniniň ölümi arkaly Özi bilen ýaraşdyrdy. 

			Hudaý uzakda ýaly bolup görnende.

			Käwagt köp ýyllardan bäri Rebbiň yzyna eýerýän, eýýäm kämillige ýeten mesihilerde-de, göwnüne Hudaý uzakda ýaly bolýan wagtlary bolýar. Beýle ýagdaý esasan hem, üç sebäbe görä şeýle bolýar. 

			Birinjiden, bu arassa fiziki sebäbe görä bolup biler. Bedenimizde bolup geçýän zat ruhy ýagdaýymyza güýçli täsir edýär. Kesel, infeksiýalar, stres, aşa ýadawlyk (ýa-da beýleki fiziki meseleler) biziň keýpimize şeýle güýçli täsir edýär welin, şonda biz diňe fiziki mesele bolan ýerde ruhy meseleleri görýäris. Ine, näme üçin Hudaý Ylýasyň ejir çekýän ruhuny berkitmezinden öňürti onuň dynç almagynyň we özüniň berkemeginiň aladasyny eden eken (1Patyşalar 19-njy baba seret). 

			Ikinjiden, günä edilendigi, emma toba edilmändigi sebäpli, Hudaý uzakda bolýan ýaly bolup biler. Hudaý biziň ruhy ulgamymyzy günä edenimizde ýazyk duýgusyny duýarymyz ýaly edip ýasapdyr. Bu günä (şahsy häsiýete eýe bolan ýasama günäden tapawutlylykda) – Hudaýyň biziň ünsümizi çekme usulydyr. Bu ýagdaýda toba etmeklik – ýeke-täk çykalga bolýar. Ýatda saklaň, toba etmek – bu ökünmeden ýokary zatdyr; toba etmek – günäňi taşlap, ondan saplanmakdyr. Toba edilende, biz Hudaý bilen gatnaşyklarymyzyň dikeldilendigine ynamly bolup bileris. 

			Üçünji – has giň ýaýran – sebäp, Hudaý bilen gatnaşyklary saklamak üçin wagty özümiziň tapyp bilmeýändigimizde jemlenendir. Eger Hudaýa doga edip we Onuň Sözüni okap, Reb bilen yzygiderli gürleşmäge wagt tapmaýan bolsak, onda Onuň bilen gatnaşyklarymyzyň başa barmaýandygyna haýran galmak nämä gerek? Kimdir biri: „Eger Hudaý uzakda ýaly bolýan bolsa, onda, hany biliň, kim taşlap gidipdir?“ – diýipdir. Hudaý hiç haçan bizi taşlap gitmeýär, diňe biziň özümiz Ony taşlap gidýäris. 

			Atam, Hudaýym, Seniň bilen gatnaşyga öz-özünden bolmaly zat ýaly garaman, şol gatnaşygy mydama meniň saklap ýörmelidigimi maňa ýatladyp durýanyň üçin sag bol. Eger toba etmek gerek bolsa, onda şol ädimi haýal etmän ätmäge maňa kömek et. Isa Mesihiň ady bilen. Omyn. 

		


		
			03.

			Kelläňize erbet pikirler gelende 

		


		
			Pikirlenmek üçin Mukaddes Ýazgydan alnan aýatlar.

			1 Öz pikirleriňizi gerek ugra gönükdiriň.

			Filipililer 4:8. Umuman, eý, doganlar, hakyky, hormata mynasyp, dogry, päk, ýakymly, ajaýyp näme bar bolsa, şol barada oýlanyň. Hawa, ýagşy we öwgä mynasyp zatlar barada oýlanyň. 

			2 Hudaý synaglaryň hemmesine: „Besdir“ – diýýär. 

			1 Korintoslylar 10:13. Başyňyzdan inen synaglar başgalaryň-da başyndan inýändir. Emma Hudaý sadykdyr! Ol siziň güýjüňiziň çatmajak synagyny bermez. Siz synaga düşeniňizde, Hudaý çykalga-da açar, synagdan üstün gelmek üçin gujur-gaýrat-da berer. 

			3 „Gizlin“ Söz – ýamanlyga garşy iň güýçli ýaragdyr.

			Zebur 118:9–11. Ýaş ynsan ýoluny nädip päk saklap biler? Ony Seniň sözüňe görä goramak bilen. Seni agtarýaryn tutuş ýüregim bilen, meni tabşyryklaryňdan azaşdyrma Sen. Saňa garşy günä etmäýin diýip, Seniň wadaňy ýüregimde aýap sakladym. 

			4 Hudaýyň ýaraglaryny dakynyň, şonda tapawudy görersiňiz.

			Efesliler 6:11. Iblisiň hilelerine garşy durup bileriňiz ýaly, Hudaýyň beren ähli ruhy ýaraglaryny dakynyň. 

			5 Hudaýyň güýji doly ynamlylygy berýär.

			2 Korintoslylar 12:9. Emma Reb şeýle diýdi: „Saňa beren merhemetim besdir, sebäbi Meniň gudratym ejizlikde kämilleşýändir“.

			6 Üç buýruk.

			Ýakup 4:7–8. Şonuň üçin Hudaýa tabyn boluň! Iblise garşylyk görkeziň, şonda ol sizden gaçar. Hudaýa ýakynlaşyň, Ol hem size ýakynlaşar. 

			7 Karara geliň we tötänden bolan garaýşyň ýiti bolmagyna ýol bermäň. 

			Eýýup 31:1. Boý gyza gyýa göz bilen bakmajagyma ant içdim. 

			8 Eger Ýazgy bilen ýaraglanan bolsa, onda aklyňyz gowrak işlär.

			Rimliler 12:2. Bu dünýäniň ýörelgelerine uýgunlaşjak bolmaň. Tersine, pikirleriňizi täzeläp, özgeriň. Şeýtseňiz, Hudaýyň islegine düşünmegi, ýagny Ony nämäniň hoşal edýändigini, nämäniň oňat we kämildigini bilmegi başararsyňyz. 

			Kelläňize erbet pikirler gelende. 

			Köp mesihileri bolgusyz pikirler gynaýar, şonuň üçin olaryň köpüsi özleriniň pikirleri we düşünjeleri bilen göreşmeli boldular. Bolgusyz pikirler – başgalara ýamanlyk etmekden başlap, jyns höwesiniň iň eýmenç görnüşlerine çenli her dürli bolup biler. Erbet pikirleriň aňa girmegi entek günä däldir, ýöne eger olary derrew aýyrmasaň, onda olar tizara günä alyp baryp bilerler. Pikir näçe aňda köp dursa, ol şonça-da köp güýji alýar we aňa şonça-da çuňrak aralaşýar. Bellige alyň: eger söweşde ýeňilseň, bu ilkinji sekuntlarda bolýandyr. Şeýlelikde, öz pikirine bolgusyz pikirleri, olary islendik pursatda ýok edip bolýandyr diýip pikir etmek bilen salýan adamlar akmaklyk edýändir. 

			Biziň aňymyza erbet pikirleriň gelýän ýoly şeýledir: pikir peýda bolýar we oýlanylýar, oýlanma meýillilige alyp barýar, meýillilikden işdä peýda bolýar, işdä hem açlyga alyp barýar, açlyk yhlasly islegi öwrülýär, munuň ýaly isleg bolsa, günä alyp barýar. 

			Erbet pikirler kellesine gelýän adamlar edebiýaty, filmleri we telewizion gepleşikleri saýlamakda seresap bolmalydyrlar. Şonuň ýaly pikirlere itergi berip biläýjek zatlaryň hemmesinden gaça duruň.

			Bolgusyz pikirlerde ünsi jemlemän, başga zada ünsüňi sowmak bilen olardan saplanyp bolar. Olara üns bermeklik – erbet zatdyr. Aňyňy başga, has gowy temalara ugrukdyrmak bilen ol pikirlerden mümkin boldugyça basym saplanmak gerek. Isa hakdaky pikirlerden gowy näme bolup biler? Ol – päk bolan zatlaryň hemmesiniň merkezidir. Isada ünsi jemlemeklik – diýmek, Onuň kömegine ýüz tutmakdyr. Şeýlelikde, erbet pikirler ilki peýda bolanda, ünsüňizi Isada jemläň. Ol mydama hemmelere kömege geldi, saňa-da kömek eder. 

			Her gezek akyl bilen söweşme tozanynda galanymda, öz pikirlerimi Saňa gönükdirmäge kömek et, Hudaýym. Sensiz hemme zadyň özüne çekiji bolýanynyň nähili eýmenç zat bolýandygyny görmäge maňa kömek et, sebäbi Sen ýanymdakaň hemme zat üýtgeýär. Men Isa Mesihiň ady bilen ýalbarýaryn. Omyn. 

		


		
			04.

			Keselden ejir çekeniňizde

		


		
			Pikirlenmek üçin Mukaddes Ýazgydan alnan aýatlar.

			1 Mesihiň haçdaky ölüminiň şypa almaga gönüden-göni dahyly boldy.

			Matta 8:16–17. Şol gün agşam Isanyň ýanyna arwah-jyn eýelän adamlary getirdiler. Ol hem bir söz bilen olardaky erbet ruhlary çykardy, şeýle-de hassalaryň hemmesini sagaltdy. Şunlukda, Işaýa pygamberiň üsti bilen aýdylan şu sözler berjaý boldy: „Ol biziň hassalygymyzy Öz üstüne aldy, biziň dertlerimizi çekdi“. 

			2 Şypa bermek – bu Hudaýyň maksadynyň bir bölegidir.

			Müsürden çykyş 15:26. Çünki Men size şypa berýän Rebdirin. 

			3 Siz şuny etdiňizmi? 

			Ýakup 5:14. Araňyzda biri syrkawmy? Ol ýygnagyň ýolbaşçylaryny ýanyna çagyrsyn, olar hem Rebbiň adyndan oňa ýag guýup, onuň üçin Hudaýa doga etsinler. 

			4 Şypanyň gelmezligi mümkin, ýöne Hudaýyň güýji mydama-da gelýär. 

			Işaýa 40:29. Ol ejizleri kuwwatlandyrýar, mejalsyzlaryň güýjüni artdyrýar.

			5 Hudaýyň güýjüniň ýene bir wadasy. 

			Zebur 67:36. Hudaý Öz mukaddes öýünde wehimlidir. Ysraýyl Hudaýy Öz halkyna güýç-kuwwat berýär. Alkyş bolsun, alkyş bolsun Hudaýa! 

			6 Merhemet ýeterlikdir.

			2 Korintoslylar 12:9. Emma Reb şeýle diýdi: „Saňa beren merhemetim besdir, sebäbi Meniň gudratym ejizlikde kämilleşýändir“. Şonuň üçin-de, Isa Mesihiň güýji mende mesgen tutsun diýip, öz ejizliklerim barada höwes bilen magtanaryn.

			7 Has köp güýç.

			Işaýa 41:10. Gorkmaň, siziň bilendirin Men, heder etmäň, Hudaýyňyzdyryn Men, size güýç bererin, ýardam ederin, sadyk sag golum bilen söýget bererin. 

			8 Hudaýyň size sowgat beren tesellisi başgalara teselli bermäge kömek edip biler. 

			2 Korintoslylar 1:4. Hudaý ähli muşakgatlarymyzda bize teselli berýär. Biz hem öz gezegimizde her hili muşakgatlara uçran adamlara Hudaýdan alan tesellimiz arkaly teselli berýäris.

			Keselden ejir çekeniňizde.

			Elbetde, Mukaddes Ýazgyda Hudaýyň Öz halkyny keselinden sagaldyp bilýändigi we sagaltmak isleýändigi hakda gürrüň berilýär. Ol köneäht döwründe we Täze Äht zamanynda erkekleri we aýallary sagaltdy. Hudaýyň Köne Ähtdäki atlarynyň biri-de – Ýehowa Rafadyr, bu bolsa, „Men – şypa beriji Hudaýdyryn“ diýmegi aňladýar (Işaýa 15:26 seret). Şypa alyş baradaky köp täzeäht kitaplarynyň biri bolan Ýakubyň kitabynda, şypa alarymyz ýaly, biri-birimiz üçin biz Hudaýa doga etmeklige çagyrylýarys (Ýakup 5:16).

			Agyr kesellere uçranymyzda biz kanuny bejeriş usullarynyň hemmesini ulanyp görmelidiris, ýöne biziň üçin Hudaýa doga etmekleri we mür çalmaklary üçin ýerli ýygnagyň wekillerini çagyrmakdan başlamak gerekdir. Soň lukmançylyk kömegine ýüzlenmek gerek. Hatda siziň üçin ýygnak ýolbaşçylary Hudaýa doga edenlerinden soň hem, lukmançylyga ýüz tutmaklyk imanyň asla ýoklugyny aňlatmaýar. 

			Ýöne kesel dowam etse we şypa alynmasa, onda näme? Hatda biz keselleýän bolsak-da, Hudaý bize goltgy berip biler. Hatda ýaşaýyş güýji azalýan bolsa-da, biz Hudaýyň barlygyny duýup bileris. Hudaý hemişe şypa bermeýär, şoňa görä-de, biz her neneň bu fakta akyl ýetirmäge çalyşýan bolsak-da, şypa almanyň öz syrynyň bardygyny boýun almalydyrys. Hudaýyň näme sebäpden mydama şypa bermeýändigini hiç kimem bilmeýär we bu barada Hudaýyň guly Eýýup ýaly, hiç kimem dartgynly pikir etmedi. Ol Gudratygüýçlä kän soraglar berdi, emma olaryň ýekejesine-de jogap almady. Jogabyň deregine Hudaý Eýýuba has gowy bir zady – Özüniň barlygyny has güýçli hem çuň duýmany peşgeş berdi. 

			Biziň näme sebäpden şypa almaýandygymyza Hudaý takyk jogap bermän biler, ýöne Oňa rugsat etsek, onda Ol Özüniň barlygyny has çuň duýmany berýär. Bu duýgudan ajaýyp hiç zat ýokdur. 

			Hudaýym, Seniň şypa berip bilýändigiňi hiç haçan ýatdan çykarmazlygyma kömek et. Şeýle hem, maňa şypa almadyk ýagdaýymda, Seniň maňa özümiň pikir edişimden has ýakyn bolýandygyňy ýatdan çykarmazlygyma kömek et. Muny häzir et, Ýaradan. Isa Mesihiň ady bilen. Omyn. 

		


		
			05. 

			Sizi gorky gurşap alanda

		


		
			Pikirlenmek üçin Mukaddes Ýazgydan alnan aýatlar.

			1Eger Hudaý bar bolsa, onda gorkmak nämä gerek?

			Zebur 26:1. Reb – nurum hem Halasgärim, men kimden heder edeýin? Reb ömrümiň penasy: men kimden wehim edeýin? 

			2 Hudaýdan gorkýan adam başga hiç zatdan gorkmaz.

			Zebur 22:4. Tüm garaňky dereden geçäýemde-de, ýamanlykdan gorkmaýaryn men, çünki Sen meniň bilensiň. Seniň hasaň, çopan taýagyň aram berýär janyma meniň. 

			3 Rebbe umyt baglaň – bu ýeke-täk howpsuzlyk kepilidir. 

			Süleýmanyň pähimleri 29:25. Adamdan gorkmak duzakdyr, Rebbe bil baglaýan bolsa aman galýandyr. 

			4 Gorky ogullyga alynma bilen bir ýere sygysmaýar.

			Rimliler 8:15. Hudaý bize Öz Ruhuny berdi. Ol muny gaýtadan gul bolup, gorkuda ýaşamagymyz üçin däl, eýsem Onuň perzentleri bolup, Mukaddes Ruh arkaly „Abba! Atam!“ diýip çagyrmagymyz üçin amal etdi.

			5 Hudaý bize gorkmazlygy tabşyrýar.

			Işaýa 43:1. Emma indi, eý, Ýakup, seni ýaradan, eý, Ysraýyl seni döreden Reb şeýle diýýär: „Gorkma, çünki Men seni azat etdim, adyňy tutup çagyrdym, sen Meniňkisiň“.

			6 Älem yraň atar, emma Hudaý hiç haçan! 

			Zebur 45:2–3. Hudaý biziň penamyz hem-de güýjümiz, Ol muşakgat wagty dadymyza ýetişýär. Şonuň üçin gorkmarys ýer yransa-da, daglar deňziň bagryna yňdarylsa-da. 

			7 Gudratygüýçli – howpsuz hem ynamdar gaçybatalgadyr.

			Süleýmanyň pähimleri 18:10. Rebbiň ady berk galadyr, dogruçyllar onuň içine özüni atyp howpsuz bolýarlar. 

			8 Hudaýyň parahatlygy – bu hiç haçan duran ýerinden gitmeýän sakçydyr.

			Filipililer 4:7. Şonda Hudaýyň parahatlygy ýürekleriňizi we pikirleriňizi Isa Mesih arkaly gorar. Bu parahatlyk ynsan düşünerden juda belentdir. 

			Sizi gorky gurşap alanda. 

			Gorkynyň diňe bir duşman däl-de, eýsem, dost bolmagynyň mümkindigini derrew bellemek gerek. Sagdyn gorky bizi köp hereketli köçeden geçme töwekgelçiliginden saklaýar. Ol bize seresaplylygy öwredýär we janymyzy halas edýär. Ýöne sagdyn bolmadyk gorky biziň aňymyzda, edil hamyrmaýa ýugrulan ýaly bolup ösýär hem şahsyýeti gul edýär. Adamyň durmuşynda gorkynyň esasy dört görnüşi bar: 1) ret edilen adam bolmakdan gorkmaklyk, 2) ýeňilmeden gorkmaklyk, 3) ölümden gorkmaklyk, 4) umytsyzlyga düşmekden gorkmaklyk. 

			Mesih Öz çagalaryna gorkynyň hötdesinden gelmäge nädip kömek edýär? Ol bolup geçýän zatlaryň hemmesi bilen ýüzbe-ýüz duş gelmäge bize güýç-kuwwat berýär. Mundan başga-da, eger biz Mesihde bolýan bolsak, onda kynçylyklaryň bizden üstün çykyp bilmejekdigine bolan umydy bize berýär. Resul Pawlus bu hakda şeýle diýýär: „Sebäbi Hudaý bizi gorkak etmeýär. Ol bizi güýç, söýgi we özerklilik bilen doldurýar“ (2 Timoteos 1:7). 

			Sagdyn bolmadyk gorky howpdan gaça durma islegine esaslanýar. Gorkak ýürek: „Gorkýarsyňmy – howpdan gaç“. Emma Mukaddes Ruhuň berkidiji güýji Onuň bize kynçylyklaryň ýüzüne seretmäge we hiç zadyň bizi Hudaýdan hem Onuň tükeniksiz söýgüsinden aýryp bilmejekdigini ýatda saklamaga kömek etmeginde ýüze çykýar. Resul Ýohanna: „Söýgüde gorky ýokdur. Tersine, kämil söýgi gorkyny kowup çykarýandyr“ (1Ýohanna 4:18) diýýär. Onuň söýgüsinde – bizi hiç haçan terk etmejek söýgüde bolmak bilen biz gorkman bileris, sebäbi Hudaý bize gorkyny ýeňýän ynamy berýär. Gorky: „Howpdan gaç“ – diýýär. Ynam: „Howpy açyk garşy al“ – diýýär. Eger siz nämedir bir zatdan gorkýan bolsaňyz, onda gorkyňyza tarap gidiň, şonda Hudaýyň näme edip bilýänini görersiňiz. 

			Hudaýym, eger Sen meniň ýanymda we mende bolsaň, men kimden we nämeden gorkaýyn? Söýgi gelende, gorky ýok bolup gaçyp gidýär. Men öz ýüregimi Seniň söýgiň üçin açýaryn we meniň gorkularymyň hemmesini kowmagyňy Senden haýyş edýärin. Isa Mesihiň ady bilen. Omyn. 

		


		
			06. 

			Siz ýalňyzkaňyz

		


		
			Pikirlenmek üçin Mukaddes Ýazgydan alnan aýatlar.

			1 Hudaýyň maşgalasynda ýetim ýok.

			Ýohanna 14:18. Men sizi ýetim goýmaryn, ýene ýanyňyza gaýdyp gelerin.

			2 Hudaýa tarap ädim ädiň.

			Ýakup 4:8. Hudaýa ýakynlaşyň, Ol hem size ýakynlaşar.

			3 Dileýän alýandyr.

			Işaýa 58:9. Onsoň dileg edersiňiz, Reb jogap berer; perýat edersiňiz, Ol: „Men bu ýerde“ diýer.

			4 Hudaý hiç haçan Özüni Öz çagalaryndan daşlaşdyrmaýar.

			Hoşeýa 2:19. Ysraýyl, seni Özüme hemişelik aýalym hökmünde kabul ederin. Dogrulyk, adalatlylyk hem sadyk söýgi, rehimlilik bilen Özüme alaryn. 

			5 Hudaýa wagt tapyň, Ol hem size wagt tapar.

			Zebur 25:14. Reb Öz niýetini Ondan gorkýanlara aýan eýleýär, Ol olara Öz ähtini bildirýär. 

			6 Dostlukda ünsüňizi jemläň. 

			Rimliler 12:13. Imandaky doganlaryňyz mätäçlik çekse, olara kömek beriň, myhmansöýer boluň.

			7 Başgalary özüňizden ýokary tutuň.

			Rimliler 12:9–10. Söýgiňiz ikiýüzli bolmasyn. Ýamanlygy ýigrenip, ýagşylyga ýapyşyň. Biri-biriňizi doganlyk söýgüsi bilen tüýs ýürekden söýüň. Biri-biriňizi hormatlap, başgalary özüňizden ýokary tutuň. 

			8 Söýgi – iň beýik ýagşylykdyr. 

			Kolosiýalylar 3:14. Bularyň hemmesiniň üstesine-de kämil birligi baglanyşdyrýan söýgä besleniň. 

			Siz ýalňyzkaňyz.

			Ýalňyzlyk – bu adam gatnaşygyna teşne, ýöne ondan mahrum bolanymyzda duýýan duýgymyzdyr. Ýöne bize bagly bolmadyk ýagdaýlar (mysal üçin, gatnaşygymyz kesel we ş.m. sebäpli çäkli) sebäpli dörän ýalňyzlygy adamlar bilen gatnaşmagy başarmazlygymyz sebäpli bolýan ýalňyzlykdan tapawutlandyrmagy başarmak wajypdyr. 

			Durmuş ýagdaýlary sebäpli ýalňyz bolanymyzda, özümiziň gökler bilen baglanyşygymyzyň hiç haçan kesilmeýändigini ýatdan çykarmaly däldiris. Başgalardan daşda bolýan biz hemişe hakyky Dostumyz bilen gürleşip bileris. Garrylar öýünde ýaşaýan bir mesihi: „Men öz günlerimi bu öýde geçirýärin, ýöne Hudaýda ýaşaýaryn“ – diýdi. 

			Ýöne köp adamlar asla durmuş ýagdaýlary sebäpli däl-de, başgalar bilen gatnaşmagy başarmaýandyklary sebäpli ýalňyz bolýarlar. Biziň dünýämiz ýaly mätäç dünýäde dostlaşmaga ukyply bolan her bir adam dost tapynyp biler. Bir örän ýalňyz adam bir gezek ruhy çopanyň: „Dostly bolmagyň iň gowy usuly – özüň dost bolmagyňdyr“ – diýen sözlerini eşidýär. Ol adam öýüne baryp, dyza çökýär-de: „Hudaýym, özüm hakda başgalardan köp pikir edenim üçin meni bagyşla. Şu minutdan başlap, men başgalara Seniň maňa söýgi bilen garaýşyň ýaly garap başlajak – diýip doga-dileg edýär.“ Ol özi hakda pikir etmegi bes eden badyna, gyzykly hem özüne çekiji adam bolupdyr. Onuň dostlarynyň sany artypdyr-da, ol başgalar üçin açyk adam bolupdyr. 

			Ýekeje mesihi hem, Hudaýyň dostlugyny alman galmaz, ýöne eger size adam gatnaşyklary ýetmezçilik edýän bolsa, onda ýatda saklaň, başgalara öz dostlugymyzy sowgat etsek, olar hem bize edil şonuň ýaly jogap berýärler. 

			Atam, meniň ýalňyzlygymyň sebäbi nämede bolsa-da, bu sözleri bütin ýüregim bilen kabul etmäge maňa kömek et. Meniň ruhumy şu hakykat bilen berkit, Seniň meni Öz barlygyňdan hiç haçan mahrum etmejekdigiňe düşünmäge maňa kömek et. Dost tapynarym ýaly, maňa özümiň nädip dost bolmalydygymy öwret. Isa Mesihiň ady bilen. Omyn. 

		


		
			07. 

			Bagyşlamak kyn bolanda

		


		
			Pikirlenmek üçin Mukaddes Ýazgydan alnan aýatlar.

			1 Hudaýyň bagyşlamasynyň masştaby hakda pikirleniň.

			Zebur 102:12. Gündogar günbatardan nähili uzakda bolsa, şonça-da Ol günälerimizi bizden aýyrýar. 

			2 Hudaý – ýamanlygyň ýeke-täk ar alyjysydyr.

			Rimliler 12:19. Eý, ezizlerim, özüňiz ar aljak bolmaň, muny Hudaýa tabşyryň. Sebäbi Reb: „Öç Meniňkidir, jezalandyrjak Mendirin“ diýýär. 

			3 Hudaý bize näme eden bolsa, bizem başgalara şonuň ýaly etmelidiris..

			Kolosiýalylar 3:13. Biri-biriňize sabyrlylyk bilen çydaň. Araňyzda öýke-kine bar bolsa, biri-biriňizi bagyşlaň. Rebbiň sizi bagyşlaýşy ýaly, siz hem bagyşlaň. 

			4 Bagyşlamagy başarmazlyk biziň durmuşymyzy weýran edýär. 

			Ýewreýler 12:15. Hüşgär boluň, hiç kim Hudaýyň merhemetinden mahrum bolmasyn. Bir ajy kök gögerip, size ezýet bermesin, köp adamlar munuň bilen zäherlenmesin. 

			5 Bagyşlamaklyk – mesihiligiň düýp özenidir.

			2 Korintoslylar 5:19. Hawa, Hudaý ynsanlaryň günälerini hasaba alman, Isa Mesih arkaly dünýäni Özi bilen ýaraşdyrdy. Ýaraşdyrma baradaky habaryny bolsa bize tabşyrdy.

			6 Bagyşlamanyň bar ýerine şeýtan aralaşyp bilmez.

			2 Korintoslylar 2:10–11. Siziň bagyşlan kişiňizi men hem bagyşlaýaryn, sebäbi men hem birini bir zatda bagyşlan bolsam, bagyşlanymy siziň hatyraňyz üçin Mesihiň huzurynda bagyşladym. Men muny şeýtan bizden üstün çykmasyn diýip etdim. Onuň kezzaplygy bize mälim ahyryn. 

			7 Biziň başgalary bagyşlamakdan boýun towlamagymyz Hudaýa bizi bagyşlamaga päsgel berýär.

			Mark 11:25. Hudaýa doga okamaga duran mahalyňyz birinden öýke-kinäňiz bar bolsa, ony bagyşlaň, şonda gökdäki Ataňyz hem siziň ýazyklaryňyzy bagyşlar. 

			8 Biziň bagyşlamadan boýun towlamamyzyň agyr netijesi bardyr.

			Matta 18:35. Eger her biriňiz öz doganyny ýürekden bagyşlamasa, gökdäki Atam-da size şeýle eder.

			Bagyşlamak kyn bolanda.

			Mesihilik bize göwnümize degenleri bagyşlamagy buýruk berende, käbirleriniň göwnüne ol mümkin bolmajak zady talap edýän ýaly bolup görünýär. Emma Hudaý bilen hemme zat mümkindir. Bize üç sebäbe görä bagyşlamak kyn bolýar. 

			Birinjiden, biz özümiziň şeýle köp bagyşlanandygymyza doly düşünmeýäris. Başga bir adamyň bize garşy eden günäsi biziň Hudaýa garşy eden günämiziň ýanynda hiç zadam däl, şeýle-de bolsa Hudaý bizi bagyşlady. 

			Ikinjiden, başga adamdan daşlaşmaklyk we ondan kine etmeklik bize öz güýjümize ynamly bolmagy we onuň üstünden ygtyýarly bolma duýgusyny berýär. Biz şol duýgudan aýrylanymyzda bolsa, öz göwnümize güýçsüz ýaly bolýarys. Ýöne biz: Sebäbi Reb: „Öç Meniňkidir, jezalandyrjak Mendirin“ diýýär (Rimliler 12:19) – diýen sözlere eýermäge çagyrylandyrys. Bagyşlamaklyk ygtyýarlylykdan el çekmekligi we dawany çözmegi Hudaýa ynanmaklyk ukybyny aňladýar. 

			Bize bagyşlamagyň kyn düşýändiginiň üçünji sebäbi „nädogry garaşlylyk“ diýen zat bilen baglanyşyklydyr. Beýle ýagdaýda başgalaryň bize gowy daramasy özümizi ýokary tutmaga kömek edýär diýip ýalňyş pikir edenimizde, şeýle etmek bilen hem, Hudaýa garaşly bolmagy bes edip, başgalara garaşly bolup başlanymyzda ýüze çykýar. Şunuň ýaly bolanda, olar göwnümize degen badyna, göwnümize olar ýüregimizi öldüren ýaly bolýar, sebäbi olaryň bize bolan garaýşyna baglydyrys öýdýäris ahyry. Ýakyn adamlarymyz dönüklik edende, ine, näme üçin bize has agyr degýän eken. Ýöne adamlar bizi ýok edip bilmeýärler, muny diňe Hudaý edip bilýär (Matta 10:28). Durmuşymyzyň adama däl-de, Hudaýa garaşlydygyny bilenimizde, bagyşlamak bize has aňsat bolýar. 

			Bagyşlamanyň duýgy däl-de, erkiňi ýüze çykarma kararydygyny biz ýatda saklamalydyrys. Siz özüňize ýarasa ýaramasa-da, bagyşlama kararyna gelýärsiňiz. Siz özüňiziň taýýardygyňyzy görkezýärsiňiz, Hudaý bolsa, bu kararyňyzy ýerine ýetirmäge kömek eder. 

			Atam, Seniň meni nähili köp bagyşlandygyňa çuň düşünmäge maňa kömek et. Saňa ynananymdan başgalaryň pikiriniň özüme agalyk edenini gowy görenim we durmuşymy Sende däl-de, adamlaryň pikiriniň üstünde guranym üçin meni ýene bir gezek bagyşla. Sen meni bagyşladyň. Maňa başgalary bagyşlamaga kömek et. Isa Mesihiň ady bilen. Omyn. 

		


		
			08. 

			Özüňize nebsiňiz agyranda 

		


		
			Pikirlenmek üçin Mukaddes Ýazgydan alnan aýatlar.

			1 Biziň Hudaýdan başga zada bil baglama meýlimiz.

			Işaýa 31:1. Medet sorap, Müsüre gidýänleriň, atlara daýanýanlaryň, köpdükleri üçin söweş arabalaryna, güýçlüdikleri üçin atlylara bil baglaýanlaryň halyna waý! Olar Ysraýylyň Mukaddesine ýüz tutmaýarlar, Rebden maslahat soramaýarlar.

			2 Hudaý – biziň güýjümiziň ýeke-täk çeşmesidir.

			Zebur 56:2. Maňa merhemet et, eý, Hudaý, maňa merhemet et, çünki meniň janym Saňa sygynýar. Men bela-beter geçip gidýänçä, Seniň ganatlaryňyň saýasynda gizlenjek. 

			3 Hudaýyň ynanmaklyga çagyrşy.

			1 Petrus 5:7. Ähli gaýgy-aladaňyzy Hudaýa tabşyryň, sebäbi Ol siziň gamhoruňyzdyr. 

			4 Hemmeleriň gelmeli karary.

			Süleýmanyň pähimleri 3:5. Öz düşünjäňe daýanma, bütin ýüregiň bilen Rebbe bil bagla.

			5 Ak pata ynamdan syzyp çykýandyr.

			Zebur 40:4. Rebbe bil baglaýan… adam nähili bagtly!

			6 Toba edilmedik ýerde ruhy ölüm bolýandyr.

			2 Korintoslylar 7:10. Çünki Hudaýdan bolan gynanç adamy toba getirip, onuň halas bolmagyna ýardam edýär. Bu toba ökündirýän däldir. Emma dünýäden bolan gynanç ölüme eltýändir.

			7 Toba etmeklige tarap ýol.

			Ýakup 4:9–10. Gama batyň, ýas tutup aglaň! Gülküňiz ýasa, şatlygyňyz gam-gussa öwrülsin. Rebbiň huzurynda özüňizi pes tutuň, Ol sizi beýgelder. 

			8 Diňe özüňiz hakda pikir etmäň. 

			Filipililer 2:4. Her kes diňe öz bähbidini däl, eýsem başgalaryň bähbidini hem arasyn. 

			Özüňize nebsiňiz agyranda. 

			Gaýgylanýan wagtymyzda bize garaşýan iň uly howplaryň biri-de, özümize nebsimiziň agyrmagydyr. Biz ony ýygy-ýygydan duýýarys. Özüňe nebsiň agyrmagy – bu „Men görgüli“ sindromydyr. Biz agyrydan saplanma umydy bilen bu duýga bütinleý batýarys. 

			Duýgur adamlar özüne nebsi agyrma aňsatlyk bilen ýan berýärler, sebäbi olaryň göwünleri näzik bolýar. Duýgurlyk – duýgudaş bolma ukybydyr, bu başgalaryň duýgularyny paýlaşma başarnygy bolup, ol Hudaý tarapyndan sowgat berilýändir. Eger ony dogry ulansaň, onda ol ajaýyp başarnykdyr. Ýöne bu duýgurlygy diňe özümize gönükdirsek, onda Hudaýyň özümiz babatdaky maksadyny bozup, gaýgyly keýpde ýöreris. 

			Özüňe nebsiň agyrmasy bilen baglanyşykly bolan esasy mesele bu duýgynyň Hudaýy öz durmuşymyzdan gysyp çykarmagynda we Ony ünsümizi özümizde jemlemäge çalşyp, agyrymyza özbaşdak hötde gelmäge synanyşma bilen çalyşýarys. Durmuşymyzda kynçylyklar ýüze çykanda, Hudaýa ýüzlenmegiň we öz gaýgymyzy hem agyrymyzy Oňa ynanmagyň deregine, biz özümize nebsimizi agyrdanymyzy gowy görýäris. Biz şumjarýarys, uludan dem alýarys, arz edýäris, Hudaýy bize rehim etmezlikde aýyplaýarys. Şunuň ýaly ýagaýda biz özümiziň kiçijik betbagtlygymyzy başgalaryň durmuşyndaky ullakan pajygaly ýagdaýlaryndan-da agyr hasaplamaga meýilli bolýarys. Öz üstümizden inderýän nebsagyryjylygymyz agyrymyzy ýeňilleşdirýär, emma şonda biz Hudaýy doly inkär edýäris. 

			Özüňe nebsiň agyrmasy – bu egoizme öwrülen duýgudyr. Biz Hudaýyň erki däl-de, öz usullarymyz bilen agyrymyza hötde gelmäge çalyşýarys. Bu meseläniň ýeke-täk dermany – toba etmekdir. Hudaýa ynanmagyň deregine, durmuşy meselelerimizi çözmek we agyrymyzy ýeňilleşdirmäge synanyşmak bilen görkezýän özümize daýanmamyza toba etmelidiris. Şonda, diňe şonuň ýaly ýagdaýda, özümize nebsimiziň agyrmasyndan saplanyp bileris. 

			Hudaýym, her gezek agyr ýagdaýa düşenimde, Saňa däl-de, özümiň gözgyny güýjüme daýananym üçin meni bagyşla. Men şonuň ýaly hereket edenime toba edýärin we teselli, şypa alma we egoizmden saplanma gözläp, Saňa ýüzlenýärin. Isa Mesihiň ady bilen. Omyn. 

		


		
			09. 

			Sizi göripçilik gurşap alanda

		


		
			Pikirlenmek üçin Mukaddes Ýazgydan alnan aýatlar.

			1 Nädogry deňeşdirmelere degişli maslahat.

			2 Korintoslylar 10:12, 18. Biz özlerini mahabatlandyrýanlaryň käbirleri bilen özümizi bir hatarda goýmaga ýa deňemäge milt-de edip bilemzok. Olar özlerini ölçeg nusgasydyrys diýip, biri-birlerini şoňa görä ölçeýärler. … Çünki özüni özi beýgeldýän däl-de, Rebbiň beýgeldýäni arzylydyr. 

			2 Göripçilik – bu kämil dälligiň we dünýewi pikiriň alamatydyr.

			1 Korintoslylar 3:3. … Bu dünýä heniz-de size öz täsirini ýetirýär, sebäbi araňyzda göriplik, dawa-jenjel bar. Eýsem bular siziň dünýä degişlidigiňizi aňlatmaýarmy? Siz dünýewi adamlar ýaly hereket etmeýärsiňizmi näme? 

			3 Söýgi – göripçiligiň ýeke-täk jogabydyr.

			1 Korintoslylar 13:4. Söýgi sabyrlydyr, mähirlidir. Söýgi bahyllyk edýän däldir, özüni beýgeldýän däldir. Söýgi gopbamsyramaýar. 

			4 Biz mydama özümizi Mesih bilen deňeşdirmelidiris. 

			Ýewreýler 12:2. Geliň, gözümizi imanymyzyň gözbaşy we kämilleşdirijisi Isa dikeliň. Ol geljekdäki şatlyga gowuşmak üçin, masgaraçylygy hiç saýyp, haçdaky ölüme döz geldi we Hudaýyň tagtynyň sagynda oturdy. 

			5 Göripçilik saglygyňyza zyýan edýändir.

			Süleýmanyň pähimleri 14:30. Asuda paýhas bedene ýaşaýyş berýär, göriplik bolsa süýekleri çüýredýär. 

			6 Ähli mesihileriň gelmeli bolan karary.

			1 Petrus 2:1. Şonuň üçin hem her hili ýaman niýeti, hilegärligi, ikiýüzlüligi, bahyllygy, gybat-gürrüňleri özüňizden aýryp taşlaň.

			7 Içinde hakykatdan Mesih ýaşaýan ýürekde göripçilik ölýändir. 

			1 Ýohanna 3:16. Isa Mesih biziň üçin Öz janyny pida edende, biz hakyky söýginiň nämedigini bildik. Diýmek, biz hem doganymyz üçin janymyzy pida etmäge taýýar bolmalydyrys. 

			8 Gözleriňizi diňe Rebbe dikiň.

			Zebur 24:15. Gözlerim mydama Rebbe garap dur, çünki Ol aýaklarymy tordan çykarar. 

			Sizi göripçilik gurşap alanda.

			Mukaddes Ýazgyda „göripçilik“ sözüniň „gabanjaňlyk“ diýen sinonimi bolup, ol iki dürli manyda ulanylýar. Eger şeýle diýmek mümkin bolsa, onda bu „gowy gabanjaňlyk“ we „erbet gabanjaňlyk“. Hudaý Özüni Gabanjaň diýip atlandyrýar (Müsürden çykyş 20:5), Pawlus bolsa korintoslylara: „men sizi Hudaýyň gabanjaňlygy bilen gabanýaryn“ (2 Korintoslylar 11:2) – diýýär. Bu „gowy gabanjaňlygy“ – öz bähbidiň üçin däl-de, gowy görýänleriň üçin jan çekmekligi aňladýar. 

			Ýöne häzirki dünýäde „gabanjaňlyk“ sözi manysy boýunça gitdigiçe „göripçilik“ sözüne golaýlaşyp barýar. „Erbet gabanjaňlyk“ – bu özümizi deňeşdirýän adamymyz öwgä hem ykrar edilmä mynasyp bolanda duýýan sowuklyk hem daşlaşma duýgusydyr. Adatça bu duýgy özümizden deňeşdirip bolmajak derejede ýokary bolan adam babatda döremeýär; biz gönüden-göni öz gurşawymyzdaky, özümiz bilen deň derejede bolan adamlara görip bolýarys. Latynlarda: „Küýzegär küýzegäre, demirçi demirçä görip bolýar“ – diýen nakyl bar. Göripçilik hem gabanjaňlyk özümizi başgalar bilen nädogry deňeşdirmeden syzyp çykýar. Bir wagyzçy: „Göripçilik özümizi aşa güýçli söýmeden döreýär“ – diýdi. 

			Özümizi başgalar bilen deňeşdirmäge dyrjaşmaklyk günä alyp baryp biler. Eger göwnümize başgalar biz ýaly gowy däl ýaly bolup görünse, onda tekepbirligiň pidasy bolma howpy üstümize abanar. Eger göwnümize başgalar bizden gowy ýaly bolsa, onda olary ikiýüzli hasaplama synagyna düşýäris. Eger başgalar bize garanda köp üstünlik gazansalar, ýüregimize göripçilik aralaşýar. 

			Diňe gözlerimiz Isadan aýrylmadyk we özümizi diňe Onuň bilen deňeşdiren wagtymyzda göripçilige hötde gelip bileris. 

			Hudaýym, özümi diňe Seniň Ogluň bilen deňeşdirmegiň deregine, başgalar bilen deňeşdirýänim üçin meni bagyşla. Maňa Isada bolup, başgalara göripçilik bilen däl-de, diňe söýgi bilen sereder ýaly bolmaga kömek et. Men Isa Mesihiň ady bilen soraýaryn. Omyn.

		


		
			10. 

			Hudaýa doga etme islegi ýok bolanda

		


		
			Pikirlenmek üçin Mukaddes Ýazgydan alnan aýatlar.

			1 Hudaýa doga etmeklik – bu haýyşdan has ýokary bir zatdyr, bu buýrukdyr.

			Luka 18:1. Onsoň Isa şägirtlerine olaryň hemişe Hudaýa doga edip, asla ruhdan düşmezligiň zerurlygy hakda bir tymsal aýdyp berdi.

			2 Käwagt däl-de, Hudaýa mydama doga etmek gerek.

			Zebur 105:4. Rebbe, Onuň kuwwatyna sygynyň, dyngysyz Onuň huzuryny agtaryň. 

			3 Haýyş we oňa berlen jogap Hudaýa doga etmekligi şatlykly edýär.

			Ýohanna 16:24. Şu wagta çenli siz Meniň adymdan hiç zat dilemediňiz. Diläň, alarsyňyz, şatlygyňyz dolup-daşar. 

			4 Mydama Hudaýa doga etmek gerek. 

			Efesliler 6:18. Her bir ýagdaýda ýalbarmak bilen, Mukaddes Ruhuň ylhamy arkaly Hudaýa doga-dileg ediň. Hüşgär boluň, Hudaýyň ähli halky üçin hemişe dilegde boluň. 

			5 Kyn pursatda bu biziň ilkinji etmeli zadymyzdyr.

			Ýakup 5:13. Araňyzda biri ejir çekýärmi? Goý, ol Hudaýa doga etsin. 

			6 Hudaýa doga etmeklik hemmeler üçindir.

			1 Timoteos 2:1. Şoňa görä, eý, Timoteos, ilki bilen şulary ündeýärin: hemmeler üçin doga-dileg ediň, olar üçin Hudaýa ýalbaryň, Oňa minnetdarlyk bildiriň. 

			7 Hudaý bilen baglanyşygy ýitirenimizde umyt ölýändir. 

			Zebur 41:6. Eý, janym, sen näme üçin gamlanýaň? Näme üçin sen içimde yňranýaň? Umydyňy Hudaýa bagla, men ýene Oňa – Halasgärime we Hudaýyma öwgi aýdaryn. 

			8 Öýkünmek üçin görelde.

			Zebur 141:1–2. Men gaty ses bilen Rebbe perýat edýärin, gaty ses bilen Rebbe men ýalbarýaryn. Onuň öňüne arz-halymy dökýärin, Onuň öňünde gaýgylarymy beýan edýärin. 

			Hudaýa doga etme islegi ýok bolanda.

			Hudaýa doga-dileg etmekde ençeme päsgelçilikler bolýar. Käbir adamlar Hudaýa doga etmek üçin özlerinde wagtyň ýokdugyny aýdýarlar, emma olar başga zatlar – gazet okamak, telewizor görmek, göwün açmalar we ş.m. üçin wagty aňsatlyk bilen tapýarlar. Siziň ýadyňyzda bolşy ýaly, Mesih Hudaýa doga etmek üçin ýatmaly wagtynda hem wagt bölüp aldy. Başga birleri, eger dar ýerde ýaşaýan bolsalar, onda Hudaýa doga eder ýaly ýeriň ýokdugyny aýdýarlar. Şeýle-de bolsa, gezelenç wagtynda hem Isa bilen bolmaga mydama mümkinçilik bolýar. Uzak dowam edýän gezelenç wagtynda Isa bilen söhbet etmegiň nähili ajaýypdygyny göz öňüne bir getirip görüň! Hudaýa näme diläp doga etmelidigini bilmeýänlerem bar. Şeýle bolsa, onda sanaw düzüň: entek Mesihe iman etmedik ýakynlaryňyz, syrkaw tanyşlaryňyz, ýygnagyňyzyň mätäçlikleri, öz mätäçlikleriňiz we ş.m. 

			Hudaýa doga etmekdäki iň esasy päsgelçilik ony ýerine ýetirmek islemezlikdir. Adamlar Hudaýa doga etmegi halamaýandyklary üçin doga-dileg etmeýärler. Şeýle-de bolsa, diňe açyk hem duýguly ýürekden syzyp çykýan doga-dileg netijeli bolýar diýip pikir etmek hem gerek däl. Hudaýa doga etmekde beýik güýje eýe bolan adamlar duýgularyň özlerini seýrek gurşap alýandygyny aýdýarlar. Olar biz islesek islemesek-de, mydama Hudaý bilen gürleşip ýörmegi maslahat berýärler. Eger wajyp bir adam bilen duşuşmakçy bolýan bolsak, birden oňa gitmek islemesek, onda duşuşyk başlanmazyndan birnäçe minut öň biz ony soňa goýup bilerismi? Ýönekeý mylakatlylyk bize şeýle etmäge ýol bermez. Beýle bolsa, biz näme üçin Hudaýa ondan az derejede mylakatly bolmalymyşyk? 

			Islegimiz boýunça däl-de, islegimize garşy gidip doga-dileg edenimizde, Hudaýyň biz üçin has köp zat edip biljekdigini beýik ýaşulylar aýdýarlar. Sebäbi Hudaýa edilen dogalary duýgy däl-de, iman netijeli edip bilýär. 

			Hudaýym, özümiň nähili ejizdigimi görýärin, sebäbi men päsgelçilikleriň öz wepalylygymy we aýgytlylygymy ýeňmegine ýol berdim. Munuň üçin meni bagyşla. Men ýene özümi Saňa bagyş edýärin we maňa berk durmaga güýç bermegiňi soraýaryn. Isa Mesihiň ady bilen. Omyn. 

		


		
			11. 

			Sizi şübheler gynanda

		


		
			Pikirlenmek üçin Mukaddes Ýazgydan alnan aýatlar.

			1 Öz şübhelerini Isa ynanan adam. 

			Mark 9:23–24. Isa oňa: „Başardygyňdan diýmäň näme? Iman edýän üçin hemme zat mümkindir!“ diýdi. Şobada oglanyň kakasy aglap: „Iman edýärin, imansyzlygymy ýeňmäge kömek et!“ diýip gygyrdy. 

			2 Mesihiň Tomasyň şübhesini aýryşy.

			Ýohanna 20:27–29. Onsoň Isa Tomasyň ýanyna baryp, oňa: „Barmagyňy bu ýere degir, ellerime seret! Eliňi uzat-da, böwrüme degir. Şübhelenmäňi bes et, imanly bol“ diýdi. Tomas Oňa: „Sen meniň Rebbimsiň! Meniň Hudaýymsyň!“ diýdi. Isa oňa: „Sen Meni göreniň üçin iman etdiň. Görmän iman edenler nähili bagtly!“ diýdi. 

			3 Hudaý bilen gepleşik şübhäni açyşa öwrüp biler.

			Eýýup 42:1,2,4,5. Onsoň Eýýup Rebbe şeýle jogap berdi: „Men bilýän, Seniň eliňden hemme zat gelýär, Göwnüňe gelen zady amala aşyrýaň… Indi maňa gulak assana, men geplejek, Senden soraýyn, maňa jogap bersene. Sen hakda gulagym bilen eşidipdim, Indi Seni öz gözlerim bilen gördüm.“

			4 Çözülmedik meseleler bizde howsalaly ruhy döredeninde şübheler peýda bolýar.

			Ýakup 1:6. Emma ol adam şübhelenmän iman bilen dilesin, sebäbi şübhelenýän adam edil ýeliň eýläk-beýläk çaýkaýan deňiz tolkuny ýalydyr.

			5 Mukaddes Ýazgyny öwrenmeklik – şübhäniň iň gowy dermanydyr.

			Rimliler 10:17. Şunlukda, iman eşitmekden, hawa, Isa Mesih hakdaky Hoş Habary eşitmekden döreýändir.

			6 Şübhe imandan aýrar.

			Matta 21:21. Isa olara: „Size dogrusyny aýdýaryn, imanyňyz bolup, şübhe etmeseňiz, siz diňe bu injir agajyna edilen bilen çäklenmän, eýsem, şu daga: «Göteril-de, deňze zyňyl» diýseňiz-de, ol bolar.“

			7 Eger adam hakykata düşünse, onda şübheler ýok bolup gidýär.

			Ýewreýler 13:8. Isa Mesih düýn hem, bu gün hem, ebedilik Şoldur, Ol üýtgemeýändir. 

			Sizi şübheler gynanda.

			Köp mesihileriň göwnüne, eger olar şübhelenýän bolsalar, onda olar hakyky mesihi bolup bilmejek ýaly bolýarlar. Bu şübheleriň düýp özenine nädogry düşünmezlikden bolýar. Oz Ginnes: „Şübhe – bu aklyň ynam bilen ynamsyzlygyň arasyndaky ýagdaýydyr, ýöne ol doly derejesinde olaryň ikisem däldir, olaryň hersinden bir bölekdir. Bu ikä bölünen ynamdyr“ – diýipdir. Her bir mesihi muňa düşünmelidir, sebäbi munuň ýaly pikir köpleri imana ikilik etmek we ynamsyzlyga tarap gyşarmaklyk diýip pikir etmäge mejbur edýär. Ýekeje ýalňyş pikir hem, mesihilige edil şunuň ýaly ruhy zyýan ýetirýän däldir. 

			Eger gorky bilen deňeşdirsek, şübhäniň tebigatyna düşünmekligiň bize aňsat bolmagy mümkin. Köpler gorky – bu batyrlygyň garşydaşydyr diýip hasap edýärler, emma bu beýle däl. Gorkynyň garşydaşy – bu gorkaklykdyr. Gorky bolsa, bu iki düşünjäniň arasyndaky aralyk düşünjedir. Käbir ýagdaýlarda gorky duýmaklyk asla aýyp zat däldir. Aslynda sorag şeýle durýandyr: ol nämä – batyrlygamy ýa gorkaklyga ýakyn? Şübhe babatda hem şeýle ýagdaýdyr. Olar ynam bilen ynamsyzlygyň arasyndaky ýoluň ýarysyndadyr, haýsy hem bolsa, olaryň birini saýlamaly. Şübhäniň barlygy entek mesele däldir. Şübhe dörände, oňa tankydy seretmek gerek. 

			Bir gezek bir adam Isanyň ýanyna baryp, özüniň şübhelidigini boýun alýar (Mark 9:14–29). Şübhelere garşy göreşmeklige, ynamsyzlygyň däl-de, ynamyň alamaty hökmünde seretmek gerek. Ynamy şübhe däl-de, gulak asmazlyk – öz şübheleriňi Isa aýtmak islemezlik weýran edýändir. Ol adamyň doga-dilegi bir pikire syrykdy: „Iman edýärin, imansyzlygy ýeňmäge maňa kömek et!“ Bizi şübheler gynanda, hemmämiz ony, edil ýaň ýaly edip gaýtalamalydyrys. Şonuň ýaly garaýyşlar hemme zady ýeňýändir: „Men iman edýärin, ýöne has köpräk iman etmek isleýärin“. 

			Gökdäki Atam, maňa şübheleriň imana garşy däldigini ýatladýanyň üçin sag bol. Men öz şübhelerimiň hemmesini Saňa berýärin we iman edýändigimi yglan edýärin. Şeýle-de bolsa, men ýene köpräk iman etmek isleýärin. Atam, maňa kömek et! Isa Mesihiň ady bilen. Omyn. 

		


		
			12. 

			Siz ýeňleniňizde

		


		
			Pikirlenmek üçin Mukaddes Ýazgydan alnan aýatlar.

			1 Hudaý näme bolandygyny bilýär we agyryňyza duýgudaşlyk bildirýär. 

			Zebur 138:1–3. Ýa Reb, meni synaýarsyň we tanaýarsyň! Oturyp-turşumy Özüň bilýärsiň, pikirlerimi uzaklardan aňýarsyň. Ýöreýşimi, ýatyşymy yzarlaýarsyň, meniň ähli ýollarymy Sen tanaýarsyň. 

			2 Bil baglamaly wada.

			Zebur 36:23–24. Reb dogrynyň gadamyny berkarar edýär, Ol onuň ýolundan göwnühoş bolýar. Ýykylmaz bu ynsan büdräýende hem, çünki Reb onuň elinden tutýar. 

			3 Ol bizi Öz ünsünden hiç haçan mahrum etmeýär.

			2 Ýyl Ýazgylary 16:9. Özüne ýürekden wepalylara güýç-kuwwat bermek üçin Reb bütin ýer ýüzüne syn edýär.

			4 Hudaýa ýakyn bolmak üçin kynçylyklary ulanyň. 

			Zebur 26:4. Rebden bir zat diledim, islegim şudur: Rebbiň öýünde ömürboýy ýaşamak, Rebbiň gözelligini höwes bilen synlamak, Onuň ybadathanasynda doga-dilegler etmek. 

			5 Öz ygtyýaryňyzda bar bolan güýç hakda pikirleniň.

			Efesliler 1:19–20. Hudaýyň … deňsiz-taýsyz gudratyna göz ýetirmegiňiz üçin, goý, Ol ýüregiňiziň gatyny nurlandyrsyn diýip dileg edýärin. Bu gudrat Hudaýyň Mesihi direldip, gökde Öz sagynda oturdan güýjüne meňzeşdir. 

			6 Hudaýyň öz durmuşyňyzdaky maksadyny tutanýerlilik bilen gözläň. 

			Ýakup 1:5. Eger kimde danalyk kemlik edýän bolsa, goý, ol Hudaýdan dilesin. Hemmelere biminnet we jomartlyk bilen berýän Hudaý oňa hem berer.

			7 Gowy geljek üçin Ol kömek berjekdigine we ýolbaşçylyk etjekdigine söz berýär.

			Süleýmanyň pähimleri 3:1–2. Oglum, unutma öwredenlerimi, buýruklarymy kalbyňda sakla. Çünki olar ömrüň ýyllaryny uzaldar, abadanlygyňy köpelder. 

			Siz ýeňleniňizde.

			Siz ýeňleniňizde ýa-da şowsuzlyga uçranyňyzda, öňküligiňizde hakyky bolup galmak kyn bolýar. Suratkeş Ž. F. Mille ilkinji gezek özüniň „Ofeliýasyny“ 1852-nji ýylda sergä çykaranda, bir tankytçy: „Nähili şowsuzlyk“ diýip ýazypdyr. Milleniň şeýle baha berilmäni galan ömrüne gaýgy edenini aýdýarlar. 

			Eger siz şowsuzlyga uçran bolsaňyz, onda mümkin boldugyça basymjak oturmalysyňyz we bolan zadyň nämedediginiň pikirini edip Hudaýa doga etmelisiňiz. Şowsuzlygyň siziň durmuşyňyz babatdaky Hudaýyň meýilnamasynyň biri bolmagynyň mümkindigi hakda pikirleniň. Köpler özleriniň pikiriniň akym ugruny başga tarapa üýtgedip, Özüne gulluk etmäge tarap gönükdirmek üçin Hudaýyň olaryň durmuşynda şowsuzlygyň bolmagyna ýol berendigine şaýatlyk edýärler. 

			Ýöne Hudaýa doga edeniňizden soň hem öňkiňiz ýaly, Hudaýyň siziň işiňizi goldaýandygyna we siziň ony dowam etmegiňizi isleýändigine ynamly bolsaňyz, özüňizden: „Ownuk-uşak zatlara üns bermän, bu şowsuzlygyň bolmagyna özüm ýol beräýdimmikäm, hemme zady ýedi ölçäp bir kesmedimmikäm, ahlak ýörelgelere perwaýsyz bolaýdymmykam, başgalara ýiti nazarly seretmedimmikäm we ş.m.?“ diýen ýaly soraglary beriň. Bu sapagy özleşdirip, täzeden hereket etmäge synanyşyň. 

			Meniň bir gezek bir ýerde gören mesihi suratymda bir adam ellerini gowşuryp we ýüzi gaýgyly otyr. Onuň köýnegine bolsa: „Men-ä ýan berdim“ diýlip ýazylypdyr. Suratyň burçunda örän kiçijik edilip, kiçijik depejik, onuň üstünde-de haç çekilipdir. Onuň aşagyna hem: „Men muny etmedim“ – diýlip ýazylypdyr. Päsgelçilikleriň hemmesini ýeňen Biri size elini uzadýar. Oňa sizem eliňizi uzadyň. Eger size başga maksat görkezilmedik bolsa, ýene bir gezek synanyşyp görüň. 

			Atam, eger şowsuzlyk meni Saňa golaýladan bolsa, onda islendik şowsuzlygy şowsuzlyk hasaplamak bolmaýar. Maňa Öz erkiňi we meniň durmuşyma niýetlän maksadyňy bildir, soň men hemme zady täzeden başlajak. Muny öz güýjüm bilen däl-de, Seniň güýjüň bilen etmäge maňa kömek et. Muny Isa Mesihiň ady bilen soraýaryn. Omyn.

		


		
			13. 

			Umytlar puç bolanda

		


		
			Pikirlenmek üçin Mukaddes Ýazgydan alnan aýatlar. 

			1 Hudaýyň tagty yranmazdyr.

			Ýewreýler 1:8. Ogly hakda: „Eý Hudaý, Seniň tagtyň bakydyr, dogrulyk hasasy Seniň Patyşalygyň hasasydyr“ diýýär.

			2 Umyt labyry.

			Ýewreýler 6:18–19. Ol muny öňümizde goýlan umyda ýapyşjak bolup ylgan biz … uly teselli tapdyk… ol jan labyry ýaly ynamly hem berk bolan bu umydymyz tutynyň aňrysyna has çuň geçýändir. 

			3 Hudaýyň „hawa“ jogaby hemme zady üýtgedýär.

			2 Korintoslylar 1:20. Hudaýyň ähli wadalary Mesihde „hawadyr“. Şonuň üçin, biz arkaly Hudaýa şöhrat bolar ýaly, omyn Ol arkaly aýdylýandyr. 

			4 Mydama wepaly hem berk bolan Biri.

			Zebur 146:6. Gökleri we ýeri, deňzi we onuň içindäkileriň baryny ýaradan, hakykaty ebedi saklaýan… Oldur.

			5 Hudaýyň ähtleri bozulmazdyr

			Kanun taglymaty 7:9. Şonuň üçin hem bilip goýuň, Hudaýyňyz Reb – Ol Hudaýdyr. Ol ynamdar Hudaýdyr. Ol Özüni söýenleriň we buýruklaryny ýerine ýetirenleriň müňlerçe nesline tükeniksiz söýgüsini we ähtini saklaýar.

			6 Rebbiň etjek zadyna bil baglaň we garaşyň.

			Işaýa 30:18. Ýöne Reb size merhemet etjek bolup garaşýar, Ýokardan size rehim etjek bolup eglenýär, çünki Reb adalat Hudaýydyr; Oňa garaşýanlar nähili bagtly! 

			7 Hudaýa bil baglamaklyk Onuň hereket etmesine öwrülendi.

			Ezekiýel 24:14. Muny Men-Reb aýtdym, bu berjaý bolar, Men ony ederin. Jezaňy geçmerin…

			8 Hudaý ýalana çydam edip bilmez.

			Ýewreýler 6:17–18. Hudaý hem wadasyny kabul edýänlere Öz maksadynyň üýtgewsizdigini subut etmek isledi. Şonuň üçin Ol muny kasam bilen tassyklady. Şeýlelikde, Hudaý bize iki zat: hem wada berdi, hem kasam etdi. Munuň ikisi hem üýtgewsizdir, sebäbi Hudaý hiç wagt ýalan sözlemeýär. Şonuň üçin hem, biz Hudaýda pena tapyp, özümize berlen umyda berk ýapyşyp ruhlanýarys. 

			Umytlar puç bolanda.

			Umyt – meshilik ynamynyň iň wajyp gymmatlyklarynyň biridir. Resul Pawlus 1 Korintoslylar 13:13-de: „Häzir şu üçüsi galýar: iman, umyt, söýgi. Bularyň iň ulusy bolsa söýgüdir“ – diýip ýazýar. Täze Ähtiň bütin dowamynda umyt hakda iň ýokary manyda gürrüň edilýär. Şeýle-de bolsa, Mukaddes Ýazgyda şeýle ägirt uly ähmiýet berilýän häsiýetiň adamyň durmuşynda ýok bolmagy gynandyryjy zat. 

			Ýöne Mukaddes Ýazgyda ulanylýan „umyt“ sözüniň manysyny onuň adaty gürrüňdeşlikdäki manysyndan tapawutlandyrmagy başarmalydyrys. Käwagt biz adamlaryň: „Hemme zat düzeler diýip umyt edýärin“ ýa-da „Men aýlyk köpeler diýip pikir edýärin“ diýen ýaly sözlerini eşidýäris. Ýöne Mukaddes Ýazgy biziň „umyt edýän“ zatlarymyzyň hemmesiniň amala aşjakdygyna kepil geçmeýär. Mukaddes Kitap umyt hakda gürrüň edende, bu söz mesihileriň Hudaýyň Öz ebedi maksatlaryndan hiç haçan ýüz öwürmeýändigine we olaryň hemmesiniň amala aşjakdygyna ynanýandyklary göz öňünde tutulýar. Bu hakykaty bilmeklik we oňa bil baglamaklyk ýerdäki umytlarymyzyň puç bolan wagtynda çydamly bolmaga kömek edýär. 

			Hudaýyň tagtda şalyk sürmesiniň kömegi bilen mesihi Ýewreýlere hatyň awtorynyň „ynamly hem berk jan labyry“ diýip atlandyrýan zadyny alýar. Hudaýyň gullukçylary her gezek kynçylyklar bilen ýüzbe-ýüz bolan wagtynda, olara ylahy görnüşde Hudaýyň tagtynyň açylanyna üns berdiňizmi? Işaýa… Dawut…, Ezekiýel…, resul Ýohanna. Näme üçin tagt? Sebäbi tagtda Hudaý hökümdarlyk sürýär, şonuň üçin biz näme pikir etsek-de, hemme zat Onuň ygtyýarynda. Biziň maksatlarymyz süpürilip taşlanylsa-da, Hudaýyň maksatlarynyň hemmesine ýetiljegine bolan umyt (ýa-da ynam) jan üçin hakyky labyr bolup durýar. Geliň, muny ýatdan çykarmalyň. 

			Bizi söýýän Gökdäki Ata we mukaddes Hudaý, „howpsuz hem berk“ umydyň meni, aýratynam, ýerdäki umytlarym puç bolanda, goramagyna ýol ber. Hemme zat Seniň emriň bilen bolýar. Goý, Seniň şatlygyň meniň bilen bolsun. Omyn.

		


		
			14. 

			Betbagtçylyklar biri-biriniň yzyndan gelende

		


		
			Pikirlenmek üçin Mukaddes Ýazgydan alnan aýatlar. 

			1 Kynçylyklar gelende edilmeli ilkinji zat.

			1Timoteos 2:8. Şoňa görä-de, erkekleriň gaharlanman, jedelleşmän, ähli ýerde ellerini galdyryp, päk ýürekden doga-dileg etmeklerini isleýärin. 

			2 Ähli netijeleriň maksadyna düşünmäge çalşyň.

			Ýakup 1:2–4. Eý, doganlar, her hili synaglara duçar bolanyňyzda, muny uly şatlyk hasap ediň. Sebäbi imanyňyzyň synalmagy bilen çydamlylygyňyzyň artýandygyny bilýänsiňiz. Her bir işde ahyryna çenli çydaň, şonda kemsiz-köstsüz, berk we kämil bolarsyňyz.

			3 Hudaýa ýakynlaşyň.

			Zebur 56:2. Maňa merhemet et, eý, Hudaý, maňa merhemet et, çünki meniň janym Saňa sygynýar. Men bela-beter geçip gidýänçä, Seniň ganatlaryňyň saýasynda gizlenjek. 

			4 Hudaý bizi mydama alyp çykýar.

			Zebur 33:18. Reb eşidýär dogrular perýat edende, Ol olary ähli muşakgatlaryndan halas eýleýär. 

			5 Näme üçin biz Hudaýa bolan ynamymyzy hiç haçan ýitirmeli däl?

			Zebur 70:20. Köp görgä, ýaman muşakgatlara meni uçratdyň, ýöne gaýtadan meni ýaşaýşa gowuşdyrarsyň, ýeriň teýinden meni ýene çykararsyň Sen. 

			6 Özüňe Hudaýyň öňki halas etmesini ýatlat.

			Zebur 76:12–13. Men Rebbiň edenlerini ýada salaryn, Seniň gadymy gudratlaryňy ýatlap geçerin. Ähli işleriň barada pikir ederin, Seniň beýik işleriň barada oýa bataryn. 

			7 Mizemez wada.

			Zebur 33:19. Reb kalby synyklara ýakyndyr; ruhdan düşenleri halas edýändir. 

			8 Hemme zat seni ýüň sakgal edip biler, ýöne Hudaý hiç haçan beýtmez.

			Zebur 45:2–3. Hudaý biziň penamyz hem-de güýjümiz, Ol muşakgat wagty dadymyza ýetişýär. Şonuň üçin gorkmarys ýer yransa-da, daglar deňziň bagryna yňdarylsa-da. 

			Betbagtçylyklar biri-biriniň yzyndan gelende. 

			Betbagtçylyklar gelende, olar giden goşun bolup gelýär. Bu hakda Şekspir hem özüniň „Gamlet“ eserinde gürrüň edýär. Bizem siziň bilen şeýle bolýandygyny duýduk. Kynçylyklaryň jem bolup hüjüm etme häsiýeti bar. Belli bir wagtda hemme zat gowy hem ýylmanak bolup gidip durýar, emma birden dünýä başaşak bolup düňderilýär. Adamyň üstüne bir zadyň yzly-yzyna inýändigine hiç kim düşünmeýär. Köpler bu hadysany täsin kadaly kanun ýaly düşündirmäge synanyşdylar, ýöne barybir ol biziň üçin syr bolup galýar. 

			Emma her näçe bela başymyzdan inse-de, Hudaýyň bizi terk etmeýändigi biziň üçin syr däldir. Emerson şeýle diýipdir: „Kynçylyklaryň ylmy gymmaty bar. Şonuň ýaly wakalar gowy okuwçylary sypdyrmaýar“. Gynansak-da, biziň köpümize „gowy okuwçy“ diýmeýärsiň. Şeýle-de bolsa, biz bir sapaga gowy düşünmelidiris: kynçylyk wagtlarynda biz özümiziň Hudaýa baglydygymyzy özboluşly güýç hem aýdyňlyk bilen duýýarys. Hemme zadymyz gowuka, göwnümize biz hemme zady özümiz başarýan ýaly bolýar. Göwnümize hemme zady özümiz edip bilýän ýaly bolýar. Emma betbagtçylyklar gelip, hemme tarapymyzdan uranda, özümize ynamlylyk bugaryp gidýär. Olar bize özümiziň ejizligimizi diýseň ynandyryjylyk bilen ýatladýar, şondan soň biz kömek bermegini sorap, Rebbi çagyrýarys. Şunuň ýaly pursatlarda özümiziň pikir edişimiz ýaly güýçli däl ekendigimize düşünýäris. 

			Şonuň ýaly açyşy etmeklik örän wajypdyr. Ol bizde tabynlyk döredýär, şonda biz Hudaýa doga edip, elimizi Hudaýa uzadyp bilýäris. Şonda biz, asmanymyzy bulut örten wagtynda, Hudaýa baglydygymyza has gowy düşünýäris.

			Rehimdar Hudaý, mesihilik durmuşynyň meniň jogapkärçiligim däl-de, Seniň mümkinçilikleriňe jogapdygyna men haçan düşünerkäm? Maňa kömek et, maňa Saňa bagly bolmanyň beýik sungatyny öwret. Isa Mesihiň ady bilen. Omyn. 

		


		
			15. 

			Siz özüňize ynamsyz bolanyňyzda

		


		
			Pikirlenmek üçin Mukaddes Ýazgydan alnan aýatlar. 

			1 Onuň keşbinde ýaradylan – bu Hudaýyň aýdan iň gowy öwgüli sözüdir. 

			Gelip çykyş 1:27. Şeýdip, Hudaý Öz keşbinde ynsany ýaratdy, Hawa, Hudaý olary Öz keşbinde ýaratdy, olary erkek we aýal edip ýaratdy.

			2 Hudaý başgalaryň görmeýän zatlaryny görýär. 

			1 Şamuwel 16:7. … Rebbiň garaýşy adamyňky ýaly däldir. Adam daş keşbe seredýär, emma Reb kalba seredýär…

			3 Nädogry deňeşdirmäniň howpy.

			Galatýalylar 6:4–5. Her kim öz edýän hereketlerini derňesin. Her kes özüne düşen ýüki özi götersin. Şonda ol özüni başgalar bilen deňeşdirmezden, özüne guwanyp biler. 

			4 Özüňize baha bereniňizde, deňagramlylygy saklaň.

			Rimliler 12:3. Özüme berlen merhemetden peýdalanyp, siziň hemmäňize şulary diýýärin: özüňize ýokary baha bermäň. Tersine, Hudaýyň her kime beren imanyna görä özüňiz babatda sagdyn düşünjeli boluň. 

			5 Özüňi ýazgarmaklyk Hudaýyň buýrugyna garşydyr.

			Rimliler 8:1. Şeýlelikde, Isa Mesihe degişli bolanlar[1] indi asla höküm edilmez. 

			6 Siz – Onuň elleriniň işisiňiz. 

			Efesliler 2:10. Sebäbi Hudaý bizi Isa Mesih arkaly ýaratdy. Ol bizi owaldan taýýarlap goýan ýagşy işlerini etmegimiz üçin ýaratdy.

			7 Hudaýyň mirasdarlary özüne ynamsyzlygy duýup bilerlermi?

			Galatýalylar 4:7. Şunlukda, siz indi gul däl-de, Hudaýyň ogullarysyňyz. Ogul bolanyňyz üçin, Hudaý sizi Özüniň mirasdüşeri edýändir.

			8 Siz – ebedi maksadyň bir bölegisiňiz.

			2 Korintoslylar 3:18. Biz hem ýüzümizi basyrman, Rebbiň şöhratynyň ýalkymyny görýäris. Rebbiň Ruhy ählimizi gitdigisaýy nurlandyryp, bizi Öz keşbine özgerdýär. 

			Siz özüňize ynamsyz bolanyňyzda.

			Biziň döwrümizde „kemçilikler toplumy“ diýen jümläni köp eşidýäris. Bu adamyň özüne ynamsyzlygyny, onuň özüne pes baha berýänini aňladýar. Adamyň öz-özüne bolan şunuň ýaly garaýşy köplenç ene-atasy tarapyndan döredilýär. Ene-ata, hatda gowulary-da, käwagt çagalaryny nämedir bir zat – janypkeşligi, tamasyny ödäni, akyl taýdan ukyplylygy üçin gowy görýändiklerini çagalaryna bildirýärler. Şonuň ýaly ýagdaýlarda çagalar özleriniň bardygy üçin däl-de, haýsydyr bir ýeten derejesi üçin özlerine baha berýärler. Özüne pes baha bermeklik adamyň bütin ömrüni zäherläp, hatda ony öz-özüni ýigrenmäge-de mejbur edip biler. Köp adamlar özlerinde ynamsyzlygyň açylma ýagdaýyndan gaça durjak bolup, özleri üçin ýagdaýdan çykalga tapdylar, ýöne onuň ýaly durmuş Hudaýyň bize taýýarlan durmuşyndan has pes derejede geçýär.

			Biziň özümize baha bermämize näme täsir etse-de (bize özümizi terbiýelänleri günäkärlemek gerek däl), biz mesihiler Hudaýyň öňünde durup, özümize Onuň üsti bilen baha bermelidiris. Hatda biziň hilimiz beýle bir ýokary bolmasa-da, Reb, biziň ugrumyzda ölmek bilen, olara täze baha berdi. Hiç kimi (hatda öz-özümizi-de) ýigrenmek gerek däl, sebäbi biziň hemmämiz Hudaý üçin şeýle wajyp bolanymyz sebäpli, Ol biziň ugrumyzda Özüniň mukaddes ganyny dökdi. Ine, biz özümize nähili baha bermeli ekenik. Bu ýeke-täk talapdyr. Ol hemmeler üçin birdir. 

			Bu soňky bellik hakda hemmämize pikirlenmek zerurdyr, sebäbi biz diňe şonda adam gymmatyna gazanylan bir zat hökmünde däl-de, ýokardan sowgat berlen zat hökmünde seredip bileris. Şonda biz özümize bolan ýigrençden hemişelik saplanyp bileris. 

			Gökdäki Atam, Seniň maňa seredişiň ýaly seretmegime kömek et. Özümde Seniň çagaňy, Mesihiň mirasdaşyny görmäge kömek et. Indi Seniň Ogluňda bolanymda, men özüme bolan ynamsyzlykdan saplanýaryn. Maňa kömek et, goý, meniň pikirlerim Seniň pikirleriňe gabat gelsin, Isa Mesihiň ady bilen soraýaryn. Omyn. 

			

			
				
					18:1 Käbir golýazmalarda ynsan tebigatyna görä däl-de, Mukaddes Ruha görä ýaşaýanlar diýen jümle hem bar.

				

			

		


		
			16. 

			Hudaýyň hemme zady üýtgedip biljekdigine şübheleneniňizde

		


		
			Pikirlenmek üçin Mukaddes Ýazgydan alnan aýatlar.

			1 Içinde Hudaýyň barlygy bildirýän iş.

			Rimliler 8:28. Biz Hudaýy söýýänler we Onuň maksadyna görä çagyrylanlar üçin hemme zadyň olaryň peýdasyna edilýändigini bilýäris. 

			2 Eger Hudaý muny başarýan bolsa, onda hemme zadam başarar.

			Resullaryň işleri 2:32. Isany Hudaý direltdi; muňa biziň barymyz şaýatdyrys.

			3 Özgerdiji güýç.

			1 Korintoslylar 15:10. Emma men nähili bolsam-da, diňe Hudaýyň merhemeti arkaly şeýle boldum. Onuň maňa eden merhemeti puja çykmady: men hemmelerden-de köp zähmet çekdim. Aslynda muny men däl-de, maňa ýar bolan Hudaýyň merhemeti etdi.

			4 Onuň wagtynda.

			Wagyz kitaby 3:11. Hudaý ähli zady öz wagtynda gözel etdi. Şeýle hem ebediligi ynsanyň ýüregine saldy, ýöne şonda-da olar Hudaýyň owaldan ahyra çenli eden işini aňlap bilmezler.

			5 Hakykat mydama üstün çykar.

			2 Korintoslylar 13:8. Çünki biz hakykata garşy hiç bir iş edip bilmän, diňe hakykat ugrunda bir iş edip bilýäris. 

			6 Mundan ynam alyň. 

			Efesliler 3:20. Bizde işleýän gudratyna görä, her haýyşymyzdan, oýlanyşymyzdan has ýokary zatlary etmegi başarýan Hudaýa…

			7 Hudaýyň pikirleri adamyň niýetlerini ýeňýär.

			Gelip çykyş 50:20. Siz maňa ýamanlyk etmek islediňiz, emma görşüňiz ýaly, birtopar adamlary diri galdyrmak üçin Hudaý ol ýamanlygy ýagşylyga öwürdi. 

			8 Soňky beýik özgeriş.

			Aýanlyk 21:1. Onsoň men bir täze gök bilen bir täze ýer gördüm. Çünki öňki gök we ýer aýrylypdy. Indi hiç bir deňiz hem ýokdy.

			Hudaýyň hemme zady üýtgedip biljekdigine şübheleneniňizde.

			Hudaý, dogrudanam, bizi tapdan düşürýän eýmenç ýagdaýlary, öz akmaklygymyz bilen başymyza satyn alýan belalarymyzy eline alyp, olary bähbide öwrüp bilýärmi? Mukaddes Kitap: „Biz ähli zatlaryň Hudaýy söýýänleriň, Onuň maksadyna görä çagyrylanlaryň bähbidi üçin birlikde hereket edýändigini bilýäris“ (Rimliler 8:28) diýýär. Şeýle-de bolsa, köplere muňa ynanmak kyn bolýar. 

			Hudaýyň erbet ýagdaýlary gowulyga öwrüp bilýändigine göz ýetirmegiň iň gowy usuly – bu haç hakda pikir etmekdir. Bu Hudaýyň hemme zady edip bilýändiginiň iň gowy mysalydyr. Hut haçda hem Ol adam taryhynyň bütin dowamyndaky iň kemsidiji wakasyny iň ajaýyp zada öwürdi. Haça çüýlenmeklik bu dünýädäki iň eýmenç jezady, indi bolsa, ol iň beýik umyda öwrüldi. Ol taryhyň iň gaýgyly sahypasy bolupdy, indi bolsa, iň ýagty sahypasy boldy. Eger biziň ýakyn dostumyzy jezalandyran bolsalar, onda biz boýnumyza kiçijik elektrik oturgyjynyň şekiljigini dakyp ýörmezdik. Emma haçy – Mesihiň ölen ýerini welin, ähli usullar bilen – ybadathana gümmezlerinde, ýygnaga degişli binalaryň üstlerinde görkezmäge çalyşýarys. Ýöne bu entek hemmesi däl. Mesihilik senalarynyň birinde şeýle sözler bar: „Ol şol ýerde asylgy durdy we ejir çekdi“. Indi haç bize adamlaryň däl-de, Hudaýyň habaryny berýär. Adamlar Ony ýigrendiler, Ol bolsa, olara söýgi bilen jogap berdi. Günä gara tegmil boldy, ýöne merhemet onuň ýanynda has ýiti şöhle saçdy. 

			Eger Hudaý haçy şeýle zada öwrüp bilen bolsa, onda Ol biziň durmuşymyza girýän erbetligi-de şonuň ýaly edip bilmezmi? Eger Ol haça çüýleme ýaly gara işi üýtgedip bilen bolsa, heý-de, biziň durmuşymyzy zäherleýän erbetlige hötde gelip bilmezmi? Jogap ýekejedir: „Ol edip bilýär“. 

			Atam, bu ynandyryjy hem şatlykly aýdyňlygy kabul etmäge kömek et. Maňa näme bolsa-da, Sen hemme zady üýtgedip bilýärsiň ahyry. Islendik büdreme daşy başlangyç nokadyna öwrülip biler. Men Saňa şeýle minnetdar. Omyn. 

		


		
			17. 

			Siz günä edeniňizde

		


		
			Pikirlenmek üçin Mukaddes Ýazgydan alnan aýatlar. 

			1 Günä edeniňizde etmesi gerek bolan ilkinji zat.

			1 Ýohanna 1:9. Günälerimizi boýun alsak, Ol ynamdar, adyldyr. Günälerimizi öter, bizi her hili ýamanlykdan tämizlär.

			2 Günäniň mundan beýläkki aralaşmasyndan nädip goranmaly?

			Rimliler 13:14. Ynsan höwesleriňizi nädip kanagatlandyrarkam diýip oýlanmaň-da, gaýtam, Rebbimiz Isa Mesihe besleniň. 

			3 Bagyşlanmanyň şatlygy.

			Zebur 31:1–2. Ýazygy bagyşlanan, günäsi örtülen adam nähili bagtly! Reb tarapyndan etmişi hasaba alynmaýan, ruhunda hile ýok adam nähili bagtly! 

			4 Günäkäriň Hudaýa dogasy.

			Zebur 50:3–4. Eý, Hudaý, maňa rehim-şepagat eýle, Öz sadyk söýgiň hatyrasyna; Öz merhemetiň köplügine görä, Sen öçür meniň etmişlerimi. Sen meni bütinleý ýuw ýazygymdan hem-de tämizle meni günämden. 

			5 Muny özüňize mydama ýatladyň.

			Zebur 85:5. Ýa Taňry, Sen ýagşy we geçirimli, Seni çagyrýanlaryň baryna eçilýärsiň sadyk söýgiňi. 

			6 Hudaýy näme üçin sylamaly?

			Zebur 129:4. Emma Senden gorkarlar ýaly, Sende bardyr geçirimlilik. 

			7 Hudaýyň bagyşlamasynyň möçberi.

			Zebur 102:12. Gündogar günbatardan nähili uzakda bolsa, şonça-da Ol günälerimizi bizden aýyrýar. 

			8 Hakyky tobanyň hereketi.

			Ýakup 4:8–10. Hudaýa ýakynlaşyň, Ol hem size ýakynlaşar. Eý, günäkärler, eliňizi günäden tämizläň. Eý, ikigöwünliler, kalbyňyzy päkläň. Gama batyň, ýas tutup aglaň! Gülküňiz ýasa, şatlygyňyz gam-gussa öwrülsin. Rebbiň huzurynda özüňizi pes tutuň, Ol sizi beýgelder. 

			Siz günä edeniňizde.

			Mesihi günä etse, bu gynandyryjy zat bolýar, emma bu onuň soňy däldir. Muny kimdir biri bilýän bolsa-da, bilmeýän bolsa-da, Hudaý günäni bilýär, şonuň üçin bu meseläni hemme zatdan öňürti Onuň bilen çözmeli. Günä diňe bir Hudaýyň kanunlaryny bozman, eýsem, Onuň ýüregini paralaýar. Günä etmek bilen Hudaýda döreden agyrymyza nädip şypa bermeli? 

			Birinjiden, biz öz günämizi kiçeltmeli däl. Häzirki döwürde günä hakda ýönekeýleşdirip aýdylýar. Eger ahlak taýdan büdreme bolanda, biz munuň „ownuk zatdygyny“ ýa-da „bolgusyz zatdygyny“ aýdýarys. Adam öz ýagdaýyny „aşgazanyň azrajyk siňdirmezligi“ diýip atlandyrýan bolsa-da, aşgazan düwnügi düwnükligine galýar. Ýalan – oýlanylyp tapylan zatdan uly bir zatdyr. Ogurlyk – bir zady özüňe alanyňdan has uly zatdyr. Zyna etmeklik – nikadan daşary gatnaşykdan has uly zatdyr. Biz ölüm howpy bolan zada başga bir at bermek bilen ony ýönekeýje oýna öwrüp bilmeris.

			Ikinjiden, biz günälerimizi Hudaýyň öňünde boýun almalydyrys. Biz mezmurçynyň: „Eý, Hudaý, maňa rehim-şepagat eýle, Öz sadyk söýgiň hatyrasyna; Öz merhemetiň köplügine görä, Sen öçür meniň etmişlerimi. Sen meni bütinleý ýuw ýazygymdan hem-de tämizle meni günämden“ (Zebur 50:3–4) – diýşi ýaly, Oňa ýalbaryp ýüzlenmelisiňiz. 

			Üçünjiden, eger günämiz başga adamlara täsir edýän bolsa, onda biz olar bilen gatnaşyklarymyzy düzetmelidiris. Gerek bolmajak kynçylyklardan gaça durmak üçin nämedir bir zat edenden, bu meseläni ruhy çopan ýa-da mesihi halypasy bilen ara alyp maslahatlaşmak mydama peýdalydyr. 

			Dördünjiden, ondan soň arassalanyp gitmelidiris we özümize berkemäni peşgeş berýän Hudaýyň merhemetine has köp bil baglamalydyrys. Gökdäki güýçleriň hemmesi günä garşy ugrukdyrylandyr, biz bolsa, diňe olary bolmalysy ýaly ulanman günä edýäris. 

			Merhemetli hem rehimdar Hudaý, men öz günämi kiçeltmeýärin we onuň ýigrenjidigine garşy çykmaýaryn, Seniň bagyşlamaňy almak üçin ony Saňa tabşyrýaryn. Men toba edýärin we maňa Mesihde şeýle mähribanlyk bilen teklip edýän bagyşlamaňy alýaryn. Saňa minnetdar, Atam. Omyn. 

		


		
			18. 

			Utanyp ýere girjek bolanyňyzda

		


		
			Pikirlenmek üçin Mukaddes Ýazgydan alnan aýatlar.

			1 Halas ediji garaýyş.

			Luka 22:61–62. Reb Isa gaňrylyp, Petrusa seretdi. Petrus Rebbiň: „Horaz gygyrmazdan öň, sen Meni üç gezek inkär edersiň“ diýen sözüni ýatlady. Petrus daşary çykyp, möňňürip aglady.

			2 Mesihilik umydy utanjy bilmeýär.

			Zebur 24:3. Saňa intizarlar galmasynlar utanja, nähak ýere hyýanat edýänler galsyn utanja. 

			3 Geljekde masgaraçylykdan nädip gaça durmaly?

			Zebur 118:5–6. Parzlaryňy berjaý ederim ýaly, hernä üýtgemesedi meniň ýollarym. Şonda tabşyryklaryňa nazar salanymda, men utanmaryn. 

			4 Hudaý bagyşlamadan has köp zat berip bilýär.

			1 Ýohanna 1:9. Günälerimizi boýun alsak, Ol ynamdar, adyldyr. Günälerimizi öter, bizi her hili ýamanlykdan tämizlär.

			5 Gizlin günäler – bagyşlanylmadyk günälerdir.

			Süleýmanyň pähimleri 28:13. Ýazyklaryny ýaşyran üstünlik gazanmaz, olary boýun alyp terk etse, merhemet tapar. 

			6 Düýp özenini özleşdiriň.

			Mika 7:18. Öz mirasyndan aman galanlaryň ýazygyny bagyşlap, günäsini geçýän başga Hudaý barmyka? Gazabyny ebedi saklamaýar Ol, çünki Ol merhemet görkezmegi söýýär.

			7 Hudaýa ýakynlyk näme talap edýär? 

			Ýewreýler 10:22. Şoňa görä, çyn ýürekden we berk ynam bilen Hudaýa ýakynlaşalyň. Mesih kalbymyzy Öz gany bilen päkläp, bizi wyždan ýazygyndan azat etdi we bedenimizi arassa suw bilen ýuwdy.

			Utanyp ýere girjek bolanyňyzda.

			Adam utanjyny ýitirse, bu gaty gorkunç zat bolýar. Günä mydama gelşiksizdir, ýöne hiç hili utançsyzlyk bilen edilen günäden erbet zat ýokdur. Täze Ähtde Isanyň gahary utanjyny ýitirenlere – mysal üçin, fariseýlere aýratyn güýç bilen gönügýär, şonuň üçin Ol gaharyna erk edip bilmeýär. 

			Utanç birnäçe elementlerden – paş bolmadan gorkmakdan, otrisatel häsiýetlerimiziň üstüniň açylmagyndan gorkmakdan, bir zadyň netijesinden gorkmakdan ybarat bolýar. Adam bilen How günä etmänkäler, olaryň ikisem „ýalaňaçdylar we utanmaýardylar“ (Gelip çykyş 2:25), ýöne soň eden zatlaryndan utanmaklyk olary ýalaňaç ýerlerini injir ýapraklary bilen ýapmaga mejbur etdi. Olar özleriniň paş edilmeginden şeýle bir gorkdular-da, agaçlaryň arasynda Hudaýdan gizlendiler. Olar özlerini görmeklerini islemediler. 

			Utanç bizi diňe bir paş edilmeden gorkmaga däl-de, eýsem, öz-özümizi ýigrendirýän otrisatel häsiýetlerimiziň haýsy hem bolsa biriniň bilinmeginden hem gorkmaga mejbur edýär. Özümizi erbet alyp baranymyz üçin biz öz-özümize gaharlanýarys: „Men nädip beýle edip bildim?!“

			Utanç özümizi paş edenlerinde, boljak netijelerden gorkmaga-da bizi mejbur edýär. Eden hereketimiziň başgalary biziň ýanymyzdan itekläp, özümizi gelşiksiz ýagdaýa salmagy mümkin. 

			Ýöne utanç duýgusy her neneň güýçli bolsa-da, Isa bizi ondan azat edip bilýär. Özümizi utançdan ýaňa ýere girmäge nämäniň mejbur edýändigini Isa aýdanymyzda Ol bizi bagyşlap, özümizdäki şahsy mertebäni täzeden dikeldip bilýär. Käbir manysynda biz utanç duýgusy üçin minnetdar bolup bileris. Eger utanç bolmadyk bolsa, onda biz hatda ruhy taýdan zaýalanandygymyzy hem duýman, eňňitlik tekizlikden typar ýörerdik. Utançdan erbet diňe utançsyzlyk bolup biler. 

			Rehimdar hem söýýän Hudaý, men özümiň duýýan utanç duýgym hakda Saňa aýtmak isleýärin. Onuň sebäbine düşünmäge we oňa hötde gelmäge Öz adyň hatyrasyna maňa kömek et. Isa Meisihiň ady bilen. Omyn. 

		


		
			19. 

			Siz inkär edileniňizde ýa-da işiňizi ýitireniňizde 

		


		
			Pikirlenmek üçin Mukaddes Ýazgydan alnan aýatlar.

			1 Mesih biziň ähli duýgularymyzy bilýär we olary paýlaşýar.

			Ýewreýler 4:15–16. Baş Ruhanymyz asla günä etmedik hem bolsa, edil biz ýaly ähli tarapdan synaglara salnypdy. Şonuň üçin hem Ol biziň ejizliklerimize düşünýär. Geliň, merhemetli Hudaýyň tagtyna batyrgaýlyk bilen golaýlaşalyň. Şonda Ol merhemet edip, zerur wagtda bize ýardam berer. 

			2 Merhemet ähli kemçilikleriň öwezini dolmak üçin inýär.

			2 Korintoslylar 12:9. Emma Reb şeýle diýdi: „Saňa beren merhemetim besdir, sebäbi Meniň gudratym ejizlikde kämilleşýändir“. Şonuň üçin-de, Isa Mesihiň güýji mende mesgen tutsun diýip, öz ejizliklerim barada höwes bilen magtanaryn.

			3 Mertebe gazanylmaýar-da, sowgat berilýär. 

			Efesliler 1:5–6. Ol Isa Mesih arkaly bizi ogullyga almak barada owaldan karara gelipdi. Bu Onuň göwnüne ýarap, yradasy bilen boldy. Söwer Ogly arkaly bize boldan-bol eçilen şöhratly merhemeti üçin Hudaýa öwgüler bolsun!

			4 Biziň içimize ebedi maksat salnan.

			2 Korintoslylar 3:18. Biz hem ýüzümizi basyrman, Rebbiň şöhratynyň ýalkymyny görýäris. Rebbiň Ruhy ählimizi gitdigisaýy nurlandyryp, bizi Öz keşbine özgerdýär.

			5 Hudaýyň çagasy bolmagyň nämäni aňladýandygyna düşüniň.

			Rimliler 8:17. Şeýlelikde, perzentleri bolan bolsak, onda mirasdüşeridiris. Hudaýyň mirasdüşerleri bolýan bolsak, onda Isa Mesihiň hem mirasdaşlarydyrys. Biz Isa Mesihiň gören görgülerine şärik bolýan bolsak, onda Onuň şan-şöhratyna hem şärik bolarys. 

			6 Biziň dolulygymyz diňe Mesihdedir.

			Kolosiýalylar 2:10. Siz hem her bir güýjüň we ygtyýarlygyň başy bolan Mesih arkaly bitewülige gowuşdyňyz.

			7 Hudaýyň Ýygnagynda inkär etme ýok we işsizlik ýok. 

			1 Korintoslylar 12:27. Siz Mesihiň teni, aýry-aýry agzalarysyňyz.

			Siz inkär edileniňizde ýa-da işiňizi ýitireniňizde. 

			Inkär edilme ýa-da işden çykarylma ýaly hiç zadam kalbyňa şeýle agyr güne salyp bilmeýär. Şonuň ýaly ýagdaýlarda adam özüni sustupes, kemsidilen, bütin abraýyndan mahrum edilen ýaly bolýar. Şeýle-de bolsa, bu duýgynyň güýji özümizde nämäni gymmat hasaplaýandygymyza – edýän zatlarymyza ýa-da kim bolup durýandygymyza baglylykda dürli bolup bilýär. Eger özümizi edýän zadymyz (işimiz, kärimiz we ş.m.) sebäpli gymmat hasaplaýan bolsak, onda adaty işlerimize päsgel berýän ýagdaýlar bizi durşumyza ýok eder. Özlerini kim bolup durýan bolsa, şol sebäpli hem gymmat hasaplaýanlar (mydamalyk ýa-da wagtlaýyn) işe dahylly bolmasalar-da, özlerini ýokary saýmagy bes etmeýärler, şol sebäpden hem, olaryň emosional garaýşy düýbünden başgaça bolýar. Olar tolgunýarlar, emma mynjyradylmaýarlar. 

			Şonda nähili emosiýalaryň peýda boljakdygy biziň bolan zada nähili düşünýändigimiz we baha berýändigimiz bilen gönüden-göni baglanyşyklydyr. Hut şonuň üçin hem, iň wajyp durmuşy meseleleriň biri-de öz gymmatymyzyň nämede jemlenendigine – biziň edýän zadymyzdamy ýa-da kim bolup durýandygymyzda – şuňa düşünmekden ybaratdyr. Dogry, biziň edýän işimiz wajyp, ýöne onuň wajyplyk derejesine aşa baha bermek gerek däl. Durmuşdaky iň wajyp zat – özümiziň kimdigimize we hakyky gymmatymyzyň nämededigine düşünmekdir. Bu ähli durmuşy meselelerimizi çözmek üçin deňleýji faktordyr. Mesihiler üçin özleriniň gymmaty Hudaýa degişliligindedir, Hudaýyň mirasdary hem Mesihiň mirasdaşlary bolup durýandyklaryndadyr (Rimliler 8:17). Bu hakykata eýe bolmaklyk kynçylyklara duş gelende döreýän agyrydan halas etmeýär, ýöne hut şu hakykat guwanmaklyk bilen başagaýlygyň arasyndaky tapawudy kesgitleýär. 

			Atam, maňa beren ukyplaryň hemmesi üçin Saňa minnetdar, ýöne bularyň entek hemmesi däldigine men düşünýärin. Meniň üçin hemme zat – bu Sensiň. Özüme diňe Sende baha bermegime we öz mertebämi özümiň işlerim bilen ölçemezligime kömek et. Isa Mesihiň ady bilen. Omyn.

		


		
			20. 

			Sahy bolmak kyn bolanda 

		


		
			Pikirlenmek üçin Mukaddes Ýazgydan alnan aýatlar.

			1 Gysgançlaryň uçraýan howpy.

			Süleýmanyň pähimleri 21:13. Garybyň dady-perýadyna gulak asmadygyň öz dady-perýadyna-da jogap berilmez. 

			2 Abadançylygyň esasy – gazanjyň däl-de, zekat berijiligiňdir.

			Süleýmanyň pähimleri 11:25. Sahy adamyň berekedi artar, suw berene suw berler. 

			3 Sahylaryň sylagy.

			Matta 10:42. Kim şu kiçileriň birine şägirtligi üçin, içmäge diňe bir käse sowuk suw berse hem, size dogrusyny aýdýaryn, ol asla sylagsyz galmaz.

			4 Hudaýy birinji ýerde goýmaly.

			Süleýmanyň pähimleri 3:9–10. Rebbi bütin baýlygyň hem ilkinji hasylyň bilen hormatla. Şonda seniň ammaryň dolup-daşar, çelekleriň täze şerapdan joşar. 

			5 Siziň zekaty näçeräk berýäniňiz däl-de, ony nädip berýändigiňiz wajypdyr.

			Kanun taglymaty 15:10. Siz karz bereniňizde, eliňiz hem, göwnüňiz hem açyk bolsun, çünki Hudaýyňyz Reb şonuň hasabyna siziň ähli işleriňize we her bir başlan işiňize bereket berer.

			6 Nähili ölçeg bilen ölçeseňiz, size-de şol ölçeg bilen ölçeler.

			Luka 6:38. Beriň, size-de berler. Gujagyňyza basylyp silkelenip, pürepür, oňat ölçeg bilen berler. Çünki haýsy ölçeg bilen ölçeseňiz, size-de şol ölçeg bilen ölçeler. 

			7 Sahylyk bol bolanda, berekedem bol bolýandyr.

			2 Korintoslylar 9:6–8. Şuny unutmaň: gysganyp ekýän az orýandyr, sahylyk bilen ekýän, bol orýandyr. Göwünsizlik ýa mejburlyk bilen däl-de, her kes göwnünden çykaranyny bersin. Çünki Hudaý göwünjeňlik bilen berýäni halaýandyr. Hemişe hemme zadyňyz ýeterlik bolup, islendik ýagşy işe bol mümkinçiligiňiz bolar ýaly, Hudaý size merhemetini boldan-bol bermegi başarýandyr. 

			Sahy bolmak kyn bolanda. 

			Biziň pula bolan garaýşymyz ýaly hiç zadam Mesihe we Onuň işine bolan wepalylygymyzy şeýle ynandyryjy edip görkezmeýän bolsa gerek. Isa Hoş Habarlarda beýleki meseleleriň hemmesine garanda, pul hakda köpräk aýtdy. Näme üçin? Sebäbi elleriň köpüsi pul görende gijeýär, şol sebäpden hem, eger şägirtlerinde pula bolan garaýyş babatda anyk düşünjesi bolmasa, onda olaryň kämil şägirtler bolup bilmejekdigine Isa düşünýärdi. 

			Biz material abadançylyk hakda gürrüň edenimizde, örän ýiti meselä degýäris, sebäbi ýa-ha biz material zady ruhy zada öwürýäris, ýa-da material zat bizi öz keşbine öwrüp özgerdýär. Material bolan zatlaryň hemmesi Hudaýa tabyn edilmelidir, eger şeýle edilmese, onda tiz wagtdan biziň özümiz material zada tabyn bolýarys. Mesihileriň köpüsi Hudaýa gazanjynyň ondan birini zekat berýärler. Azrajyk ýetmezçiligi bolan adamlarda bu babatda mesele ýüze çykmaýar. Girdejisi eslije gowy bolanlar maşgalasyna zyýan ýetirmezden Hudaýa ondan birini köpräk berip biljekdiklerini bilýärler. Bir telekeçi örän pähimli sözläp şeýle diýdi: „Mendäki bar zatlaryň hemmesi Hudaýyňkydyr, şonuň üçin men mydama: «Rebbim, Seniň puluňdan näçesini men özüme galdyryp bilerin?» – diýip soraýaryn“. Bu dogry usuldyr, sebäbi biziň oýlanman özümize sarp edýän zatlarymyz başgalaryň mätäçligine gulluk etmäge bize päsgel berýär. Eger girdejimizi Hudaýyň eline bersek, diýmek, pula däl-de, Hudaýa bil baglaýarys. 

			Biziň günlerimizde, ykdysadyýetiň, edil Injiliň wagyz edilişi ýaly wagyz edilýän wagtynda, sahylyga dyrjaşmaklyk adatça, şol dyrjaşma peýda bolup ýetişmezinden öň bogulýar. Hut şunuň üçin hem, biz Hudaýyň öz ellerimizi gysmagyna we bizi Özüniň bize sahy bolşy ýaly, biziň hem başgalara sahy bolar ýaly etmegine mümkinçilik bermelidiris. Biziň zekat berijiligimiz Hudaýyň özümize berýän sowgady üçin jogap berme bolmalydyr. 

			Hudaýym, meni has sahy et. Meniň gysyklygymy bagyşla-da, maňa Seniň özüme gulluk edişiň ýaly, başgalara gulluk etmeklik islegini ber. Maňa soňa goýman, şu gün başlamaga kömek et. Isa Mesihiň ady bilen Senden soraýaryn. Omyn. 

		


		
			21. 

			Göwnüňize Mukaddes Ýazgy janly bolmagyny bes eden ýaly bolanda

		


		
			Pikirlenmek üçin Mukaddes Ýazgydan alnan aýatlar.

			1 Mukaddes Ýazgyny öwrenip, Hudaýa edilmesi gerek bolan doga. 

			Zebur 118:18. Kanunyňyň ajaýyplygyny görerim ýaly, Sen aç meniň gözlermi. 

			2 Mezmurçynyň tanalmaga dyrjaşmasy.

			Zebur 138:23. Eý, Hudaý, meni barla-da, ýüregimi bil! Meni syna-da, pikirlerimi bil!.

			3 Mukaddes Ýazgy – janyň ýaşaýşydyr.

			Matta 4:4. Emma Isa: „Adam diňe bir çörek bilen däl-de, eýsem, Hudaýyň agzyndan çykan her bir söz bilen hem ýaşaýandyr diýip ýazylgydyr“ diýip jogap berdi.

			4 Hudaýyň Sözi ynsan sözünden beýikdir.

			1 Salonikliler 2:13. Siz Hudaýyň Hoş Habaryny bizden eşidip kabul edeniňizde, muny ynsan habary hökmünde däl, eýsem, hakykatdan-da, Hudaýyňky diýip kabul etdiňiz. Siz imanlylara täsir edýän-de bu Habardyr. Şoňa görä-de, biz siziň üçin Hudaýa dyngysyz şükürler edýäris. 

			5 Hudaýyň Sözi – mesihileriň ýeke-täk ýaragydyr.

			Efesliler 6:17. Şeýle hem gutulyş tuwulgasyny geýip, Hudaýyň sözüni, ýagny Mukaddes Ruhuň gylyjyny ele alyň.

			6 Düşünme sorap doga etmek.

			Zebur 118:27. Maňa düşündir Öz düzgünleriňiň ýoluny, ajaýyp işleriň barada men oýlanaýyn.

			7 Adam Hudaýyň Sözüni näçe gowy bilse, şonça-da ol başgalara köpräk kömek edip biler.

			Rimliler 15:14. Eý, doganlarym! Men siziň ýagşylykdan doludygyňyza, hemme zady bilýändigiňize, biri-biriňize öwüt bermegi başarýandygyňyza berk ynanýaryn. 

			8 Mukaddes Ýazga dogry garaýyş.

			Ýermeýanyň agysy 3:40. Geliň, ýollarymyzy synap göreliň, täzeden Rebbe dolanalyň. 

			Göwnüňize Mukaddes Ýazgy janly bolmagyny bes eden ýaly bolanda.

			Mukaddes Kitap – bu dünýädäki iň gyzyklandyryjy, nesihat beriji hem peýdaly kitapdyr, munuň bilen hakyky mesihileriň hemmesi ylalaşsa gerek. Ýewreýler 4:12-de bu hakda şeýle diýilýar: „Hudaýyň sözi janly hem täsirlidir, her bir iki ýüzli gylyçdan kesgirdir. Ol jan bilen ruhy, bogunlar bilen ýiligi ikä bölýändir. Kalbyňdaky ähli pikirleri we niýetleri aýan edýändir“. Beýle bolsa, näme sebäpden „janly“ hem „täsirli“ diýilýän kitap, onuň sahypalaryny öwrenenimizde, durmuşymyza täsir edip bilmeýärkä? 

			Beýle zat birnäçe sebäplere görä bolup bilýär: has takygy biz ony onuň Awtory bilen duşuşma islegi bilen däl-de, borç duýgusy bilen juda çalt okaýarys, emma pikirlerimiz düýbünden başga zatda bolýar. Ýöne Mukaddes Kitabyň bize täsir etmeýändiginiň esasy sebäbi onuň öz ýüreklerimiziň gizlin niýetleriniň üstüni açmagyny islemeýändigimizde jemlenendir. Eger ony öwrenmeklige „üsti açylan“, açyk ýürek bilen daramasak, onda Mukaddes Kitaba hiç haçanam düşünmeris. Başga sözler bilen aýtsak, biz Mukaddes Kitaby ýöne bir okaman, eýsem, onuň bizi okamagyna ýol bermelidiris. 

			Eger Mukaddes Kitaby şunuň ýaly usul bilen okasak, birden onuň bizi diňe bir goldaman, eýsem, haýran galdyrýandygyny, diňe bir teselli bermän, eýsem, paş edýändigini özümiz üçin açarys. Bu sustupes wagtymyzda onuň bizi köşeşdirmejegini aňlatmaýar, sebäbi ol hakykatdan hem köşeşdirýär. Şeýle-de bolsa, onuň esasy wezipesi – biziň durmuş baradaky nädogry düşünjelerimiziň üstüni açmakdyr we olary Mukaddes Kitap ýörelgelerine çalyşmakdyr. Şeýlelikde, Mukaddes Kitaby okanda özüni oňaýly duýýan adamlar ony ünsli okaýandyrlar. Mukaddes Kitaby diňe ýüregimiz bilen: „Gürle, Rebbim, Seniň guluň diňleýär“ diýip okanymyzda, Ýewreýler 4:12-däki wada hökman berjaý bolar. 

			Atam, Seniň Sözüňe nädogry garaýyşly bolanym üçin meni bagyşla, men Senden özümi derňemegi soramagyň deregine, goldaw gözläpdirin. Men munuň ýaly garaýşy taşlaryn. Saňa bütin ýüregim bilen ynanmaga maňa kömek et. Isa Mesihiň ady bilen Senden soraýaryn. Omyn. 

		


		
			22. 

			Ýakyn adamyň ölende 

		


		
			Pikirlenmek üçin Mukaddes Ýazgydan alnan aýatlar.

			1 Jany saklap bilýän ýeke-täk Biri.

			Zebur 118:50. Ol darygan günümde meniň tesellim, çünki Seniň wadaň maňa ýaşaýyş berýär. 

			2 Ilki duýgulary soňuna çenli ýaşatmak gerek, diňe şondan soň olara şypa bermeli.

			Matta 5:4. Ýaslylar bagtlydyr, çünki olara göwünlik berler.

			3 Köplere şypa beren Söz.

			Zebur 22:4. Tüm garaňky dereden geçäýemde-de, ýamanlykdan gorkmaýaryn men, çünki Sen meniň bilensiň. Seniň hasaň, çopan taýagyň aram berýär janyma meniň. 

			4 Hudaýdan gelýän tesellä büreniň.

			2 Korintoslylar 1:3–4. Rebbimiz Isa Mesihiň Hudaýy hem Atasyna alkyş! Ol rehimler Atasy, bütin teselliler Hudaýydyr. … Ol her muşakgatymyzda bize teselli berýär.

			5 Hiç haçan bozulmadyk wada.

			Zebur 26:5. Çünki Ol muşakgatlyk wagtynda meni gorar Öz penasynda hem-de gizlär Öz çadyrynda; Ol gaýanyň üstüne meni galdyrar. 

			6 Rebbimiz munuň üçin geldi.

			Işaýa 61:1–3. Çünki Reb… Meni göwni synyklara şypa bermäge… ähli ýas tutýanlara göwünlik bermäge… Siýonda ýas tutýanlaryň aladasyny etmäge: külüň deregine owadan baş geýimini, göz ýasyň deregine şatlyk ýagyny, gamgyn ruhuň deregine, alkyş donuny bermäge iberdi.

			7 Ölüm soňky sözden mahrum edilendir.

			1 Korintoslylar 15:54–55. … Ýeňiş ölümi ýuwutdy… Eý, ölüm, hany seniň ýeňşiň? Eý, ölüm, hany seniň zäherli neşderiň? 

			Ýakyn adamyň ölende. 

			Irde-giçde biziň hemmämiz ýakynlarymyzyň ölümini görmeli bolýarys. Emma Mesihiň tesellisi ynamdar dermandyr. Özümiň şahsy mysalyma ýüzlenýänim üçin meni bagyşlaň, ýöne birnäçe ýyl mundan ozal meniň aýalym düwnük keselinden ýogaldy, şonuň üçin şol dermanyň täsirlidigini men bilýärin. 

			Ölüm elimizden ýakyn hem gymmatly adamymyzy kakyp alanda, käwagt agyry çekerden çökder bolýar. Biz öz duýgularymyzy olar nähili – gahar, ruhdan düşme, gorky, agyry, ýitgi duýgusy we ş.m. bolsa-da, Hudaýa beýan etmekden gorkmaly däldiris. Munuň ýaly duýgulary basyp ýatyranyňdan, içiňi dökeniň gowudyr. K. S. Lýuis öz aýaly ýogalanda, birazrajyk wagtlap, Hudaýa garşy pitne turzanyny gürrüň beripdir. Ol Gudratygüýçlini günäkärlemekden ýadandan soň, birden özüni Hudaýyň gujaklaýanyny duýýar. Bu gujaklamada şeýle bir söýgi köpdi welin, muny söz bilen beýan eder ýaly däldi. Hakykatdan duýýan zatlarymyzy boýun almamyz Hudaýy gynandyrmaýar. Ol bizi diňleýär we bize duýgudaşlyk bildirýär hem bize düşünýär. Şeýle-de bolsa, biz mümkin boldugyça basymrak Oňa öz agyrymyzy aýdyp, Onuň köşeşdiriji hem goldaýjy güýjüne ýykgyn etmelidiris. 

			Hudaýyň tesellisi şobada gözýaşlarymyzy guratmaýar we hasratymyzy şatlyga öwürmeýär. Bu güýçli bejeriji täsire eýe bolan tebigy prosesdir. Biz diňe hasrat çekenimizde Hudaýyň öz ýanymyzdadygyny duýarys. Agyry aýralyk agyrysy bolýan bolsa-da, oňa hötde gelmek gerek. Agyr ýitgä sezewar bolanymyzda Mesihiň etmeli wezipesi bizi şol agyrynyň içinden alyp geçmekden, şol ýol her neneň uzak bolsa-da, biziň bilen el tutuşyp gitmekden ybaratdyr. Şunuň ýaly pursatlarda Mesihiň barlygy aýratyn güýç bilen duýlup, özboluşly teselli berýär. Biz näçe köp ýitirsek, Ol şonça-da köp berýär. 

			Hudaýym, Gökdäki Atam, meni şu bolşuma kabul edýäniň üçin Saňa minnetdar. Öz hasratym bilen Saňa ýüzlenýärin, bu hasratly ýolda meniň ýanymda bol. Isa Mesihiň ady bilen. Omyn. 

		


		
			23. 

			Gahar sizi gurşap alanda

		


		
			Pirlenmek üçin Mukaddes Ýazgydan alnan aýatlar.

			1 Hakyky ýaşaýyş wagtlaýyn ownuk-uşaklyklarda däl-de, Hudaýdadyr.

			Kolosiýalylar 3:2–4. Pikiriňizi dünýewi zatlara däl-de, gökdäki zatlara gönükdiriň. Çünki siz ölensiňiz, durmuşyňyz bolsa Mesih bilen bile Hudaýda gizlenendir. Mesih siziň durmuşyňyzdyr. Ol aýan bolanda, siz hem Onuň bilen bile şöhratda aýan bolarsyňyz. 

			2 Hiç hili çägi bolmadyk maksat.

			2 Korintoslylar 5:8–9. Hawa, bütinleý arkaýyndyrys. Biz Rebbiň ýanynda mesgen tutup bilerimiz ýaly, bedenden aýrylanymyzy gowy görýäris. Emma pany bedende ýaşasak-da, baky mesgene beslensek-de, Hudaýyň göwnünden turmagy maksat edinýäris. 

			3 Mydama Onuň göwnünden turmak üçin ýaşaň.

			Efesliler 5:8–10. Şonuň üçin nuruň çagalary bolup ýaşaň. Dogrudanam, ähli ýagşylyk, dogrulyk we hakykat nuruň miwesidir. Rebbi hoşnut etjek zady bilmäge çalşyň. 

			4 Pawlusyň maksatlary Hudaýyň maksatlarydy. 

			Filipililer 3:13–14. Eý, doganlar! Men bulary gazanandyryn öýdemok. Emma ýeke-täk şuny welin edýändirin: yzda galan zatlary unudyp, öňdäkilere ýetmäge ymtylýaryn. Men Hudaýyň Isa Mesih arkaly göklerdäki ýaşaýşa çagyrýan baýragyny almak üçin, maksadyma tarap ylgaýaryn. 

			5 Eger gaharlanýan bolsaňyz, siz akmaksyňyz.

			Wagyz kitaby 7:9. Tizgahar bolma, çünki gahar akylsyzlaryň gursagynda ornaşýar.

			6 Gahar bilen takwalyk bir ýere sygyşmaýar.

			Ýakup 1:19–20. Eý, söýgüli doganlarym, muňa üns beriň: her bir adam eşitmekde çalt, geplemekde assa, gaharlanmakda haýal bolsun. Sebäbi ynsan gahary Hudaýyň isleýän dogrulygyny amala aşyryp bilmez.

			7 Gahar peýda bolan güni ondan saplanyň.

			Efesliler 4:26–27. Gaharlanyň, ýöne günä etmäň. Gaharyňyzyň üstüne gün ýaşmasyn. Iblise ýol bermäň.

			Gahar sizi gurşap alanda.

			„Gowy gabanjaňlyk“ bilen „erbet gabanjaňlygyň“ bolşy ýaly, „gowy gahar“ bilen „erbet gahar“ hem bar. „Gowy gahar“ başgalar üçin hasrat çekýäniň sebäpli bolýar. „Erbet gahar“ özümizde bolup geçýän zatlara gaharlanýanymyz sebäpli bolýar. 

			Isa ybadathanada bir adamyň syrkawlygyny bejerýänçä tankytçylar topary Özüne garaşyp duranda gaharlandy. Mukaddes Kitapda Isanyň „gahar bilen bakyp, olaryň doňýürekdigine gynanandygy“ (Mark 3:5) aýdylýar. Bu dogry gahardy: Ol ybadathana gelenlerden biriniň Sabat güni adamy sagaltmagyny islemändigine gynandy. 

			Kimdir biri ýa-da nämedir bir zat maksadymyzy ýerine ýetirmäge päsgel berende, bizde nädogry gahar peýda bolýar. Biziň islendik hereketimiz kalbymyzyň jümmüşinde özümiz üçin peýdaly hasaplaýan maksadymyzy ýerine ýetirmeklige gönükdirilendir. Päsgelçilik dörände, maksadyň özümiz üçin nä derejede wajyplygyna baglylykda, ýeňilräk aljyraňňylykdan özümize erk edip bilmejek gahara çenli üýtgeýär. Gaharlanýandygymyza garşy çykmak zyýanlydyr, biz mydama muny boýun almalydyrys, soň hem, gaharymyzy getiren zatda ünsümizi jemlemelidiris. Içki taýdan kanagatlanma duýmak üçin amala aşyrjak bolan maksadymyzyň birden öz ýolunda bökdençlige duş gelendigi şeýle gaharlanmamyza sebäp bolaýdymyka, şuny anyklaň. 

			Nädogry gaharlanmadan gaça durmagyň iň gowy usuly – islendik päsgelçiligiň biziň Mesihde bolmagymyza we howpsuzlygymyza hiç hili täsir edip bilmejekdigine düşünmekdir. Mundan başga-da, isleg bilen talaby tapawutlandyrmagy başarmalydyr. Eger biz nämedir bir zady ýöne bir isleýän bolsak, onda päsgelçilikleriň peýda bolmagy bilen birazajyk gynanýarys ýa-da çalaja aljyraýarys. Eger biz bir zat talap edýän bolsak, ýöne ony alyp bilmeýän bolsak, onda özümizden çykýarys. Ýakymly duýgulara däl-de, Mesihe bil baglaýanlar gaharyň erk edip bolmazakdygyny bes edendigine düşünýärler. 

			Atam, isleg bilen talabyň arasyndaky tapawuda düşünmäge maňa kömek et, sebäbi men häzirlikçe oňa düşünmeýärin. Öz maksatlarymyň bozulmagynyň meniň üçin şeýle wajyp bolmagy bes etmegi üçin Saňa ynamly bolmagyma kömek et. Men muny Isa Mesihiň ady bilen Senden soraýaryn. Omyn. 

		


		
			24. 

			Erbetleriň işiniň şowly bolmagy sizi biynjalyk edende

		


		
			Pikirlenmek üçin Mukaddes Ýazgydan alnan aýatlar.

			1 Maksatlaryň üýtgemegi. 

			Zebur 72:16–17. Muňa akyl ýetirjek bolup pikire batdym, emma tä Hudaýyň mukaddes öýüne girýänçäm, bu maňa juda kyn bolup göründi. Şondan soň erbetleriň soňuna düşünip galdym. 

			2 Hudaýsyzlygyň geljegi ýokdur.

			Zebur 36:1–3. Erbet iş edýänlere janyňy ýakma, naýynsaplara höwesli bakma. Çünki olar tiz wagtda ot kimin gurar, gök ösümlik kimin saralyp solar. Rebbe bil bagla, et sen ýagşylyk, ýurtda ýaşap, ýaýna asudalykda. 

			3 Diňe Hudaýyň baýlygy saklanýandyr.

			Luka 12:20–21. „Emma Hudaý oňa: «Eý, akmak! Edil şu gijäniň özünde janyň alnar. Onsoň özüň üçin taýýarlan zatlaryň kime galar?» diýýär. Özi üçin hazyna toplaýan, emma Hudaýyň nazarynda baý bolmadyk her bir adamyň soňy şeýle bolar“. 

			4 Göripçilik size zyýan eder.

			Süleýmanyň pähimleri 14:30. Asuda paýhas bedene ýaşaýyş berýär, göriplik bolsa süýekleri çüýredýär. 

			5 Ýerdäki zatlaryň hemmesi geçýändir.

			Zebur 36:35–36. Men yzgytsyz erbet adamyň çynar dek gögeren ýerinde ýaýrap oturanyny gördüm. Birdenkä ol gaýyp boldy-da gitdi; men ony gözledim, emma tapmadym. 

			6 Hudaýyň Ýermeýanyň arzyna beren jogaby.

			Ýermeýa 12:1, 17. Näme üçin erbetleň ýoly rowaçlanýar? Näme üçin haýynlar asuda ýaşaýar? …Emma gulak asmadyk her bir milleti köki bilen bütinleý goparyp taşlaryn we ýok ederin, Reb şeýle diýýär. 

			7 Gabanjaňlyk däl-de, yhlaslylyk ýüregimizi eýelemelidir. 

			Süleýmanyň pähimleri 23:17. Günäkärlere gözüň gitmesin, mydam Rebden gorkup gez. 

			8 Wajyp tapawut.

			Malaky 3:18. Şonda siz ýene bir gezek dogry bilen egriniň, Hudaýa gulluk edýän bilen etmeýäniň arasyndaky tapawudy görersiňiz.

			Erbetleriň işiniň şowly bolmagy sizi biynjalyk edende.

			Hudaýsyzlaryň näme üçin durmuşda aňsat ýaşaýandyklary, emma dogry adamlaryň öz ýollarynda şeýle köp kynçylyklara duş gelýändikleri hakda diňe az sanly mesihiler pikir etdiler. Mezmurçy bu meselä 73-nji mezmurda degip geçýär. Eger onuň aýtmak islän zadyny başga sözler bilen aýtsak, onda ol şeýle diýerdi: „Men dogry ýaşanymda näme, ýüregim arassa bolup, ellerim hapalanmadyk bolanda, günä etmekden gaça duranymda, Hudaýyň Sözi hakda oýlananymda näme? Bu zatlary edýändigime garamazdan, mende şeýle köp kynçylyklar bar. Eger Hudaý meni kynçylyklardan goramajak bolsa, onda Oňa gulluk edenimiziň näme artykmaçlygy bar?“ Mezmurçy munuň ýaly pikirden Hudaýa doly ynanmaklyga nädip geçdi? Eger şeýle etmeklik oňa başardan bolsa, onda öz nukdaýnazarymyzy üýtgetmek bize-de başardar. 

			Ilki bilen ol Rebbiň öýüne baryp, Hudaýa tagzym etdi. Şundan hem, onuň pikirleriniň üýtgemesi başlandy. Hudaýyň bu zatlara nähili garaýandygy oňa açyldy. Ony bu pikir aňk atdi: „Şondan soň erbetleriň soňuna düşünip galdym“ (17-nji aýat). Ol erbetleriň ykbalynyň sonuňy gören badyna hemme zada düşündi. Şol wagta çenli mezmurçy erbetleriň diňe häzirki ýagdaýyna – ahlak düzgünlerini äsgermezlik edýändiklerine, erbet maksatlara eýerýändiklerine üns berdi we olara nähili ykbalyň taýýarlanandygyny ýatdan çykardy. Ol muňa düşüneninde, gözügidijilik etmegini bes etdi we: „Goý, olar häzirlikçe bagtdan lezzet alsynlar, olaryň soňy aýylganç ahyry“ – diýip pikir etdi. 

			Mezmurçynyň Hudaýyň ybadathanasynda düşenen we bize galdyran hakykaty şeýle wajyp bolany üçin biz ony saklamalydyrys we başgalara geçirmelidiris. Eger geljege düşünsek we ony bilsek, biz mydama häzirki wagtymyz bilen ýaşap bileris. 

			Atam, bu dünýäde asudalykda ýaşamak üçin Seniň Sözüňe düşünmeklige diýseň güýçli mätäçdirin. Maňa geljekden gözümi aýyrmazlyga kömek et, sebäbi diňe şonda men häzir mynasyp durmuşda ýaşap bilerin. Omyn. 

		


		
			25. 

			Sizde stres (adam organizminde ýaramaz zatlara garşy döreýän içki güýç) bolanda

		


		
			Pikirlenmek üçin Mukaddes Ýazgydan alnan aýatlar.

			1 Hudaýa ýakyn boluň. 

			Matta 11:29. Meniň boýuntyrygymy dakynyň-da, Menden öwreniň, çünki Men mylaýym hem pes göwünlidirin, janlaryňyz dynçlyk tapar.

			2 Akyla diňe Hudaý asudalyk berip biler.

			Işaýa 26:3. Pikiri Özüňde bolanlary doly rahatlykda saklaýarsyň, çünki olar Saňa bil baglaýarlar.

			3 Hudaý Özüne bil baglaýanlaryň hemmesine rahatlyk wada berýär.

			Müsürden çykyş 33:14. Reb Musa: „Men seniň bilen giderin we saňa parahatçylyk bererin“ diýdi.

			4 Hudaýa ynanyň – Ol hemme zady üýtgedip bilýär.

			Zebur 138:3–5. Ýöreýşimi, ýatyşymy yzarlaýarsyň, meniň ähli ýollarymy Sen tanaýarsyň. Heniz agzymdan bir söz çykmanka, ýa Reb, Sen ony eýýäm doly bilýärsiň. Yzymdan, öňümden Sen gurşaýarsyň, Sen üstüme Öz eliňi goýýarsyň. 

			5 Mesihiň görkezmelerine eýeriň.

			Zebur 24:9. Dogry ýola gönükdirýär göwni pesleri, Öz ýoluny pespällere öwredýär. 

			6 Diňleýänler üçin maslahat taýýar.

			Zebur 31:8. Men saňa öwüt bererin, ýöremeli ýoluňy salgy bererin; maslahat bererin, sende bolar Meniň nazarym. 

			7 Ertiriň gaýgysyny etmäň.

			Matta 6:34. Şonuň üçin, ertiri gaýgy etmäň, çünki ertir öz gaýgysyny özi eder. Her günüň derdi özüne ýeterlikdir.

			8 Siziň öz aladaňyzy üstüne ýükläp biljek Kişiňiz. 

			Zebur 54:23. Sen ýüküňi Rebbiň üstüne ýükle, Ol seni söýgetlär. Ol dogry ynsanyň yranmagyna hiç haçan ygtyýar etmez. 

			Sizde stres (adam organizminde ýaramaz zatlara garşy döreýän içki güýç) bolanda.

			Häzirki dünýäde köpler stresiň netijesinden ejir çekýärler. Lukmanlaryň biri stresi „şahsyýeti köneltmek“ diýip atlandyrýar. Stres boýunça hünärmenler esasy iki sebäbi – juda az üýtgeşme we juda köp üýtgeşme döredýändigini aýdýarlar. 

			Has netijeli hereket etmek üçin bize üýtgeşmeler gerek bolýar, ýöne üýtgeşmeler aşa köp bolup, adam olaryň hötdesinden gelip bilmez ýaly bolanda, şahsyýet özüne gaty erbet basyş edilýänini duýup başlaýar. Stres meseleleri boýunça ýokary hasaplanylýan doktor Tomas Holms onuň güýjüni „üýtgeşmeler birligi“ diýen düşünje bilen ölçeýär. Mysal üçin, ýakynyň ölümi 100 birlik bilen, aýrylyşma 73 birlik, göwrelilik 40 birlik, göçmeklik ýa-da jaýy abatlaýyş işleri 25, Roždestwo bolsa, 12 birlik bilen ölçenilýär. Ol hiç kim bir ýylyň dowamynda emosional we fiziki ejirleriň 300 birliginden artygyna hötde gelip bilmeýär diýen netijä geldi.

			Ilki bilen stresiň sebäbini anyklamak gerek. Üýtgeşmeler juda azmy ýa-da juda köp? Nähili simptomlar bar? Simptomlar peýda bolmazyndan öňürti anyk nämeler bolup geçdi? (Munuň aňry ýany bilen wajyp bolup çykmagy mümkin). Biz Rebden kömek etmegini soramalydyrys, hemme zadyň pikirini etmelidiris we Hudaýa doga etmelidiris. Diňe sebäbine düşünilenden soň, nämedir bir zady üýtgetmek mümkin. 

			Mundan soň, özümiziň näme sebäpden stresiň pidasy bolandygymyzyň sebäbi hakda pikirlenmelidiris. Oýa gitmekden gorkýanymyz üçin öňe gitmekden gorkýarysmy ýa-da juda çalt öňe gidýärismi? Hudaýa näçe az bil baglasak, şonça-da, başga bir zada ynanmaga meýilli bolýarys. Hudaýa berk ynanýan adamlar strese garşy ejiz bolmaýarlar, sebäbi olar eýýäm özleriniň ymtylýan zadyny – içki asudalygy bireýýäm aldylar. 

			Atam, bu durmuşda nämä daýanýandygyma düşünmäge kömek et. Diňe içki ynama eýe bolmak bilen bu dünýäde stressiz ýaşap bolýandygyny men görýärin. Maňa kömek et, Atam. Isa Mesihiň ady bilen. Omyn. 

		


		
			26. 

			Egoizm ýeňende

		


		
			Pikirlenmek üçin Mukaddes Ýazgydan alnan aýatlar.

			1 Halasgärimiziň garaýşy.

			Filipililer 2:4–5. Her kim diňe öz peýdasyny däl-de, beýlekileriň hem peýdasyny gözlesin. Mesih Isada bolan bu pikir sizde-de bolsun.

			2 Biz Onuň ýaly bolmalydyrys.

			Ýohanna 13:34. Size bir täze tabşyryk berýärin: biri-biriňizi söýüň, Meniň sizi söýşüm ýaly, siz-de biri-biriňizi söýüň.

			3 Siz hakda şeýle diýip bolarmy?

			3 Ýohanna 5. Eý, söýgüli doganym, sen ýat hem bolsalar, doganlara edýän ähli zatlaryňda sadyksyň.

			4 Hereketdäki iman.

			Rimliler 12:13. Mätäçlik çekýän mukaddeslere ýardam ediň. Myhmansöýer bolmaga dyrjaşyň.

			5 Başgalary özüňizden ýokary tutuň.

			1 Korintoslylar 10:24. Hiç kim öz peýdasyny gözlemesin, başganyň peýdasyny gözlesin.

			6 Ünsi başgalarda jemlemek.

			2 Korintoslylar 8:9. Çünki siz Rebbimiz Isa Mesihiň merhemetini bilýänsiňiz. Garyplygy bilen siz baýar ýaly, Ol baýka garyp boldy. 

			7 Biz ýapyşýan zadymyzy ýitirýäris.

			Matta 16:25. Çünki kim janyny halas etmek islese, ony ýitirer, ýöne kim öz janyny Meniň ugrumda ýitirse, ony halas eder. 

			8 Özüni pida etmeklik – mesihiligiň iň aýdyň häsiýetidir.

			Efesliler 5:2. Mesih bizi nähili söýen bolsa, Özüni biziň üçin atyr ysly sowgat, gurban hökmünde Hudaýa hödürlän bolsa, onda siz hem söýgüde geziň. 

			Egoizm ýeňende.

			Mesihiligiň köp ruhy halypalarynyň pikiriçe ençe kynçylyklaryň köküni egoizmden we özüňi söýmeden gözlemeli. Haýsydyr bir zady edenimizde, özümiz hakda kän pikir edýändigimizi haýsymyz duýmadyk? Töweregimizde bolýan zada bolan tebigy garaýşymyz özümizden: „Bu maňa nähili täsir ýetirerkä?“ – diýip soramagymyzda beýanyny tapýar. Özümize gönüden-göni degişli bolan ownuk bulaşyklary güýçli gaýgy etmäge meýilli bolýarys, emma başgalarda agyr betbagtçylyklar bolsa-da, olara az ähmiýet berýäris. Egoizm we egosentrizm biziň üçin şeýle tebigy bolupdyr welin, olar bilen diňe ýüzbe-ýüz bolanymyzda aňk bolýarys. 

			Özümizdäki şahsyýet bozulmasyny düzetmek üçin biz az zat edip bilýäris, ine, näme sebäpden kömek sorap, biziň Mesihe ýüzlenmegimiz zerur eken. Biziň Rebbimiz Özi hakda hiç haçan hem pikir etmedi, şoňa görä-de, bize Özüniň söýşi ýaly söýmäge diňe Ol kömek edip biler. Mesihilik özüňi söýmeklige ýol berýär, ýöne başgalara bolan söýgüden aýra bolmadyk, şahsyýete bolan söýgä ýol berýär. Injili okanymyzda biz egoizmde Rebbi aýyplap biler ýaly ýekeje wakany hem tapmaýarys. Hatda haça çüýlenilen wagtynda-da, Ol Özüni haça çüýleýänleriň bagyşlanmagy hakda pikir etdi. Petrus üç gezek Ony inkär eden bolsa-da, Ol Petrusy halas etdi we Golgota barýan ýoluň gyrasynda duran aýallara: „Meniň üçin aglamaň, özüňiz hem çagalaryňyz üçin aglaň“ (Luka 23:28) – diýdi. 

			Egoizm ynamsyzlykdan gelip çykýar, biziň göwnümize özümizde berer ýaly hiç zat ýok ýaly bolýar. Diňe Mesih bilen mydama ýakyndan gatnaşykda bolmaklyk bizdäki egoizmi ýeňip, biziň pikirlerimizi başgalara gulluk etmeklige gönükdirip bilýär. 

			Hudaýym, maňa egoizmden we diňe öz bähbidimiň aladasyny etme endigimden saplanmaga kömek et. Men Seniň öňüňde baş egýärin-de, meniň egoistik söýgimi Seniň älemdäki söýgiňe çalyşmagyňy soraýaryn. Meni üýtget, meni pes göwünli et we pida edijilikli söýgüden doldur. Men muny Isa Mesihiň ady bilen soraýaryn. Omyn. 

		


		
			27. 

			Siz agyr ýagdaýdakaňyz we sustupeskäňiz

		


		
			Pikirlenmek üçin Mukaddes Ýazgydan alnan aýatlar.

			1 Özüňize hakykaty aýdyň.

			Zebur 41:6. Eý, janym, sen näme üçin gamlanýaň? Näme üçin sen içimde yňranýaň? Umydyňy Hudaýa bagla, men ýene Oňa – Halasgärime we Hudaýyma öwgi aýdaryn. 

			2 Janymyzyň teşne bolan zadyny diňe Hudaý berip bilýär.

			Zebur 62:2. Eý, Hudaý! Sensiň Hudaýym, Seni agtarýaryn ir säher bilen, meniň janym teşnedir Saňa. Gurak, içgysgynç, suwsuz toprakda kimin Seni küýseýär meniň bedenim. 

			3 Hudaý siziň pikir edişiňizden golaýdyr.

			Zebur 33:18. Reb eşidýär dogrular perýat edende, Ol olary ähli muşakgatlaryndan halas eýleýär. 

			4 Nädip Hudaýa doga etmeli?

			Zebur 24:1–2. Ýa Reb, men köňlümi Saňa göge göterýän. Eý, Hudaýym, men Saňa bil baglaýan; men utanja galmaýyn; duşmanlarym menden üstün çykmasyn. 

			5 Siz – Hudaýyň çagalary, beýle bolsa, muňa bil baglaň. 

			Rimliler 8:15–16. Hudaý bize Öz Ruhuny berdi. Ol muny gaýtadan gul bolup, gorkuda ýaşamagymyz üçin däl, eýsem Onuň perzentleri bolup, Mukaddes Ruh arkaly „Abba![2] Atam!“ diýip çagyrmagymyz üçin amal etdi. Mukaddes Ruh biziň ruhumyz bilen birlikde Hudaýyň perzentleridigimize güwä geçýär.

			6 Synaglaryň gymmaty özleriniň bahasyndan ýokary gelýär.

			1 Petrus 1:6–7. Şonuň üçin hem muňa ýürekden şatlanyň. Häzirki wagtda gysga wagtlaýyn synaglara duçar bolup, gam-gussa batsaňyz-da, bu synaglaryň siziň imanyňyzy berkidýändigini biliň. Hatda pany altyn hem otda saplanyp synalýandyr. Şeýlelikde, altyndan has gymmatly bolan imanyňyz synagdan geçip, Isa Mesih aýan bolanda, size öwgi we şan-şöhrat getirer.

			7 Iň gowy gaçybatalga.

			Zebur 31:7. Sensiň meniň gizlenýän ýerim; goraýarsyň meni howp-hatarlardan; Sen meni halas eýlediň, ýüregime şatlyk nagmasyn goýduň. 

			Siz agyr ýagdaýdakaňyz we sustupeskäňiz.

			Biziň hemmämiz diýen ýaly, wagtal-wagtal sustupes bolýarys-da, depressiýa düşýäris, ýöne adatça bu duýgular basym geçýär. Emma beýle ýagdaý birnäçe hepdäniň dowamynda geçmän ýitileşse, onda iň bolmanda, munuň ýaly ýagdaýyň fiziki sebäbiniň ýokmudygyny anyklamak üçin lukmançylyk kömegine ýüz tutmak gerek. 

			Köp zatlar – geljege ynamsyzlyk, bozulan gatnaşyklar, maddy kynçylyklar, ýaş meseleleri, maksadyň ýoklugy we ş.m. – biziň keýpimizi bozup bilýär. Şeýle-de bolsa, adatça depressiýany ýitgi duýgusy bilen baglanyşdyrýarlar. Hatda prosesiň özüniň bejeriji häsiýeti bar bolsa-da, bu duýgynyň anygyna ýetmek gerek. Ýitgi duýgusy şahsy mertebäňi ýitirme bilen baglanyşykly bolup hem bilýär, şonda adam birden öz-özüne hormat goýmagy bes edýär. 

			Edýän zadymyz bilen garaşýan baýragymyzyň arasyndaky baglanyşygy öwrenmeklik özümizde depressiýa döredýän zady anyklamagyň esasy açary bolup durýar. Eger edýän hereketlerimiz hem özümizi alyp barşymyz birneme wagtyň geçmegi bilen bize islenilýän baýraklary getirmeýän bolsa, biz özümizi agyr ýagdaýda ýaly duýýarys we keýpimizem derrew bozulýar. 

			Biologiki bolmadyk depressiýanyň iň gowy serişdesi – bolup geçýän zada başga nukdaýnazardan seretmekdir. Ýöne bir gözleriňi ýerden aýryp, göge seretmekdir. Sustupes adamyň mätäçlikleri hakda Mukaddes Kitapda 42-nji mezmurda hemmesinden gowy gürrüň berilýär. Mezmurçy özüni içki teşneligiň halys edýändigine we ony diňe Hudaýyň gandyryp bilýändigine düşünýär. Şol teşneligi gandyrmak üçin ol (başgalara däl-de) Hudaýa ýüzlenende, synaglara garamazdan, onuň kalby özüniň howpsuzlykdadygyna daýanýar. Bu hakykaty bilmeklik we ony özüňe ýatlatmaklyk – depressiýany ýeňmegiň açarydyr. 

			Hudaýym, men agyr ýagdaýdakam we sustupeskäm, pikirlerimi göge gönükdirmäge kömek et. Meniň içki teşneligimi Seniň gandyryp bilýäniňe düşünmäge maňa kömek et. Maňa mezmurçynyň umydyny ber. Isa Mesihiň ady bilen. Omyn. 

			

			
				
					28:15 Abba – arameýçe bu söz Atam diýmegi aňladýar.

				

			

		


		
			28. 

			Hudaýyň gowulygyna şübhelenen wagtyňyzda

		


		
			Pikirlenmek üçin Mukaddes Ýazgydan alnan aýatlar.

			1 Hudaýyň hakykaty iki sözde.

			Ýohanna 3:16. Çünki Hudaý dünýäni köp söýýänligi üçin, Ogluna iman edenleriň hiç biri heläk bolman, ebedi ýaşaýşa gowuşsyn diýip, Özüniň ýekeje Ogluny berdi.

			2 Hudaýyň ýagşylygy toba alyp barýar.

			Rimliler 2:4. Ýa-da Hudaýyň ýagşylygynyň özüňi toba eltýänini bilmän, Onuň ýagşylygynyň, sabrynyň, çydamynyň baýlygyny äsgermezlik edýärsiňmi?

			3 Ýagşylyk – Hudaýyň tebigatydyr.

			Mark 10:18. Isa oňa şeýle jogap berdi: „Näme üçin Maňa ýagşy diýýärsiň? Bir Hudaýdan başga hiç kim ýagşy däldir.“

			4 Hudaýyň ýagşylygynyň subutnamasy.

			1 Ýohanna 4:10. Biz Hudaýy däl, eýsem, Ol bizi söýüp, Öz Ogluny günälerimize bagyşlanma gazandyrýan gurban edip iberdi. Ine, söýgi şudur.

			5 Hudaýyň ýagşylygy – tagzym etmäniň esasydyr.

			2 Ýyl ýazgylary 7:3. Bütin ysraýyl halky gökden inen ody we öýdäki Rebbiň şöhratyny görende, ýüzüni ýere berip ybadat etdiler. Olar: „Reb gowudyr, Onuň sadyk söýgüsi ebedidir“ diýip Rebbe şükür etdiler. 

			6 Hudaýyň ýagşylygy bütin ýaradylyşyň içinden geçýändir.

			1 Timoteos 4:4. Hudaýyň ýaradan bar zady gowudyr, şükür bilen kabul edilse, hiç bir zat ret edilmeli däldir. 

			7 Siz Hudaýyň ýagşylygyny datdyňyz – oňa köpräk teşne boluň.

			1 Petrus 2:2–3. …gutulyş üçin ol arkaly öser ýaly, ýaňy dogan çagalar kimin ruhy, hilesiz süýdi küýsäň. Sebäbi, siz Rebbiň mährini dadansyňyz.

			8 Goý, mezmurçynyň sözleri siziňki bolsun.

			Zebur 144:9. Reb hemmeler üçin ýagşydyr, Ol ähli ýaradanlaryna merhemet edýär.

			Hudaýyň gowulygyna şübhelenen wagtyňyzda.

			Oswald Çembers: „Günäniň köki – Hudaýyň gowy däldigine ynanmakdadyr“ – diýipdir. Biziň ýaşaýan günäli dünýämizde köp wakalar we ýagdaýlar – ýer titremeler, gurakçylyklar, şeýle köp janlary alyp gidýän apy tupanlar hem suw basmalar, syrkawlyklar we ş.m. – Hudaýyň gowy däldigi hakdaky pikiri bizde döredýär. 

			Radarlar döredilmezinden ozal deňizçilik (gämiçilik) ugur alyp bolýan zatlaryň bolmagyna baglydy. Deňizçiler buluda ýa-da dumana bil baglamaýardylar-da, ýyldyzlara hem alamatlara bil baglaýardylar. Eger deňizçi hasap çykaryp, barýan ugrundan çykandygyna düşünse, onda ol alamatlara hem ýyldyzlara şübhelenmän, öz-özüne şübhelenýär. 

			Bizem her gezek Hudaýyň gowudygyna şübhelenenimizde, şeýle etmek gerek. Özümiziň, dogrudan hem, mizemez zatdan ugur alýanmydygymyzy barlamagymyz gerek. Haç şonuň ýaly ugur almalara degişlidir. Bu Hudaýyň söýgi bolup durýandygynyň üýtgewsiz subutnamasydyr. Hudaýyň gowulygyna bolan ynamymyzy yrandyryp biläýjek wakalara duş gelenimizde, olar bizi alada goýmaýan ýaly hereket etmegimiz gerek däl. Biz olary Hudaýyň bize Golgotada aýan bolan söýgüsi bilen barlamagymyz gerek. Şunuň ýaly eden Hudaý hakykatdan hem söýgüdir. Golgotanyň aşagy sarsmazdyr. Biz soraglaryň hemmesine jogap berip bilmeýäris, ýöne Hudaýa ynanyp biler ýaly derejede Ony tanaýarys. Bir şahyryň aýdyşy ýaly: 

			Bu ýerde, salgymlar içindäki salgymlarda,

			Bizi tupanyň hem suw almasynyň gorkuzýan ýerinde,

			Meniň ruhum bela-beter içinde daýanç tapdy – 

			Men bilýärin, Reb Öz ýaradan zadynyň hemmesinde ýagşydyr.

			Atam, her gezek synaga düşünip, Seniň gowudygyňa şübhelenenimde, Golgotada görkezen söýgiňi ýatlamagyma kömek et. Meni Öz kömegiňden terk etme. Isa Mesihiň ady bilen. Omyn. 

		


		
			29. 

			Siz ajy lapykeçlige düşeniňizde

		


		
			Pikirlenmek üçin Mukaddes Ýazgydan alnan aýatlar.

			1 Hemme zat bähbit üçin hereket edýär.

			Rimliler 8:28. Biz ähli zatlaryň Hudaýy söýýänleriň, Onuň maksadyna görä çagyrylanlaryň bähbidi üçin birlikde işleýändigini bilýäris.

			2 Aladalaryňyzy Hudaýa ynanyň.

			1 Petrus 5:7. Ähli gam-gussaňyzy Onuň üstüne atyň, sebäbi Ol siziň gamhoryňyzdyr.

			3 Hemme zada düşünmeýän bolsaňyz-da, siz berk durmalysyňyz.

			Süleýmanyň pähimleri 20:24. Adamyň her ätjek ädimi Rebdendir. Şeýle bolansoň, adam öz ýoluna nädip düşünsin?

			4 Berk durmak üçin güýji diňe Hudaý berýär.

			Zebur 66:36. Hudaý Öz mukaddes öýünde wehimlidir. Ysraýyl Hudaýy Öz halkyna güýç-kuwwat berýär. Alkyş bolsun, alkyş bolsun Hudaýa! 

			5 Ejiz adamlarda Hudaýyň güýji has göze ilginçdir. 

			2 Korintoslylar 12:9. Reb maňa: „Saňa meniň merhemetim ýeterlikdir, çünki Meniň gudratym ejizlikde kämilleşýändir“ diýdi.

			6 Berk ruh – bu Hudaýa gönükdirilen ruhdur.

			Işaýa 26:3. Pikiri Özüňde bolanlary doly rahatlykda saklaýarsyň, çünki olar Saňa bil baglaýarlar.

			7 Nämäniň gowudygyny Hudaýyň mydama bilýändigini boýun alyň. 

			Süleýmanyň pähimleri 16:9. Adamyň ýüregi onuň ýoluny meýilleşdirýändir; onuň ädimini bolsa Reb belleýändir.

			8 Göwnümize başgaça ýaly bolanda hem, Hudaý patyşalyk edýändir.

			Aýanlyk 19:6. Soňra men bir uly mähelläniň sesine, ägirt uly ummanyň güwwüldisine, güýçli gök gürrüldisine meňzeş sesler eşitdim. Olar şeýle diýýärdiler: „Hudaýa şan-şöhrat bolsun! Çünki Rebbimiz Hökmürowan Hudaý hökmürowanlyk sürüp başlady!“ 

			Siz ajy lapykeçlige düşeniňizde.

			Biziň haýsydyr birimiziň ýekeje gezek hem lapykeç bolman durmuşda ýaşandygy gümanadyr. Biziň bil baglan dostumyz tamamyzy ödemedi, şeýle umyt baglan wakamyz bolmady, bize şeýle wajyp bolan wada bozuldy. Lapykeçlige hötde geläýmek aňsat zat däl. Şeýle-de bolsa, eger eýerip, durmuşda ulansak, onda üç sany ýörelge bar. 

			Hemme zatdan öňürti: bolan zat boldy. Eger lapykeçligiň ajysyndan gaça durmaga synanyşsak, onda hiç zat bolmadyk ýaly ýa-da hemme zat başgaça bolan ýaly hereket etsek, onda diňe özümizi aldaýarys. Bolan zada we hakykata ýüzbe-ýüz durup, boýun almak gerek. 

			Ikinjiden, biz öz duýgularymyzy boýun almalydyrys. Eger lapykeç bolsak, göwnümiz agyrýan bolsa, çykgynsyzlykda bolsak ýa-da başga bir ýakymsyz emosiýalary duýýan bolsak, olardan gizlenmek gerek däl. Gizlenilen duýgular mydama-da belanyň körügi bolýar. 

			Üçünjiden, islendik lapykeçligi biziň bähbidimize öwrüp bilýändigini ýada salyp, biz dogada Hudaýa ýüzlenmelidiris (Rimliler 8:28–29). Bir mesihi şahyr bu hakda şeýle diýipdir:

			Hemişe ýerdäki hasratlaryň hemmesinde

			Ol Öz maksatlaryna wepalydyr

			we hemme zady Özüniň beýik erkine tabyn edýändir. 

			Atam, büdreme daşyny ak pata öwürme ukybyň bardygyny maňa ýatladýanyň üçin Saňa minnetdar. Muňa şübhelenenim üçin meni bagyşla. Lapykeçligiň Saňa gulluk etmeklige hem öwrülip biljekdigine ynanmaga maňa kömek et. Saňa minnetdar. Isa Mesihiň ady bilen. Omyn. 

		


		
			30. 

			Size ruhy ynamlylyk ýetmezçilik edende

		


		
			Pikirlenmek üçin Mukaddes Ýazgydan alnan aýatlar.

			1 Bil baglap bolaýjak hakykat. 

			1 Ýohanna 1:9. Emma günälerimizi boýun alsak, sadyk hem adalatly Hudaý günälerimizi bagyşlar we bizi her hili ýamanlykdan tämizlär. 

			2 Hudaýa tarap barýan ýol duýgynyň däl-de, imanyň üstünden geçýändir.

			Rimliler 5:1–2. Şeýlelikde, iman bilen aklanandygymyz üçin, Rebbimiz Isa Mesih arkaly Hudaý bilen ýaraşygymyz bardyr. Biz içinde duran bu merhemetimize girmegi-de Ol arkaly iman bilen gazandyk. Hudaýyň şöhratyna şärik bolmak umydy bilen öwünýäris.

			3 Halas bolma – almasy gerek bolan sowgatdyr.

			Efesliler 2:8–9. Siz iman arkaly merhemet bilen gutuldyňyz. Bu siziň öz tagallaňyz däl, Hudaýyň sylagydyr. Hiç kim öwünmez ýaly, oňat işlere-de bagly däldir.

			4 Ýürekden toba edilme hiç haçan perwaýsyz galdyrylmaýar. 

			Zebur 50:19. Synyk ruh – Hudaýyň göwnünden turýan gurbanlyk; eý, Hudaý, synyk, ökünçli ruhy Sen kemsitmersiň. 

			5 Hemme zat nämä daýanýar?

			Matta 6:14–15. Siz adamlaryň ýazyklaryny bagyşlasaňyz, Gökdäki Ataňyz hem siziň ýazyklaryňyzy bagyşlar. Adamlaryň ýazyklaryny bagyşlamasaňyz, Ataňyz hem siziň ýazyklaryňyzy bagyşlamaz.

			6 Çynlakaý duýduryş – ýöne wajyp.

			Matta 18:35. Siziň hem her biriňiz öz doganynyň ýazyklaryny ýürekden bagyşlamasa, Meniň Gökdäki Atam hem sizi şeýle eder.

			7 Siz özüňizi gutulyş üçin hödürleýärsiňiz – Mesih ýerine ýetirýär. 

			Ýewreýler 7:25. Şu sebäpden Ol Özi arkaly Hudaýa ýakynlaýanlary doly gutarmagy başarýar. Çünki olara töwella etmek üçin hemişe diri.

			Size ruhy ynamlylyk ýetmezçilik edende.

			Ruhy ynamsyzlykdan, biziň pikir edişimizden, köp mesihi ejir çekýär. Özlerini Mesihe bagyş edendiklerine garamazdan, olar özleriniň halas edilendiklerini duýmaýarlar. Şu ýerde hem: „Belki, men Hudaýdan meniň durmuşyma girmegini soranymda, Ol eşiden däldir?“ diýen sorag ýüze çykýar. Ruhy ynamsyzlygyň bolmagyna üç zat itergi berip biler. 

			Birinjiden, biz öz duýgularymyza aşa köp ähmiýet berýäris. Gutulyş biziň emosiýalarymyzda öz yzlaryny galdyrýan bolsa-da, güýçli duýgularyň bolmazlygy adamyň gutulmandygyny asla aňlatmaýar. 

			Günäleriň bagyşlanmasy we adyň Ýaşaýyş Kitabyna ýazylmasy duýgularyň däl-de, imana berlenligiň esasynda bolup geçýär. Mukaddes Kitapda Mesihiň günäkärleri kabul edýändigi baradaky sözünden has ynandyryjy hiç zat ýokdur. „Meniň ýanyma geliň, Men size dynçlyk bereýin.“ (Matta 11:28). „Men Öz ýanyma gelenleri asla kowmaryn“ (Ýohanna 6:37). 

			Ikinjiden, Mesihi kabul eden wagtymyzda biziň doly toba etmedik bolmagymyz mümkin. Toba etmeklik – bu ýöne bir günäleriňi bagyşlamagy haýyş etmän, eýsem, özüňdäki „men“-i Mesihe tabyn etmek hem gerek. Biziň „men“-imiz egoizmimizdir, şonuň üçin öz „men“-imizi yza süýşürip, Hudaýa durmuşymyzdaky merkezi orny eýelemegi teklip edýänçäk, doly toba etme bolmaýar. 

			Üçünjiden, başgalary bagyşlamak islemezlik bilen Hudaýyň özümizi bagyşlamagyna özümiz päsgel berip bileris. Eger biz başgalardan öýkelemekden we daşlaşmakdan saplanmak islemeýän bolsak, onda Hudaýa bizi bagyşlamaga päsgel berýäris. Bu Hudaýyň bizi bagyşlamak islemeýändigini aňlatmaýar, ýöne Onuň bagyşlamasy özümiziň dikelden päsgelçilikleri sebäpli janymyzyň çuňluklaryna ýetip bilmeýär. Bu hakda pikir ediň-de, zerur ädimleri ädiň, şonda gijeden soň täze günüň gelşi ýaly, ruhy ynamlylyk size hökman geler. 

			Rehimdar hem söýýän Gökdäki Atam, Seniň hakykatyň – meniň janymyň nurudyr. Edil şu wagt okan zatlarym hakda oýlanmaga we düzetmesi gerek bolan zatlary düzetmäge kömek et. Isa Mesihiň hemme zady ýeňýän ady bilen doga-dileg edýärin. Omyn. 

		


		
			31. 

			Siz ölümden gorkanyňyzda

		


		
			Pikirlenmek üçin Mukaddes Ýazgydan alnan aýatlar.

			1 Mesihde ölüm ýeňildi.

			1 Korintoslylar 15:55–57. „Eý, ölüm, hany seniň ýeňşiň? Eý, ölüm, hany seniň zäherli neşderiň?“ Günä – bu ölümiň zäherli neşderidir. Kanun bolsa günäniň güýç-kuwwatydyr. Ýöne Hudaýa müň-de bir şükür! Ol Rebbimiz Isa Mesih arkaly bize ýeňiş berdi.

			2 Ölüm Adam atada, ýaşaýyş bolsa Mesihdedir.

			1 Korintoslylar 15:22. Adam atanyň nesilleriniň ählisi ölýär. Şunuň ýaly, Isa Mesihe degişli bolanlaryň-da ählisi ýaşaýşa gowşar. 

			3 Hemme zat ölüp biler, mesihi bolsa, hiç haçan ölmez. 

			Ýohanna 10:28. Men olara ebedi ýaşaýyş bererin. Olar asla heläk bolmaz, hiç kim olary Meniň elimden kakyp almaz.

			4 Reb siziň bilen duşuşyga garaşýar. 

			Ýohanna 14:3. Gidip ýer taýýarlanymdan soň, siziň hem Öz ýanymda bolmagyňyz üçin ýene gelip, sizi Özüm bilen alyp giderin.

			5 Ölümsizlik – takwa ýüregiň miwesidir.

			Süleýmanyň pähimleri 12:28. Dogrulyk ýolunda ýaşaýyş bardyr; ol ýolda ölüm ýokdur.

			6 Ölümiň ölümi.

			Işaýa 25:8. Ölümi ebedilik ýuwdar Ol; Reb Hudaý ýüzlerdäki gözýaşlary süpürer, bütin ýer ýüzünden Öz halkynyň utanjyny aýrar, çünki muny Reb diýdi. 

			7 Sözüň hakykatyna daýanyň – sizden öň millionlarça adamlar şeýle etdiler. 

			Zebur 22:4. Tüm garaňky dereden geçäýemde-de, ýamanlykdan gorkmaýaryn men, çünki Sen meniň bilensiň. Seniň hasaň, çopan taýagyň aram berýär janyma meniň. 

			8 Siziň soň kim boljakdygyňyz şu wagt we şu ýerde kim bolup durýandygyňyza baglydyr. 

			1 Ýohanna 2:17. Dünýä we onuň höwesleri geçip gider, kim Hudaýyň islegini ýerine ýetirse, baky galar. 

			Siz ölümden gorkanyňyzda.

			Akly düzüw bolan adamlaryň hemmesi belli bir derejede ölümden gorkýarlar. Bir ýazyjy: „Bu gorky, edil adam ýaşaýşynyň gadymy bolşy ýaly gadymydyr, ýaşaýyş ýaly dowamlydyr, edil adam ýaşaýşy ýaly ýaýrandyr“ – diýip ýazýar. Biziň hemmämizem ölýäris. Eger adamlar ölümden gorkmaýan bolsalar, onda özüne kast etmeleriň sany has köp bolardy. Bu tebigy gorkudyr. Ölümden gorkma temasyny öwrenýän mesihiler howatyrlanmanyň esasy üç sanysyny tapdylar: ölümiň güýçli ezýetler bilen baglanyşykly bolan fiziki tarapy, soňuň gelmesinden gorky, Hudaýyň höküminden gorky. Bu üç elementiň hemmesi mydama bar bolup durmaýar, mundan başga-da, ol dürli adamlarda dürli güýç bilen peýda bolup biler. 

			Adamlar ölümiň fiziki tarapyndan gorkýarlar, sebäbi onuň agyry, ejirler bilen baglanşykly bolmagy mümkin, ýöne häzirki güýçli dermanlar bu meselä hötde gelip bilýär. Tanaloglaryň (ölmäniň basgançaklaryny öwrenýän adamlar) köpüsi biziň ölüp barýan adamda görýän ölüm bilen göreşimiz köplenç ýagdaýda düşünmesiz bolup geçýär, şonuň üçin ölüp barýan adama garanda, oňa seredip durýanlar has köp ejir çekýärler. 

			Ikinji gorky – soňuň gelmeginden gorkmaklyk – mesihide asla peýda bolmaly däldir. Ölüm bilen hemme zat gutarýar. Rebbimiziň ölümden direlmesi ruhy bölegimiziň ölümi başdan geçirýändigini subut edýär. Reb däl-de, ölüm öldi. 

			Üçünji gorky – Hudaýyň höküminden gorkmaklyk – indi öňki döwürlerdäki ýaly, beýle bir güýçli däl. Beýle ýagdaý ýygnaga gitdigiçe az adamyň barýandygy, ýygnaklaryň köpüsinde soňky höküm hakdaky taglymatyň asla ýokdugy sebäpli bolup geçýär. Mesihi tanaýanlara ölümden gorkmak gerek däl. Hudaý Golgotada bizi ölümden arassalady. Rebbimiz toba gelen günäkär bilen onuň günäsiniň arasynda berk diwar boldy. Biz muňa diňe begenmeli.

			Söýýän we rehimdar Rebbim, mende bu hakykaty berkit. Ölümiň meni diňe Rebbe ýakynlaşdyrýandygyny we halas edilenleriň içinde ebedi bolmaga alyp barjakdygyny ýatda saklamaga maňa kömek et. Men Saňa minnetdar. Omyn. 

		


		
			32. 

			Siz Hudaýyň ýolbaşçylygyna mätäç bolanyňyzda

		


		
			Pikirlenmek üçin Mukaddes Ýazgydan alnan aýatlar.

			1 Pes göwünlilik Hudaýyň ýolbaşçylyk etmesine alyp barýar.

			Zebur 24:9. Dogry ýola gönükdirýär göwni pesleri Öz ýoluny pespällere öwredýär.

			2 Öz erkiňizden el çekiň.

			Süleýmanyň pähimleri 3:5–6. Rebbe bütin ýüregiň bilen bil bagla, öz düşünjäňe daýanma. Bütin ýollaryňda Ony tana, Ol hem seniň ýodalaryňy dogrular. 

			3 Näme üçin käwagt bize ýolbaşçylyk düşnüksiz bolýar?

			Ýakup 4:2–3. … ýöne gazanmaýarsyňyz… gazanmaýarsyňyz, çünki dilemeýärsiňiz. Dileýärsiňiz, ýöne hiç zat almaýarsyňyz, çünki höwesleriňize sarp etmek üçin erbet dileýärsiňiz.

			4 Ýolbaşçylyk edilmegi üçin nädip Hudaýa doga etmeli?

			Zebur 24:4–5. Ýa Reb, maňa salgy ber Öz ýollaryňy hem-de öwret maňa ýodalaryňy. Meni hakykatyňda ýöret hem maňa öwret, çünki meni halas edýän Hudaý Sen; men uzakly gün Saňa intizardyryn. 

			5 Pes göwünlilige ýene bir basym goýulmagy.

			Zebur 24:8–9. Reb ýagşy hem-de dogrudyr. Ol günäkärlere Öz ýoluny öwredýär. Dogry ýola gönükdirýär göwni pesleri Öz ýoluny pespällere öwredýär.

			6 Hudaýa bagyş edilen durmuş – Hudaýyň ýolbaşçylyk edýän durmuşydyr.

			Zebur 36:5. Ýoluňy Rebbe tabşyr, Oňa bil bagla, şonda Ol saňa hemaýat berer. 

			7 Bütin durmuş ýoluňdaky ýolbaşçylyk şöhrada barýandyr.

			Zebur 72:24. Nesihatlaryň bilen maňa ýol görkezýärsiň, soňunda meni hormat bilen kabul edersiň. 

			8 Bize gerek bolup durka, Ol ýolbaşçylyk edýär. 

			Zebur 47:15. Çünki bu Hudaý şunuň ýalydyr, Ol ebedi we baky Hudaýymyzdyr; ömürboýy bize ýol görkezjek Oldur. 

			Siz Hudaýyň ýolbaşçylygyna mätäç bolanyňyzda.

			Hudaýyň ýolbaşçylyk edýändigine ynanmaklyk mesihileriň köpüsine kyn bolmaýar. Hudaýyň bize ýolbaşçylyk edýändigine düşünmekde hiç kimde diýen ýaly kynçylyk ýok, ýöne mesele Onuň nädip muny edip bilýändiginde. Adatça Hudaý bize bäş usul bilen – doga-dileg edip Mukaddes Ýazgyny okamak, Hudaýyň Sözüni wagyz etmek, garaýyşlaryň, ýagdaýlaryň we güýçli içki şaýatlygyň üsti bilen ýolbaşçylyk edýär. Bize Hudaýyň ýolbaşçylygy gerek bolanda, bu zatlaryň hemmesi nädip hereket edýär? 

			Hemme zatdan öňürti biz özümize ýaraýan we ýaramaýan zatlaryň hemmesini Hudaýa tabyn etmelidiris, özem muny Hudaýa doga etmek bilen etmelidiris we özümiziň geljege bolan islegimizden aýgytly el çekmelidiris. Biziň islegimiz şeýle bolmalydyr: „Goý, meniň däl-de, Seniň islegiň amala aşsyn!“ Ýigrimi dört sagatlyk oraza tutmak hem ruhuňy Hudaýyň sesini eşitmäge ukyply edip bilýär. Adamlar Mukaddes Ýazgyny doga-dileg edip okanlarynda, haýsydyr bir aýadyň olaryň ünsüni özüne çekmegi arkaly Hudaýyň ýolbaşçylygyny tapyp bildiler. Başga birleri bolsa, Onuň sesini ýygnakda wagyz edilýän wagtynda eşitdi.

			Meseläni ýa-ha özbaşdak, ýa-da ruhy halypalar bilen bile jikme-jik ölçerip dökmek bilen Hudaýyň ýolbaşçylygyny gözleýän adamlaram bar. Bolýan zatlaram bize Hudaýyň islegini görkezip biler. Töwerekde bulam-bujarlyk höküm sürende-de, Hudaý ýagdaýlary bize başga ugry görkezmäge mejbur edýär. 

			Mundan başga-da, käbir mesihileriň parahatçylyk ýoly hökmünde atlandyrýan ýoly hem bar. Hudaýyň islegini açmak üçin käwagt dürli wariantlary oýlap tapyp, özüňi dürli ýagdaýlarda göz öňüne getirmegem peýdalydyr. Ýagdaýlaryň biri hakda pikirlenýän wagtyňyz siziň birden hiç zat bilen deňeşdirip bolmajak içki rahatlygy hem asudalygy duýmagyňyz mümkin. Bu begenç däl, lezzet hem däl-de, rahatlykdyr. Belki, bu Hudaýyň size taýýarlan ýoludyr. Şeýle-de bolsa, Hudaýyň ýolbaşçylygy hakda öz gelen netijäňizi pähimli hem Hudaýa wepaly dostuňyz bilen paýlaşmagy ýatdan çykarmaň. 

			Hudaýym, Seniň ýolbaşçylygyň menden Seniň men bilen gürleşmek islemeýändigiň sebäpli däl-de, meniň diňlemegi başarmaýandygym üçin sypyp gidýändigini görýärin. Maňa köpräk doga-dileg etmäge, syzgyr bolmaga, köpräk düşbi hem Seniň islegiňi ýerine ýetirmäge taýýar bolmaga kömek et. Isa Mesihiň ady bilen. Omyn. 

		


		
			33. 

			Sizi ýakymsyz ýatlamalar gynanda 

		


		
			Pikirlenmek üçin Mukaddes Ýazgydan alnan aýatlar.

			1 Özüňiziň bagyşlanylyşyňyz ýaly bagyşlaň.

			Kolosiýalylar 3:13. Biri-biriňize sabyrlylyk bilen çydaň. Araňyzda öýke-kine bar bolsa, biri-biriňizi bagyşlaň. Rebbiň sizi bagyşlaýşy ýaly, siz hem bagyşlaň. 

			2 Bagyşlamakdan boýun towlamak bilen siz Hudaýyň sizde hereket etmegine päsgel berýärsiňiz.

			Mark 11:25. Hudaýa doga okamaga duran mahalyňyz birinden öýke-kinäňiz bar bolsa, ony bagyşlaň, şonda gökdäki Ataňyz hem siziň ýazyklaryňyzy bagyşlar.

			3 Çäksiz bagyşlamak gerek.

			Matta 18:21–22. Onsoň Petrus gelip, Isa şeýle diýdi: „Ýa Reb, doganym maňa garşy näçe gezek günä etse, men ony bagyşlaýyn? Ýedi gezekmi?“ Isa oňa şeýle jogap berdi: „Men saňa ýedi gezek däl, ýetmiş ýola ýedi gezek diýýärin.“

			4 Özbaşdaklygy ýatdan çykaryň-da, Hudaýa bil baglaň, Ol sizi berkider. 

			Işaýa 50:10. Siziň araňyzda Rebden gorkup, Onuň Gulunyň sesine gulak asýan barmy? Garaňkylykda gezýän, yşygy bolmadyk, Rebbiň adyna bil baglap, Hudaýyna daýansyn. 

			5 Jana diňe Hudaý şypa berip biler.

			Zebur 22:3. Meniň janymy Ol täzeleýär hem-de Öz adynyň hatyrasyna dogrulyk ýollaryndan meni äkidýär.

			6 Rebbimizden köp hiç kimem ejir çekmedi.

			Ýewreýler 2:18. Isanyň Özi synaga salnyp, görgi baryny görendigi üçin, synaga düşenlere kömek etmegi başarýandyr.

			7 Biziň näme duýýanymyzy Mesih anyk bilýär.

			Ýewreýler 4:15. Baş Ruhanymyz asla günä etmedik hem bolsa, edil biz ýaly ähli tarapdan synaglara salnypdy. Şonuň üçin hem Ol biziň ejizliklerimize düşünýär.

			8 Ýeňijiler boluň.

			Rimliler 12:21. Ýamanlyk senden üstün gelmesin, tersine, ýagşylyk edip, ýamanlykdan üstün bol. 

			Sizi ýakymsyz ýatlamalar gynanda. 

			Häzirkizaman mesihilik jemgyýetinde ýakymsyz ýatlamalaryň hötdesinden nädip gelip boljakdygyna köp üns berilýär. Ýöne teklip edilýän pikirleriň hemmesi Mukaddes Ýazga gabat gelmeýär. Käbirleri (güýçli gorky ýa-da ajy kine ýaly) ýakymsyz ýatlamalary hakydadan süpürip aýyrmak mümkin diýip çaklaýarlar. Emma bu beýle däldir. Biz özümizde bolup geçen zatlary hiç haçan hem doly ýatdan çykaryp bilmeýäris, ýöne Hudaý bizi ýatlamalar bilen baglanyşykly bolan agyryly duýgulardan gutaryp bilýär we duýgularyň ýitiliginden azat edip bilýär. 

			Hudaýdan özümize geçmiş baradaky ýakymsyz ýatlamalaryň hötdesinden gelmäge kömek etmegini soramazymyzdan ozal, öz ýüregimizi ürç edip barlamak gerek: bizde özümize edilen zat sebäpli öýke we ýigrenç galmadymyka? 

			Psihoterapiýanyň käbir teoriýalary bize göwnümize degen adamy göz öňüne getirip, pikirinde ony ýigrenjiň içine salmagy maslahat berýärler. Munuň ýaly usul Mukaddes Ýazga garşy bolýar. Mukaddes Kitap bizi duşmanlarymyzy yzarlap ýörmäge däl-de, olary bagyşlamaga çagyrýar. Ýürek bagyşlan wagtynda, Hudaý adamy masgaraçylyk ýa-da öýke baradaky ýatlamalardan gutaryp biler ýaly şertleriň hemmesi döreýär. 

			Hudaýyň Ýusupda eden zatlaryny ýada salyň. Ony suwsuz guýa atan bolsalar-da, doganlary satan bolsalar-da, ahlaksyz aýal oňa töhmet atanda, ony zyndana atsalar-da hemme zadyň yzda galan wagty-da gelip ýetipdir. Ilkinji perzendi dünýä inende, ol geçmişdäki kinelerini unutmaga Hudaýyň kömek edenine düşünýär (Gelip çykyş 41:51). Bu ondaky ýatlamalaryň süpürilip aýrylandygyny aňlatmaýar. Ondaky ýatlamalar diňe özüniň ýitiligini ýitirdi. Hudaý Ýusup üçin eden zatlaryny siziň üçin hem edip biler. 

			Atam, Seniň beýik merhemetiň bilen men göwnüme şu wagta çenli degenleriň hemmesini bagyşlaýaryn. Meniň ýatlamalarymy agyrysyz et. Hemme atlardan beýik bolan adyň hatyrasyna – Isa Mesihiň ady bilen. Omyn. 

		


		
			34. 

			Nika başa barmanda

		


		
			Pikirlenmek üçin Mukaddes Ýazgydan alnan aýatlar.

			1 Otrisatel emosiýalardan gizlenmek däl-de, olary duýmak wajypdyr.

			Nehemýa 1:4. Men bu zatlary eşidenimde, oturyp agladym we birnäçe günläp ýas tutdum. Agyz bekläp, gögüň Hudaýyna dileg etdim. 

			2 Öz ýalňyşlaryňyzy boýun alyň we toba ediň.

			Matta 7:3,5. Näme üçin sen doganyňyň gözündäki çöpi görýärsiň-de, öz gözüňdäki agajy saýgarmaýarsyň? …Eý ikiýüzli, ilki öz gözüňden agajy çykar, onsoň doganyň gözünden çöpi çykarmak üçin oňat saýgararsyň.

			3 Umytlaryňyzyň hemmesini Hudaýa baglaň.

			Zebur 61:6. Diňe Hudaýda ynjalýar janym, Hudaýdadyr meniň umydym.

			4 Bu hakykata bil baglaň.

			Rimliler 8:28. Biz ähli zatlaryň Hudaýy söýýänleriň, Onuň maksadyna görä çagyrylanlaryň bähbidi üçin birlikde işleýändigini bilýäris.

			5 Özüňiziň Hudaý bilen gatnaşyklaryňyzy çuňlaşdyryň.

			Kolosiýalylar 3:1–3. Şeýlelikde, Mesih bilen direlendigiňize görä, göklerdäki zatlary agtaryň. Mesih gökde Hudaýyň sagynda oturandyr. Pikiriňizi dünýewi zatlara däl-de, gökdäki zatlara gönükdiriň. Çünki siz ölensiňiz, durmuşyňyz bolsa Mesih bilen bile Hudaýda gizlenendir.

			6 Eger siz ýalňyşan bolsaňyz, Hudaýyň bagyşlamasyny gözläň.

			Zebur 50:3. Eý, Hudaý, maňa rehim-şepagat eýle, Öz sadyk söýgiň hatyrasyna; Öz merhemetiň köplügine görä, Sen öçür meniň etmişlerimi. 

			7 Hudaýyň sizi bagyşlaýşy ýaly, ýanýoldaşyňyzy bagyşlaň. 

			Matta 6:15. …eger bagyşlamasaňyz, Ataňyz hem siziň ýazyklaryňyzy bagyşlamaz.

			8 Hudaýyň kömegi bilen gatnaşyklaryňyzy dikeldiň.

			Işaýa 58:12. Köne harabalaryňyz täzeden dikeldiler, köp asyrlardan galan harabalaryň düýbüni tutarsyňyz; olar size: „Jaýryklary bejeriji, ýaşamak üçin köçeleri düzediji“ diýerler.

			Nika başa barmanda.

			Nikanyň bozulmasy hatda ýanýoldaşyň ölüminden-de agyryly bolup biler. Ölümde adam: „Duşuşýançak“ diýýär, şeýdip, onuň agysy aglanylyp bolandan we gaýgydan soň, ýürek ýaşamagy dowam etdirmek üçin täze güýç toplaýar. Emma bölünmegiň ýa-da aýrylyşmagyň urýan urgusyny welin, suratlandyrmak kyndyr. Dostlar kömek edip ýa-da uly goldaw berip bilerler, ýöne size Isadan başga hiç kimem gowy düşünmez. Inkär edilen, düşünilmedik we kemsidilen adam bolmagyň nämedigini Isa başgalardan has gowy bilýär. Aşakda teklip edilen ädimleri ädäýmek aňsat däl, ýöne olary ätmekligiň güýjüňi jemläp, mundan beýläk ýaşamaga kömek edýändigini tejribe görkezdi. 

			Birinjiden, Hudaý bilen bolan zat hakda gürrüň ediň. Özüňiziň kemsidilendigiňizi we gaharlanýandygyňyzy öz öňüňizde we Hudaýyň öňünde boýun alyň. Agyry açylmasa, oňa şypa berip bolmaýar. Ondan soň, Hudaýdan özüňize güýç bermegini sorap, Mukaddes Ýazgyny her gün öwreniň. Hudaý dürli adamlara dürli aýatlary teklip edýär. Şu ýagdaýda Zebur örän peýdaly bolup biler. 

			Ikinjiden, her neneň agyryly bolsa-da, nikaňyzy dikeldip bolmazlygynyň mümkindigini özüňize boýun alyň. Entek nämedir bir zady düzedip boljakdygyna umyt bar bolsa, şol umyt bilen ýaşaň, ýöne şeýle bolmazlygynyň mümkindigini hem öz öňüňizde boýun alyň. 

			Üçünjiden, hemme zatdan öňürti özüňiziň adamdygyňyzy, ondan soň partnýor, ýanýoldaşdygyňyzy özüňize ýatladyň. Partnýorlygy weýran edip bolar, emma Mesihe degişliligi weýran edip bolmaýar. 

			Dördünjiden, doga-dileg edip, Hudaý bilen gatnaşyklaryňyzy giňeldiň. Partnýoryňyzdan mahrum bolmak bilen siz ýekelige uçraýarsyňyz, ýöne şonda Hudaýy öň hiç wagt tanamaýşyňyz ýaly edip tanarsyňyz. 

			Merhemetli Gökdäki Atam, men entek şu wagtkym ýaly Seniň güýjüňe hem merhemetiňe hiç haçan mätäç bolup görmändim. Şunuň ýaly ýagdaýlarda başgalara kömek etdim, indi Senem maňa kömek et. Men özümiň ynjadylan ýüregimi Saňa berýärin. Maňa eliňi degir-de, şypa ber we sönüp barýan ruhumy janlandyr. Isa Mesihiň ady bilen. Omyn. 

		


		
			35. 

			Göwnüňize Hudaý sizi unudan ýaly bolanda

		


		
			Pikirlenmek üçin Mukaddes Ýazgydan alnan aýatlar. 

			1 Ol sizi hiç haçan unutmajakdygyna söz berdi.

			Işaýa 49:15. Ene emýän çagasyny unudyp bilermi? Öz göwresinden önen çaga rehim etmezmi? Ene öz balasyny unutsa-da, Men seni unutmaryn. 

			2 Ynanç – Onuň adydyr.

			1 Şamuwel 12:22. Şöhratly adynyň hatyrasyna Reb Öz halkyny terk etmez, çünki Ol sizi Öz halky etmekden hoşal boldy.

			3 Maşgalaňyzyň sizi umutmagy mümkin, emma Hudaý hiç haçan unutmaz.

			Zebur 26:10. Hatda ata-enem terk edäýse-de, Reb men barada alada eder. 

			4 Ol Özüniňkileri hiç haçan terk etmez.

			Zebur 36:28. Çünki Reb adalaty söýýändir, Ol sadyk ynsany terk edýän däldir; dogry ynsan baky goralar, ýöne erbetleriň zürýatlary gyrlyp ýok bolar. 

			5 Hiç haçan – diýmek, hiç haçan.

			Ýewreýler 13:5. Çünki Hudaý: „Seni hergiz terk etmerin, Seni hergiz taşlamaryn“ diýendir.

			6 Bu wada bir aýdylyp goýulmaýar.

			Ýeşuwa 1:5. Ömrüňiň bütin dowamynda hiç kim seniň garşyňda durup bilmez. Musa bilen bolşum ýaly, Men seniň bilen hem bile bolaryn, senden hiç wagt bir ädim-de daşlaşmaryn, hiç wagt seni ýeke taşlamaryn.

			7 Hudaýyň ünsünden hiç zadam sypýan däldir.

			Zebur 120:3–4. Ol seniň aýagyňy taýdyrmaz, seni goraýan Hudaý irkilmez. Seret, Ysraýyly goraýan Hudaý ne uklar, ne-de irkiler. 

			8 Eger Ol kiçijik guşlary unutmaýan bolsa, heý-de sizi unudarmy?

			Luka 12:6. Bäş serçe iki teňňä satylmaýarmy? Muňa garamazdan, Hudaý olaryň hiç birini unutmaýar. 

			Göwnüňize Hudaý sizi unudan ýaly bolanda.

			Üstümizden şeýle köp kynçylyklar hem agyr ýagdaýlar inende, Hudaý bizi unudandyr diýip pikir etsegem, bu bize bagyşlanar. Bu bagyşlanýar, ýöne nädogry pikir bolýar. Şunuň ýaly ýalňyş pikiriň pidasy bolan mesihileriň köpüsiniň özlerine ynamsyzlykdan ejir çekýändiklerini, özleriniň göwünlerine asla göze ilmezek bolup durýandyklaryny derňewler hem tejribeler görkezdi. Özlerini ýerde hiç zatça-da ýok ýaly hasaplap, täsin bir tär bilen özleri gökde-de ähmiýetsiz diýip çaklaýarlar. 138-nji mezmurda mezmurçy Hudaýyň pikirleriniň mydama biz hakdadygyny, Onuň şol pikirleriniň „çägeden-de köpdügini“ (18-nji aýat) bize ýatladýar. 

			Göwnümize Hudaý bizi unudan ýaly bolanda, has ynandyryjy sözleri biz, elbetde, Işaýa 49:16-da tapýarys: „Ine, Men adyňy ellerimiň aýasyna ýazdym, diwarlaryň göz öňümdedir elmydam“. Aýa ýa-da eliň aýasy, haýsydyr bir ýakyn, tanyş zadyň nyşany hökmünde nakyllara çuň aralaşdy. Adamlar: „Men muny elimiň bäş barmagy ýaly bilýärin“ – diýip köp aýdýarlar. Işaýa pygamberiň sözlerine görä, Hudaý biziň adymyzy hut Özüniň aýasyna ýazypdyr. Adymyz ol ýere ýöne bir ýazylmandyr-da, eýsem, surat kimin çekilipdir. Bu Hudaýyň biziň adymyzy asla gözden salyp bilmeýändigini aňladýar. Biziň atlarymyz mydama Onuň öňünde – Onuň aýasynda. Bu hakykat bir senada gaty gowy beýan edilipdir:

			Seret – anha, Ol Öz tagtynyň ýanynda,

			Mukaddes dileg ýaňlanýar.

			Ol bizi ýanyna çagyrýar we ellerini galdyrýar – 

			Ellerine Ol hemmämiziň atlarymyzy ýazypdyr.

			Adymyz şol ýere surat kimin çekilipdir! 

			Muny hiç haçan ýatdan çykarmaň. 

			Atam, Beýik Hudaýyň, älemiň Ýaradyjysynyň, men hakda pikir edýändigini bilmek nähili teselli beriji zat. Ýaşaýyş Rebbi meni gözden salmaýar we ýatdan çykarmaýar, sebäbi men Onuň aýasyna çekilipdirin. Minnetdar Saňa, Atam. Saňa minnetdar. Omyn. 

		


		
			36. 

			Öýüňizde kynçylyk bolanda

		


		
			Pikirlenmek üçin Mukaddes Ýazgydan alnan aýatlar.

			1 Ýaşaýyş başgalarda däl-de, Mesihdedir. 

			Kolosiýalylar 3:1–3. Şeýlelikde, Mesih bilen direlendigiňize görä, göklerdäki zatlary agtaryň. Mesih gökde Hudaýyň sagynda oturandyr. Pikiriňizi dünýewi zatlara däl-de, gökdäki zatlara gönükdiriň. Çünki siz ölensiňiz, durmuşyňyz bolsa Mesih bilen bile Hudaýda gizlenendir.

			2 Mätäçliklerimiziň hemmesini diňe Hudaý üpjün edip bilýär.

			Filipililer 4:19. Şöhratly Hudaýym Öz baýlygy bilen siziň, ýagny Isa Mesihe degişli bolanlaryň ähli mätäçlikleriniň öwezini dolar.

			3 Munuň ýaly söýgi gazanylmaýar-da, sowgat berilýär.

			1 Korintoslylar 13:4–5. Söýgi sabyrlydyr, mähirlidir. Söýgi bahyllyk edýän däldir, özüni beýgeldýän däldir. Söýgi gopbamsyramaýar, biabraýlyk etmeýär. Söýgi öz bähbidini aramaýar, gaharlanmaýar, öýke-kine saklamaýar. 

			4 Tagtajyk ýokary galdyryldy, ýöne Hudaýyň sizi oňa çenli götermegine rugsat ediň. 

			Rimliler 12:9–10. Söýgiňiz ikiýüzli bolmasyn. Ýamanlygy ýigrenip, ýagşylyga ýapyşyň. Biri-biriňizi doganlyk söýgüsi bilen tüýs ýürekden söýüň. Biri-biriňizi hormatlap, başgalary özüňizden ýokary tutuň. 

			5 Ärlere kelam agyz söz.

			Efesliler 5:33. Şunlukda, her biriňiz aýalyňyzy özüňizi söýşüňiz ýaly söýüň, aýal hem ärine hormat goýsun.

			6 Aýallara kelam agyz söz.

			1 Petrus 3:1–2. Edil şunuň ýaly, eý, aýallar, siz hem öz äriňize tabyn boluň. Eger äriňiz Hudaýyň sözüne ynanmaýan bolsa, ol aýalynyň ar-namysly, Hudaýdan gorkup ýaşaýan päk durmuşyny görüp, hiç bir aýdyp-diýmezden imana geler.

			7 Hemmeler üçin kelam agyz söz.

			Ýewreýler 12:14–15. Hemmeler bilen oňşukly boluň. Halal ýaşamaga dyrjaşyň, ýogsa Rebbi görüp bilmersiňiz. Hüşgär boluň, hiç kim Hudaýyň merhemetinden mahrum bolmasyn. Bir ajy kök gögerip, size ezýet bermesin, köp adamlar munuň bilen zäherlenmesin.

			Öýüňizde kynçylyk bolanda.

			Hemmingueýiň aýdyşy ýaly: „Durmuş biziň hemmämizi döwýär“, ýöne öýdäki kynçylyklardan agyr hiç zadam ýokdur. Nähili ýakymsyzlyklar öýümizdäki ýagdaýy dartgynlaşdyrýar? Ýanýoldaşyň biwepalygy ýa-da söýmezligi, çagalaryň diýen etmezligi, düşünişmezlik, maddy kynçylyklar, ene-ataň, ýanýoldaşyň bilen agyr gatnaşyklar, ynamsyzlyk ýa-da syrkawlyk we ş.m. Köpler maşgalalaryny sylap, içlerinde tutuş ganap duran ýaralary bolsa-da, töweregindäkilere diňe ýylgyryp seredýär. Birnäçe ýyl mundan ozal Rod-Aýlendiň uniwersitetinde (ABŞ) geçirilen derňew biziň planetamyzdaky iň howply ýerleriň biriniň amerikan öýi diýip hasaplap boljakdygyny görkezdi. Ýewreý öýleri hakda hem, edil şuny aýdyp bolar diýip hasap edýärin. 

			Öýde ýüze çykýan kynçylyklary ýeňip geçmek üçin adam, şahsyýet hökmünde özüne ynamly bolmalydyr, diňe şonda ol ýanýoldaş, ene-ata hökmünde özüne ynamly bolup biler. Eger biz durmuş energiýasyny Hudaýdan däl-de, töweregimizdäkilerden alýan bolsak, onda ruhy taýdan bankrot bolýarys. Aýalymyzam, ärimizem, ejemiz ýa kakamyzam, gyzymyz ýa oglumyzam kalbymyzyň iň çuň talabyny kanagatlandyryp bilmez. Munuň üçin olaryň güýji asla ýeterlik däldir. Muny diňe Hudaý edip bilýär. Başgalar bilen gatnaşyklary saklamak üçin biz Ondan, diňe Ondan güýç hem kuwwat alyp bileris. Adamlar bilen gatnaşyklary saklamagyň syry Mesih bilen ýakyn hem ähmiýetli gatnaşyklar arkaly berk baglanyşyklydyr. Bizde başgalaryň üýtgejegine kepil ýok, ýöne biz kynçylyklaryň hemmesine hötde gelip bileris.

			Atam, durmuş kynçylyklaryna hötde gelmek we başga adamlar bilen gatnaşyklary saklamak üçin meniň diňe Senden güýç alyp biljekdigimi görýärin. Men Senden kömek sorap ýüzlenýärin. Eger men Saňa ýakynlaşsam, Seniň hem maňa ýakynlaşjakdygyňy Sen aýdypdyň. Saňa ýalbarýaryn, meni berkit. Isa Mesihiň ady bilen. Omyn. 

		


		
			37. 

			Jyns duýgurlygy taýdan kanagatlanmazlykdan ejir çekeniňizde

		


		
			Pikirlenmek üçin Mukaddes Ýazgydan alnan aýatlar.

			1 Ýokary gulluk.

			Filipililer 3:8–9. Hawa, men Rebbim Isa Mesihi tanamagyň ajaýyp belentliginiň hatyrasyna ähli zady biderek saýýaryn. Men Onuň hatyrasyna ähli zatdan geçip, bularyň baryny çöp-çör saýýaryn. Men Mesihi gazanasym we Onuň bilen mäkäm birigesim gelýär. Men Mukaddes Kanuna daýanýan öz dogrulygyma däl, eýsem Mesihe bolan imana daýanýan, iman arkaly Hudaýdan bolan dogrulyga eýe bolasym gelýär. 

			2 Kime we nämä gulluk etjegiňizi çözüň.

			Rimliler 6:13. Beden agzalaryňyzy ýamanlyk guraly hökmünde günäniň ygtyýaryna tabşyrmaň. Tersine, ölümden direlen hökmünde özüňizi Hudaýa tabşyryň. Goý, bedeniňiziň her bir agzasy Hudaýyň dogrulyk guraly bolsun.

			3 Özüňizi doly Hudaýa tabşyryň.

			Rimliler 12:1. Şoňa görä-de, eý, doganlar, Hudaýyň merhemetiniň hatyrasy üçin size ýalbarýaryn: özüňizi Onuň halajak diri we mukaddes gurbanlygy hökmünde hödürläň. Şeýtseňiz, Hudaýyň huzurynda mynasyp tärde hyzmat etdigiňiz bolar.

			4 Dogrulygyň gullary boluň.

			Rimliler 6:19. Siziň ynsan ejizligiňizi nazara alyp, size sada sözler bilen aýdýaryn: siz ozal beden agzalaryňyzy haramlyga we gitdigisaýy artýan bikanunlyga tabşyrypdyňyz. Indi bolsa beden agzalaryňyzy halal ýaşaýşa eltýän dogrulyga tabşyryň.

			5 Göreşmäň – gaçyň.

			1 Korintoslylar 6:18–20. Azgynlykdan gaçyň. Adam her nähili günä etse-de, ol onuň tenine galtaşýan däldir. Emma azgynlyk edýän öz tenine garşy günä edýändir. Eýsem siz öz bedeniňiziň Mukaddes Ruhuň ýaşaýan ybadathanasydygyny bilmeýärsiňizmi? Siz bu Ruhy Hudaýdan aldyňyz. Siz diňe özüňiziňki dälsiňiz. Siz baha, onda-da uly baha satyn alnansyňyz. Şoňa görä-de, öz bedeniňiz bilen[3] Hudaýy şöhratlandyryň. 

			6 Ähli höweslerden güýçli höwes. 

			Mark 12:30. Hudaýyňyz Rebbi tutuş ýüregiňiz, ähli düşünjäňiz hem güýjüňiz bilen jan-tenden söýüň. 

			Jyns duýgurlygy taýdan kanagatlanmazlykdan ejir çekeniňizde.

			Jyns gatnaşygyna bolan talap iýmite bolan talapdan beter utançly däldir, biz muny boýun almalydyrys. Şeýle-de bolsa, oňa edil şonuň ýaly ähmiýet bermek gerek däl. Adam iýmitsiz ýaşap bilmez, emma jyns gatnaşygyny etmän ýaşap biler. 

			Jyns duýgurlygy taýdan kanagatlanmazlygyň düýbünde ýatýan esasy mesele jynsy energiýanyň çogup çykmasy bilen baglanyşyklydyr. Maşgalaly adamlar bu meseläni jyns gatnaşyklary arkaly kanuny esasda çözüp bilerler, emma nikada durmadyk adamlar üçin muny Mukaddes Ýazgy gadagan edýär. Ýeke adamlar, käbir ýagdaýlarda hem maşgalaly adamlar jyns islegini nädip ýerine ýetirýärler. Masturbasiýany bu soraga berilýän jogap hasaplap bolarmy? Mukaddes Ýazgy (Gelip çykyş 38:9-daky Onan hakdaky jedelli parçadan başga ýerde) bu hakda hiç zat diýmeýär. Şonuň üçin käbirleri bu meseläni başgaça çözüp bolmaýan bolsa, eger şonda hiç hili jynsy fantaziýa ýok bolsa, onda masturbasiýa ýol bererlikli zat diýip hasaplaýarlar. 

			Ýöne has kämil ýol bar – bu sublimasiýadyr. Sublimasiýa – bu energiýany işjeňligiň has ýokary derejesi bolan başga ugra gönükdirmekdir. Resul Pawlus bize iň gowy göreldeleriň birini galdyrdy. Onuň öýlenmedikdigi hemmämize anyk mälimdir (1 Korintoslylar 7:7). Öz jynsynyň biologiki ýüze çykmasyna garşy çykyp, ol özüniň bar energiýasyny Hudaýyň Patyşalygyna gulluk etmeklige bagyş etdi. Onda döredijilikli akyl, döredijilikli ruh bardy, şeýlelikde, oniň has pes ugurdaky islegi başga ugra gönükdirildi. 

			Ruhuň bar energiýasy Mesihde we Onuň Patyşalygynda jemlenende, biz jynsy energiýadan saplanmaýarys, ýöne ol bizde kanagatlanmazlyk duýgusyny döretmeýär. Ýeke adamlaryň köpüsi Rebbe gulluk etmeklige doly berilmek bilen ummasyz ýeňillik duýdular. 

			Rehimdar hem söýýän Hudaý, öz isleglerimden ýokary bolarym ýaly, maňa sublimasiýanyň (başga ugra ugrukmanyň) beýik sungatyny öwrenmäge kömek et. Kimde güýçli isleg bar bolsa, şol hem Saňa yhlas bilen gulluk edip biler. Men özümi durkum bilen Saňa bagyş edýärin. Omyn. 

			

			
				
					36:20 Öz teniňiz bilen – bu jümle käbir golýazmalarda Hudaýyňky bolan teniňiz we ruhuňyz bilen diýip duş gelýär.

				

			

		


		
			38. 

			Güýçli synaga düşeniňizde

		


		
			Pikirlenmek üçin Mukaddes Ýazgydan alnan aýatlar.

			1 Synaglar nähili bolanda-da, mydama çykalga bar.

			1 Korintoslylar 10:13. Siz her kişiniň başyna gelýänden başga hiç bir synaga salynmadyňyz. Hudaý dogruçyldyr, Ol size güýjüňizden öte synalmagyňyza ýol bermän, döz gelip bilmegiňiz üçin, synag bilen bilelikde çykalga-da açar.

			2 Ýatda saklaň, sizde mydama beýik Kömekçi bardyr.

			Ýewreýler 2:18. Şeýlelik bilen, synalanda Özüniň görgi gören zatlarynda synalýanlara kömek bermegi başarýar. 

			3 Hudaý synamaýar.

			Ýakup 1:13–15. Synalanda hiç kim: „Men Hudaý tarapyn synalýaryn“ diýmesin, çünki Hudaý erbetlik bilen synalýan däldir. Onuň özi hem hiç kimi synaýan däldir. Ýöne her kes öz höwesleri tarapyndan çekilip, aldanan mahaly synalýandyr. Onsoň höwes bogaz bolup, günäni dogurýandyr; günä hem ýetişenden soň ölümi dogurýandyr.

			4 Hudaýy köpräk, dünýäni bolsa azrak söýmegi öwreniň.

			1 Ýohanna 2:15–16. Dünýäni, dünýädäki zatlary söýmäň. Biri dünýäni söýýän bolsa, onda Hudaýyň söýgüsi ýokdur. Çünki dünýäde bolan ähli zatlary: ten höwesleri, göz höwesi we ýaşaýyş tekepbirligi Hudaýdan däl, dünýädendir.

			5 Özüňizi tertip-düzgüne salmagy başarmasaňyz, bütin ömrüňize ökünersiňiz. 

			Matta 18:8. Eliň ýa aýagyň seniň günä etmegiňe sebäp bolsa, ony kes-de, özüňden aýryp taşla. Saňa çolak ýa agsak bolup ýaşaýşa girmek, iki elli ýa iki aýakly bolup, ebedi oda zyňylmakdan gowudyr.

			6 Hudaýa doga etmeklige perwaýsyz bolmaň. 

			Matta 26:41. Oýa boluň, synaga düşmez ýaly dileg ediň. Ruh gaýratlydyr, ýöne beden ejizdir. 

			7 Hudaýyň synaglara garşy bolan ýaraglaryny dakynyň.

			Efesliler 6:11. Iblisiň hilelerine garşy durup biler ýaly, Hudaýyň ähli ýaraglaryny dakynyň.

			Güýçli synaga düşeniňizde.

			Bir gezek men bir mesihiniň (elbetde, degşip) synagdan başga hemme zada garşy durup bilýändigini aýdanyny eşitdim. Ýöne köpler synag temasyny gülkünç hasaplamaýarlar. Synaglaryň bizi gynamagy mümkin, ýöne onda diňe erbetlik görmek gerek däl. Täze Ähtde synag hakda gürrüň gidende, köplenç grek dilindäki „peirasmos“ sözi ulanylýar. Bu bolsa, „duýmak, synanyşmak, subut etmek“ manysyny berýär. Synaga Hudaýyň düýbünden dahylly däldigine hiç hili şübhe ýokdur. Biziň has güýçli bolmagymyz, Hudaýyň Patyşalygynyň gullugyna has gowy taýýarlanmagymyz üçin Ol synaglaryň durmuşymyzda bolmagyna ýol berýär. Isa çöllük ýere gidende, Onuň „Mukaddes Ruhdan doly“ bolandygy (Luka 4:1), gaýdyp gelende bolsa, Mukaddes Ruhuň „güýjünde“ gelendigi (Luka 4:14) aýdylýar. Ýönekeý dolulyk ýeňlip geçilen synagyň täsiri astynda güýje öwrüldi. Rebbiň Ruhy göreşde berkedi. 

			Aýrylmazak synag her neneň güýçli bolsa-da, bizde Mukaddes Ýazgydaky berk wada bar: Hudaý bizi synagdan alyp çykmaga söz berdi. 1 Korintoslylar 10:13-de resul Pawlusyň bu hakda näme diýendigine gulak asyň: „…Hudaý dogruçyldyr, Ol size güýjüňizden öte synalmagyňyza ýol bermän… synag bilen bilelikde çykalga-da açar“. 

			Başymyzdan synag inende, Reb bize nädip ýeňillik berýär? Ol muny bize garşy durmaga güýç bermek bilen edýär. Biziň durmuşymyzda merhemetiň güýjüniň synagyň güýjünden pes gelýän wagty hiç haçanam gelmez. Bu mydama, hemişe çykalganyň bardygyny aňladýar. 

			Atam, synaga düşenimde, gözlerimi özümden aýryp, Saňa gönükdirmäge kömek et. Her gezekki gazanylan ýeňşiň indiki ýeňşi ýeňilleşdirýändigini men bilýärin. Synmaz güýjüň üçin men Saňa minnetdar. Isa Mesihiň ady bilen. Omyn. 

		


		
			39. 

			Hudaýyň wadalarynyň ýerine ýetmesi soňa çekilende

		


		
			Pikirlenmek üçin Mukaddes Ýazgydan alnan aýatlar.

			1 Hudaý näme edýänini bilýändir.

			Zebur 18:31. Hudaýyň ýoly kämildir; Rebbiň sözi sapdyr; Ol Özüne bil baglaýanlaryň hemmesine galkandyr.

			2 Hudaý Özüniň Sözi ýaly gowudyr.

			2 Korintoslylar 1:20. Hudaýyň ähli wadalary Mesihde „hawadyr“. Şonuň üçin, biz arkaly Hudaýa şöhrat bolar ýaly, omyn Ol arkaly aýdylýandyr.

			3 Hudaý mydama Öz aýdanyny ýerine ýetirýändir.

			1 Patyşalar 8:56. Wada berşi ýaly, ysraýyl halkyna parahatçylyk beren Rebbe alkyş bolsun. Ol Öz guly Musa arkaly beren ýagşy wadalarynyň baryny berjaý etdi.

			4 Hudaý Ybraýymy ýatlady, Ol sizi-de ýatlar. 

			Zebur 104:42. Çünki Hudaý Öz mukaddes sözüni we bendesi Ybraýymy ýatlady.

			5 Mukaddes Kitap wadalaryndaky Hudaýyň maksady.

			2 Petrus 1:4. … Hudaý bize juda gymmatly beýik wadalary berdi. Ol bu wadalar arkaly siziň bu dünýädäki erbet höweslerden döreýän azgynçylykdan gaça durup, Özüniň tebigatyna şärik bolmagyňyzy niýet etdi. 

			6 Wadalaryň güýji.

			Rimliler 4:21. Onuň beren wadasyny ýerine ýetirmegi başarýanlygyna doly ynandy.

			7 Hudaýyň wadalary ygtybarlydyr.

			Ýewreýler 10:22–23. Umydymyzyň ykraryny berk saklalyň. Çünki wadany beren Hudaý ynamdardyr.

			8 Wadalar soňa goýlup bilner, emma olar ýatyrylmaýar.

			Habakuk 2:3. Aýanlyk bellenen wagt üçindir, Ol kyýamat barada aýdýar, bu ýalan däl, Haýal bolsa-da, sen oňa garaş, Ol wagt hökman geler, eglenmez. 

			Hudaýyň wadalarynyň ýerine ýetmesi soňa çekilende.

			Mukaddes Ýazgynyň sahypalaryny agdaryşdyranymyzda biz Hudaýyň wadasynyň ýerine ýetmesine uzak garaşýandyklarynyň manysyna düşünýänçäler örän kyn günleri gören adamlar hakda gürrüň berilýän zatlary tapýarys. Ine, birnäçe mysal: Ybraýym wada berlen ogla gaty köp garaşdy. Ýusup gazaply ýagdaýlaryň pidasy hökmünde, türmede ençe ýyllaryny geçirdi. Musa öz halkyny halas etmäge we ony Wada berlen ýurda alyp gitmäge çagyrylmazyndan öň çölde uzak wagtlap gizlenip ýördi. Garaşma ukyby köp sanly Mukaddes Kitap gahrymanlarynyň mysalynda görkezilendir, gürlemän köp ýyllaryny Nasyranyň dar köçelerinde geçiren Rebbimiz hem şolara degişlidir. Ýyllar geçse-de, Hudaýyň wadalary ýerine ýetmese, durmuş durşuna şübhä we kelebiň ujuny ýitirmä öwrülip biler. Biz deňimizden geçirilen mümkinçiliklere seredýäris-de: „Näme üçin? Näme üçin? Näme üçin?“ – diýip gygyrýarys.

			Wadalaryň ýerine ýetmesi yza çekilende etmesi gerek bolan birinji zatlar – bu özümize Hudaýyň wadalarynyň berlenmidigini, öz dyrjaşýan zatlarymyzyň pidasy bolmanmydygymyzy barlamakdyr. Köpler Mukaddes Kitapda anyk bir wagtda anyk adamlara aýdylan sözlerini özleri babatda ulanmaga çalyşýarlar, şonuň üçin özlerinde şol wadalar berjaý bolmadyk wagtynda, olar gaty erbet lapykeç bolýarlar. Şeýlelikde, Hudaýyň Öz Sözünde anyk hem aýdyň wada berenmidigini ýene bir gezek barlaň. 

			Eger siz muňa ynamly bolsaňyz, ýatda saklaň, Hudaý bir zadyň soňuny başlanan wagtyndan başlap görýändir, şonuň üçin Ol hemme zady gerek wagtynda edýär. Bu örän möhüm zatdyr. Hudaýyň gerek wagty Özüniň saýlaýandygyna şübhelenip başlanymyzda bütin durmuşymyz şübhä öwrülýär duruberýär. Biz şübheleriň öz ýüregimize aralaşmagyna päsgel berip bilmeýäris, ýöne olaryň ol ýerde galmagyna päsgel berip bileris. Hudaý size näme wada beren bolsa (siz wada berlenine dogrudanam ynamly bolsaňyz), köşeşiň we onuň hökman berjaý boljagyna ynanyň. Bu hemişe siziň islän wagtyňyzda bolup durmaýar-da, mydama Onuň islän wagtynda bolýar.

			Atam, eger Sen Öz wadalaryň berjaý bolmasyny yza çekýän bolsaň, onda munuň olary ýatyrýandygyňy aňlatmaýandygyna ynanmaga maňa kömek et. Seniň Öz wagtyň bar, şoňa görä-de, maňa sabyrly bolmagy öwrenmek gerek. Bu synagda maňa goldaw ber. Seniň adyň bilen. Omyn. 

		


		
			40. 

			Rebbe bolan söýgiňiz sowap başlanda

		


		
			Pikirlenmek üçin Mukaddes Ýazgydan alnan aýatlar.

			1 Özüňiziň nähili söýülýändigiňizde ünsüňizi jemläň.

			1 Ýohanna 3:1. Biziň Hudaýyň balalary adyny almagymyz üçin, Ata bize, gör, nähili söýgi beripdir! Şonuň üçin-de dünýä bizi tanamaýar, çünki Ony tanamady.

			2 Muňa resul Pawlusyň düşünişi ýaly düşüniň.

			2 Korintoslylar 5:14. Eger bir Adam hemmeler üçin ölen bolsa, onda hemmämiz ölendiris. 

			3 Resul Ýohanna hem bu ýörelgä düşündi.

			Aýanlyk 1:5–6. Şöhrat we gudrat baky Mesihiňkidir! Çünki Ol bizi söýensoň, ganyny döküp, günälerimizden azat etdi. Ol bizden Şalyk ýaradyp, Atasy Hudaýa hyzmat etmek üçin bizi ruhanylar belledi. Omyn!

			4 Hudaý bizi mesihi bolanymyzdan soň däl-de, öň söýdi.

			Rimliler 5:8. Hudaý bize bolan söýgüsini, biz entek günäkärkäk, Mesihiň biziň ugrumyzda ölmegi bilen görkezdi.

			5 Söýginiň aýryp taşlan günäsini näme etmeli? 

			1 Ýohanna 1:9. Günälerimizi boýun alsak, Ol ynamdar, adyldyr. Günälerimizi öter, bizi her hili ýamanlykdan arassalar.

			6 Näçe köp bilsek, şonça-da köp zat bilinmän galýar.

			Efesliler 3:18–19. Hudaýyň bütin dolulygy bilen dolar ýaly, söýgüde kök urup, düýp tutup, hemme mukaddesler bilen bilelikde Mesihiň söýgüsiniň nähili giň, uzyn, belent we çuňňurdygyna düşünmegi, bilimden ýokary çykan bu söýgini tanamagy başarmagyňyz üçin dileg edýärin.

			7 Toba gelmeklik – borçdyr.

			Aýanlyk 2:5. Şonuň üçin, haýsy belentlikden ýykylanyňy ýadyňa sal! Toba et-de, ilkibaşda eden işleriňi amal et! Eger toba gelmeseň, ýanyňa baryp, çyradanyňy ýerinden aýraryn.

			Rebbe bolan söýgiňiz sowap başlanda.

			Rebbe bolan söýgimiz sönüp hem öçüp başlanda, bu mydama bizi biynjalyk etmelidir. Şunuň ýaly ýagdaýlarda ony öz güýjümiz hem tagallalarymyz bilen täzeden dikeltjek bolup duzaga düşmegimiz mümkin. Biz mesihilerden: „Men Rebbi ýeterlik derejede söýemok“ diýen sözleri köp eşidýäris. Mundan soň olar özlerinde ruhubelentligi ýa-da Mesihe bolan söýgini oýarmaga synanyşýandyklaryny aýdýarlar. Ýöne bu usul däldir. Biziň Rebbe bolan söýgimiziň – Onuň bize bolan söýgüsine jogapdygyny ýatdan çykarmaly däldiris. Resul Ýohanna Rebbiň bizi ilki söýendigi üçin biziň Ony söýýändigimizi 1 Ýohanna 4:19-da aýdýar. Biziň janymyz Hudaýyň söýgüsini işläp çykarar ýaly däl-de, Onuň söýgüsine seslener ýaly edilip ýaradylypdyr. Hudaý tarapyndan nähili söýülýändigimizde ünsi jemlänimizde we bu hakykatyň özümizi üýtgetmegine ýol berenimizde, bizde jogaply söýgi hökman döreýär. 

			Ýöne bu ýörelgäniň diňe ýüreklerimiz günäden arassalanylan ýagdaýynda hereket edýändigini ýatlatmak gerekdir. Aýanlyk 2:4-de Rebbimiz Efesdäki ýygnaga: „Emma sende oňlamaýan bir zadym bar: sen başky söýgiňi taşladyň“ diýýär. Üns beriň, olar başdaky söýgüsini ýitirmediler-de, ony taşladylar. „Ýitirmek“ bilen „taşlamagyň“ arasynda ullakan tapawut bar. Biz bir zady ýitirenimizde, adatça onuň nirededigini bilmeýäris. Bir zady taşlanymyzda bolsa, onuň nirededigini anyk bilýäris. Mesihiň tabşyryklaryny bozanymyzda, Oňa bolan söýgimizi taşlaýarys. Şunuň ýaly ýagdaýlarda günä boýun alnyp, Hudaý hem ony bagyşlaýança, söýgini gaýtaryp getirmek mümkin bolmaýar. 

			Toba edilip, günä bagyşlanan badyna, ýokarda beýan edilen ýörelgä eýermek bolar: Hudaýy nähili güýçli söýüp biljekdigiňizde däl-de, Onuň bize bolan söýgüsinde ünsi jemläň. Onuň bize bolan söýgüsiniň gana öwrülip akyp duran haçyna serediň. Özüňiziň nähili derejede söýülýändigiňize näçe aýdyň düşünseňiz, seslenmäňiz şonça-da güýçli bolar. 

			Hudaýym, meniň Saňa bolan söýgimiň ýitirilmän taşlanylan bolup biljekdigini men bilýärin. Ony nirede taşlandygymy maňa görkez we ony gaýtaryp almagyma kömek et. Gözlerimi aýyrman haça seretmegi we öz söýgimi ölçemegiň deregine, Seniň maňa bolan söýgiň hakda köpräk pikir etmegi maňa öwret. Isa Mesihiň ady bilen. Omyn. 

